Kula'ali, Thaazaa Adhi Omaan Hangadakah "Girly Girl" Lotion Adhi Body Wash - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 20 ގަޑިއިރު ކުރިން\nކުލަ އަލި، ތާޒާ އަދި އޮމާން ހަންގަނޑަކަށް "ގާލީ ގާލް" ލޯޝަން އަދި ބޮޑީ ވޮޝް!\nޒުވާން އުމުރުގައި ވެސް ޒުވާންކަން ގެއްލިދާ ދިއުމަކީ ގިނަ ބަޔަކަށް ބަރުދާސްތުކުރަން ދަތި ހިތާމައެކެވެ. އާންމު ގޮތެއްގައި މިގޮތަށް ދިމާވަނީ ތިމާގެ ހަންގަނޑާއި އެންމެ އެކަށީގެންވާ ބާވަތްތައް ބޭނުން ނުކުރުމާއި، ނޭނގިވެސް ކުރެވޭ ކަންކަމުން ހަންގަނޑަށް ލިބޭ ގެއްލުމުގެ ސަބަބުންނެވެ. މި ހާލަތު މެދުވެރިވުމުން އަލުން އަނބުރާ ޒުވާން ރީތި ހަންގަނޑެއް ލިބިގަތުމަކީ ފަސޭހަ ކަމަކަށް ނުވެއެވެ. އެހެންކަމުން ޒުވާންކަން ގެއްލި ދިއުމުގެ ކުރީން މިއީ ސަމާލުކަންދޭން ޖެހޭ ކަމެކެވެ.\nރާއްޖޭގައި ފުޅާ ދާއިރާއެއްގައި އޮންލައިން ވިޔަފާރި ކުރާ އަދި ދިވެހިންގެ މެދުގައި މަގުބޫލު، ދުނިޔޭގައި ވެސް މަޝްހޫރު ގިނަ ބްރޭންޑުތައް ރާއްޖެއަށް އެތެރެކޮށް ވިއްކަމުންދާ "ލިބޭ އޮންލައިން" އިން މި ވަނީ އިސްވެ ފާހަގަކުރެވުނު މައްސަލައިގެ ހައްލު ހޯދައިދީފައެވެ. އެ ވިޔަފާރިން މިހާރު ވިއްކަމުންދާ މަޝްހޫރު "ސެންޓިއޯ" ބްރޭންޑުގެ "ގާލީ ގާލް" ޝަވާ ކްރީމް އާއި މި ބްރޭންޑުގެ ބޮޑީ ލޯޝަނަކީ ހަންގަނޑުގެ ރީތިކަން ދެމެހެއްޓުމުގެ އެންމެހާ ކަމަކާއި ގުޅިފައިވާ ތަފާތު އުފެއްދުމެކެވެ.\nހަންގަނޑަށް ފައިދާކުރަނިވި މުހިންމު ބައިތައް އެކުލެވޭހެން އުފައްދާފައިވާ މި ދެ ބާވަތަކީ، ގެއްލުންދެނިވި މާއްދާތައް އެއްވެސް މިންވަރަކަށް ބޭނުންކޮށްފައި ނުވާ ގުދުރަތީ އުފެއްދުމެކެވެ. އެހެންކަމުން ކޮންމެ މީހެއްގެ ހަންގަނޑާއި ވެސް މި ދެ އުފެއްދުން ގުޅޭނެއެވެ.\nއަންހެނުންނަށް ހާއްސަ ކޮށްގެން އުފައްދާފައިވާ މި ޝަވާ ކްރީމް އާއި ބޮޑީ ލޯޝަނަކީ މިލްކް ޕްރޮޓީން އާއި ވިޓަމިން-ބީ އާއި ވިޓަމިން-އީ ހިމަނައިގެން އުފައްދާފައިވާ ދެ އުފެއްދުމެކެވެ. މި ބައިތަކުގެ ސަބަބުން އާދަކޮށް މި އުފެއްދުންތައް ބޭނުންކުރަން ފެށުމުން ހަންގަނޑުގެ ތާޒާކަން އިތުރުވެ ހިކިފައި ހުންނަ ހުރުމަށް ހައްލު ހޯދައި ދެއެވެ. އަދި ހަންގަނޑުގެ ޒުވާންކަން ގެއްލި އަންނަ ބަދަލުތަކަށް ފަރުވާކޮށް، ގެއްލުންދެނިވި ބައިތަކުން ރައްކާތެރިކޮށްދެއެވެ.\nގުދުރަތީ ފައިދާކުރަނިވި ވަސީލަތްތައް ބޭނުންކޮށްގެން އުފައްދާފައިވާ މި ބާތު-ކްރީމާއި ލޯޝަންގެ އެންމެ ޚާއްސަ ކަމަކީ، އާދަކޮށް މި ދެ ބާވަތް ބޭނުންކުރަން ފަށާތާ މަދު ދުވަސްކޮޅެއްގެ ތެރޭގައި އޭގެ ފައިދާ އާއި ބަދަލުތައް ފެންނާން ފެށުމެވެ. އެގޮތުން ހަށިގަނޑުގައި ހަންމަރުވެފައި ހުންނަ ތަންތަނަށް އަލުން ތާޒާކަން ގެނުވައިދީ ހަންގަނޑު ކުރަކިވެފައި ހުންނަހުރުމަށް ދާދި އަވަހަށް ނިމުމެއް އާދެއެވެ. މި ދެ އުފެއްދުން ބޭނުން ކުރުމުން ހަމަ އެހެންމެ ހަންގަނޑު މަޑުވެ އޮމާންކަމާއި ދުޅަހެޔޮކަން އިތުރުކޮށްދީ އެގޮތުގައި ދަމަހައްޓައިދޭނެއެވެ.\nމި ދެބާވަތް ބޭނުންކުރަން ޖެހޭ ގޮތަށް ބަލާއިރު، މި ބާތު ކްރީމް ބޭނުންކޮށްގެން ކޮންމެ ދުވަހަކުވެސް މަދުވެގެން އެއްފަހަރު ފެންވެރުން މުޙިންމެވެ. މިގޮތުން މި ކްރީމް ބޭނުންކުރާއިރު، ގައިގައި އުނގުޅުމަށް ބޭނުންކުރާ މަޑު ސްޕޮޖެއް ނުވަތަ ފޮތިކޮޅެއް ބޭނުންކުރުން ރަނގަޅެވެ. އަދި ރަނގަޅަށް ހަންގަނޑުގައި މި ކްރީމް އުނގުޅާލުމުން ދޮވެލަންވާނެއެވެ. ނަމަވެސް މި ކްރީމާއެކު އެހެން ބާވަތްތަކުގެ ބާތު-ކްރީމް ނުވަތަ ޝަވާ ކްރީމް ބޭނުންކުރުން ރަނގަޅެއް ނޫނެވެ.\nމި ބާތު-ކްރީމުން ފެންވެރުމަށްފަހު އާދަކޮށް ކޮންމެ ފަހަރެއްގައި ވެސް މި ބްރޭންޑުގެ ލޯޝަން، ރަނގަޅަށް ހަންގަނޑަށް ވަންނާނެހެން ބޭނުންކުރަން ވާނެއެވެ. ކޮންމެ ދުވަހަކުވެސް މަދުވެގެން އެއްފަހަރު ނުވަތަ ބޭނުން ނަމަ އެއްފަހަރަށްވުރެ ގިނަފަހަރު މި ލޯޝަން ބޭނުން ކުރެވިދާނެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ މި ބްރޭންޑުގެ ބާތު-ކްރީމްގެ 700 އެމްއެލް ފުޅި "ލިބޭ އޮންލައިން" ގައި ރީޓެއިލްކޮށް ވިއްކަން ހުރީ 199 ރުފިޔާއަށެވެ. އަދި މި ބްރޭންޑުގެ ބޮޑީ ލޯޝަންގެ 700 އެމްއެލް ފުޅި ވެސް ރީޓެއިލް ކުރަނީ މި އަގުގައެވެ. އެ ވިޔަފާރިން އަންނަނީ ފަސޭހަކަމާއެކު ރާއްޖޭގެ ހުރިހާ ހިސާބަކުން ކަސްޓަމަރުންނަށް މި ޕްރޮޑަކްޓުތައް ލިބޭނެ މަގު ފަހިކޮށްދިނުމުގެ ގޮތުން ވަރަށް ޚާއްސަ އަގުތަކެއްގައި ހޯލްސޭލްވެސް ކުރަމުންނެވެ.


Soleimanige janaazaa: Madhuvegen 56 meehun maruve ,ethah bayaku...\nސުލައިމާނީގެ ޖަނާޒާ: މަދުވެގެން 56 މީހުން މަރުވެ އެތައް ބަޔަކު ޒަޚަމްވެއްޖެ\n56 މީހުން މަރުވެ 200ށް ވުރެ ގިނަ މީހުންވަނީ ޒަޚަމްވެފައި\nމިކަންކަމާއި ގުޅިގެން ސުލައިމާނީ ފަސްދާނުލުން ވަނީ ފަސްކޮށްފައި\nކ. މާލެ | 8 ޖެނުއަރީ 2020 | ބުދަ 00:15 | 6,024\nސުލައިމާނީ އަށް އެންމެ ފަހުގެ އިހުތިރާމް އަދާކުރަނީ - ރޮއިޓަރސް\nހުކުރު ދުވަހު އަވަހާރަކޮށްލާފައިވާ އިރާނުގެ ސަލާމަތީ ބާރުތަކުގެ އެންމެ މަތީވެރިޔާ ގާސިމް ސުލައިމާނީގެ ޖަނާޒާގައި މިހާތަނަށް އާއިރު އެންމެ މަދުވެގެން 56 މީހުން ފިތިގެން މަރުވެއްޖެ އެވެ.\nރޮއިޓަރަސް އިން އިރާނުގެ ސްޓޭޓް މީޑިޔާ އާއި ހަވާލާދީ ބުނެފައިވަނީ މިހާތަނަށް އާއިރު 200 މީހުންނަށް އެކިވަރުގެ ހާނީއްކަ ލިބެގެން ފަރުވާ ދެމުންދާކަމަށެވެ. މިކަންކަމާ ގުޅިގެން އަންގާރަ ދުވަހުގެ ހެނދުނު ސުލައިމާނީ ފަސްދާނަ ލުމަށް ކުރަން ނިންމިނަމަވެސް ފަހުން ވަނީ އެކަމް ފަސްކޮށްފަ އެވެ. ސުލައިމާނީ ފަސްދާނަ ލުމަށް ހަމަޖެހިފައިވަނީ އޭނާގެ އުފަން ކަރްމަން ސިޓީގަ އެވެ.\nރިޕޯޓްތައް ބުނާގޮތުން މީހުން ފިތިގެން މަރުވަނީ އެތައް ބަޔަކު ސުލައިމާނީ ފަސްދާނަ ލުމަށް ހަމަޖެހިފައިވާ ގަބުރުސްތާނަށް ދިޔުމަށް މިސްރާބު ޖެހުމުންނެވެ. އަދި މިމީހުންނަކީ މީގެކުރީގެ އެއްވުންތަކަށް ނުދެވޭ މީހުންކަމަށްވެސް ރިޕޯޓްތައް ބުނެއެވެ.\nހުކުރު ދުވަހު އެމެރިކާއިން ވައިގެ މަގުން އިރާގަށް ދީފައިވާ ހަމަލާތަކުގައި ސުލައިމާނީ އަވަހާރަކޮށްލާފައިވާއިރު އޭނާގެ ހަށިގަނޑު އިރާނަށް ގެނައީ ހޮނިހިރު ދުވަހުއެވެ. އެންމެފުރަތަމަ ސުލައިމާނީގެ ހަށިގަނޑު ގެނައީ އަހްވަޒް އަށެވެ. އަދި އެއަށްފަހު ތެހެރާނަށްވެސް ވަނީ ގެންގޮސްފައެވެ.\nއިރާނުގެ އެތައް ހާސްބަޔަކު ސުލައިމާނީ އަވަހާރަކޮށްލުމާއި ގުޅިގެން މަގުތަކަށް ނިކުމެ ހިތާމަ ފާޅުކުރަމުންދާއިރު އެމެރިކާގެ ކިބައިން ބަދަލުހިފާ ޓްރަމްޕް އަވަހާރަކޮށްލުމަށް އެމީހުން އަންނަނީ ގޮވާލަމުންނެނެވެ.\nސުލައިމާނީ އަވަހާރަކޮށްލުމާއި ގުޅިގެން އެ ސަރަހައްދުގެ މަޝްރަހު ވަނީ ވަރަށް ބޮޑަށް ނުތަނަވަސްވެފައެވެ. އަދި އިރާނާއި އެމެރިކާގެ ގުޅުން ވަނީ ވަރަށް ބޮޑަށް ގޯސްވެފައެވެ.


ކާމިޔާބު މީހަކަށް ވާން ބޭނުންތަ؟މިކަންތައްތައް ކޮށްލާ! – Dhen.mv\nކާމިޔާބު މީހަކަށް ވާން ބޭނުންތަ؟މިކަންތައްތައް ކޮށްލާ!\nރައުފާ ރަޝީދު November 6, 2020 - 11:58 pm\nކާމިޔާބު މީހަކަށް ވުމަކީ ކޮންމެ މީހަކުވެސް އެދޭނެ ކަމެކެވެ. ކޮންމެ މީހަކު ވެސް މަސައްކަތް ކުރަންވީ އެމީހަކަށް ކުރެވުނު މަސައްކަތެއް އަމިއްލައަށް ކޮށްގެން ކުރިއަށް ދިއުމަށެވެ. ކުރާ ކޮންމެ ކަމެއްގައި ފަރުވާ ބަހައްޓައިގެން ރަނގަޅު ގޮތުގައި އެކަމެއް ކުރާށެވެ.\nކާބިޔާބީއަށް އެދޭ މީހާ ބަރާބަރަށް ފަރުޟު ފަސް ނަމާދު ކުރާނެއެވެ. އިސްލާމްދީނުގެ ހަމަތަކާ އެއްގޮތް ވާ ގޮތުގެ މަތިން ކަންތައްތައް ކުރާނެއެވެ. ގިނަގިނައިން ﷲ އަށް ޒިކުރުކޮށް ދުޢާ ކުރާނެއެވެ.\nދެ ދުނިޔެ ކާމިޔާބު ކުރެވޭ މީހުންނަކީ ތިމާގެ ކަންކަމުގައި ތިމާ ކުރިއަށް ދާން ގަދަ އަޅައި މަސައްކަތް ކުރަމުން އެހެން މީހުންނަށް ވެސް އެހީތެރިވެދޭ މީހުންނެވެ. ކުރާ ކޮންމެ ކަމަކުން އިބުރަތެއް ހާސިލު ކުރާ މީހުންނެވެ.\nއަޑިގަނޑަކަށް ފަހު އުސްގަނޑެއް އަންނާނެއޭ ބުނާ ބީދައިން އުފާވެރި ދުވަސްތަކާއި ހިތާމަވެރި ދުވަސްތައް ވެސް ކުރިމަތިވާނެއެވެ. އަބަދު އެއް ގޮތަކަށް ކަންތައްތައް ނުވާނެއެވެ. ދިމާވާ އެކިއެކި ކަންތައް ތަކުގައި ކެތްތެރިވާން ދަސްކުރާށެވެ. އީމާންކަން ވަރުގަދަ ކުރާށެވެ. ތިމާއަށް ކުރިމަތިވާ މައްސަލަތައް ޙައްލުކުރަން އަމިއްލަޔަށް މަސައްކަތްކުރާށެވެ.\nދުވަހުގެ ކަންތައްތައް ކުރިޔަށް ގެންދާނެ ގޮތް އަމިއްލަޔަށް ތާވަލު ކުރާށެވެ. ކޮންމެ ދުވަހަކުވެސް ނިދަން އޮށޯންނަމުން މިއަދު ތިމާޔަށް ކުރެވުނީ ކޮން ކަންތައްތަކެއްތޯ، މާދަމާ ކުރަން ހުރީ ކޮން ކަންތައްތަކެއްތޯ، އަމިއްލަ ނަފްސާ ސުވާލު ކޮށްލާށެވެ.\nދިރިއުޅުމުގައި ހާސިލް ކުރަން ބޭނުންވާ ލަނޑުދަނޑިއެއް ކަނޑައަޅާށެވެ. ދިރިއުޅުމަކީ، ތަފާތު ކަންކަން ތަޖުރިބާ ކުރުމަށް އޮތް ދަތުރެއްކަން ހަނދާންކޮށް، ކަނޑައަޅާ ލަނޑުދަނޑިއަކީ، އެދަތުރުގެ ފޮނިމޭވާ ކަމުގައި ގަބޫލުކުރާށެވެ. އަމިއްލަ ނަފްސުގެ އަގު ވަޒަން ކުރާށެވެ.\nރެސްޓޯރަންޓަކުން "ދީޕިކާ ޕަދުކޯން" ކިޔާ ފޮޅިއެއް ލިބެން ހުންނަކަން އެނގޭތަ؟\nކޮވިޑް-19: އަލްޙަމްދުލިﷲ އިތުރު 18 މީހުން ބަލިން ފަސޭހަވެއްޖެ


Klopp Liverpool aa gulhunee Mexico ah noonekey bunefai | Mihaaru\nކްލޮޕް ލިވަޕޫލާ ގުޅުނީ މެކްސިކޯ އަށް ނޫނެކޭ ބުނެފައި\n07 މެއި 2020 - 14:33\nމެކްސިކޯ ސިޓީ (މެއި 7) - ލިވަޕޫލްގެ ކޯޗުކަމާ ހަވާލުވާން 2015 ވަނަ އަހަރު ޔާގެން ކްލޮޕް ނިންމީ މެކްސިކޯ ގައުމީ ޓީމާ ހަވާލުވާން ލިބުނު ފުރުސަތެއް ދޫކޮށްލުމަށް ފަހު ކަމަށް މެކްސިކޯ ފުޓްބޯޅަ ފެޑެރޭޝަނުގެ ކުރީގެ ޑިރެކްޓާ އޮފް ނެޝަނަލް ޓީމް ހުއިލެރްމޯ ކާންޓޫ ބުނެފި އެވެ.\nހަތް އަހަރު ވަންދެން ބޮރޫޝީއާ ޑޯޓްމަންޑަށް ކޯޗުކޮށްދިނުމަށް ފަހު 2015 ވަނަ އަހަރު އެ ޓީމާ ވަކިވިއިރު، ކްލޮޕް ވަނީ އެ ޓީމަށް ޖަރުމަނު ލީގު ދެ ފަހަރު ކާމިޔާބު ކޮށްދީފަ އެވެ. އަދި 2013 ވަނަ އަހަރުގެ ޗެމްޕިއަންސް ލީގުގެ ފައިނަލަށް ވެސް ގެންގޮސްދިނެވެ.\nޑޯޓްމަންޑް ކޯޗުކަމުން ވަކިވެ ކްލޮޕްގެ ވިސްނުން ހުރީ ފުޓްބޯޅަ އިން ބްރޭކެއް ނެގުމަށެވެ. އެކަމަކު އެ ހިޔާލު ދޫކޮށްލަން ޖެހުނީ 2015 ވަނަ އަހަރުގެ އޮކްޓޫބަރު މަހު ލިވަޕޫލްގެ ކޯޗަކަށްވާން ފުރުސަތު ލިބުމުންނެވެ. އެކަމަކު އޭގެ ކުރިން އޭނާއާ ގިނަ ޓީމުތަކުން ވާހަކަ ދެއްކި އެވެ. އޭގެ ތެރޭގައި މެކްސިކޯ ފުޓްބޯޅަ ފެޑެރޭޝަން ހިމެނެ އެވެ.\n"އަހަރަމެން ކްލޮޕްއާ ހަމައަށް މެސެޖެއް ފޮނުވިން މެކްސިކޯ ގައުމީ ޓީމާ ހަވާލުވާން. އެކަމަކު ވަރަށް ސާފުކޮށް ކްލޮޕްގެ ފަރާތުން ލިބުނު ޖަވާބަކީ އޭނާ ހުރީ އަދި ގައުމީ ޓީމަކަށް އަންނަގޮތަކަށް ނޫންކަން. ކްލަބް ފުޓްބޯޅައިގައި އޭނާ ހާސިލްކުރަން ޖެހޭ ކަންތައްތަކެއް އެބަހުރިކަމަށް ބުނި،" ކާންޓޫ ބުންޏެވެ.\n"ކްލޮޕް ލިވަޕޫލަށް ޝައުގުވެރިވީ އިނގިރޭސި ފުޓްބޯޅަ ތެރޭގައި އޭނާ މަސައްކަތްކުރަން ބޭނުންވާތީ."\nމެކްސިކޯ އިން އެ ފަހަރު ކްލޮޕް ގެންދަން ކުރި މަސައްކަތް ކާމިޔާބުނުވުމުން ޓީމު ހަވާލުކުރީ ހުއާން ކާލޯސް އޮސޯރިއޯ އެވެ. އޮސޯރިއޯ ވަނީ މެކްސިކޯގައި ކާމިޔާބު މަސައްކަތްތަކެއްކޮށްފަ އެވެ. މެކްސިކޯ ގޮވައިގެން އޮސޯރިއޯ ނުކުތް މެޗުތަކަށް ބަލާއިރު 70 ޕަސެންޓް މެޗުތަކުން ވަނީ މޮޅުވެފަ އެވެ.\n"ކްލޮޕްގެ އެ ނިންމުމުން އަހަރެމެންނަށް ވެސް ގޯހެއް ނެތް. އޮސޯރިއޯ ކާމިޔާބު މަސައްކަތްތަކެއް ކޮށްފި. އަހަންނަށް ފެނޭ ކްލޮޕް ވެސް ކާމިޔާބު ހޯދިތަން. ފުޓްބޯޅައިގެ ވިސްނުމަށް ބަލާއިރު ކްލޮޕް އެ ފަހަރު މެކްސިކޯއާ ނުގުޅުމަކުން ގޯހެއް ނެތް،" ކާންޓޫ ބުންޏެވެ.\nކްލޮޕް ވަނީ ލިވަޕޫލާ އެކު ޗެމްޕިއަންސް ލީގާއި ޔުއެފާ ސުޕަ ކަޕް އަދި ކްލަބް ވޯލްޑް ކަޕް ކާމިޔާބުކޮށްފަ އެވެ. ލިވަޕޫލާ އެކު ދިގު މުއްދަތުގެ އެއްބަސްވުމެއްގައި ދާދި ފަހުން ސޮއިކޮށްފައިވާއިރު، ކްލޮޕް ހޯދަން ޖަރުމަނުގެ ގައުމީ ޓީމުން ވެސް އަންނަނީ މަސައްކަތްކުރަމުންނެވެ. ޖަރުމަނު ފުޓްބޯޅަ ފެޑެރޭޝަނުން ބޭނުންވަނީ މިހާރުގެ ކޯޗު ޔޯކިމް ލޯވް މަގާމުން ވަކިވާއިރު ކްލޮޕް އެ ޓީމަށް ގެންދާށެވެ.


Salman Ge Isthiunaaf Adu Ehun Fas Kohfi - Vaguthu\nސަލްމާންގެ އިސްތިއުނާފް އަޑުއެހުން ފަސްކޮށްފި\nފަސް އަހަރަށް ޖަލަށްލުމަށް ޙުކުމްކޮށްފައިވާ ބޮލީވުޑްގެ މަޝްހޫރު ތަރި، ސަލްމާން ޚާންއަށް ކޮށްފައިވާ ޙުކުމް އިސްތިއުނާފް ކުރުމަށް ޖަދްޕޫރު ކޯޓުގައި މިއަދަށް ތާވަލްކުރެވުނު އަޑުއެހުން ފަސްކޮށްފިއެވެ.\nއިއްޔެ ސަލްމާނަށް ކޮށްފައިވާ ޙުކުމް އިސްތިއުނާފް ކުރުމަށް އޭނާގެ ދިފާޢީ ވަކީލުން ނިންމީ، އެ މައްސަލައިގައި އެކަށީގެންވާ މިންވަރަށް ހެކި ނުލިބެނީސް ޖަދްޕޫރު ކޯޓުން ސަލްމާންގެ މައްޗަށް މައްސަލަ ސާބިތުވި ކަމަށް ނިންމައި ޙުކުމް ކުރުމާއި ގުޅިގެންނެވެ.\nމިއަދު ހެނދުނު އިންޑިއާ ގަޑިން 10:30 ގައި ޖަދްޕޫރު ކޯޓުގައި އިސްތިއުނާފްގެ އަޑުއެހުން ފަށައިގެން ކުރިއަށްދިޔަނަމަވެސް، ކޯޓުގެ ގާޒީންވަނީ ވަކީލުންގެ ވާހަކަތައް އަޑުއެހުމަށްފަހު، އެ މައްސަލަ ފަސް ކުރުމަށް ނިންމާފައެވެ. އެގޮތުން ގާޒީ ނިންމާފައިވަނީ އެ މައްސަލަ މާދަމައަށް ފަސްކުރުމަށެވެ. އެހެންކަމުން ސަލްމާން މިއަދުގެ އިސްތިއުނާފް އަޑުއެހުމަށްފަހު މިނިވަންވާނެ ކަމަށް ކުރިން ބެލެވުނު ނަމަވެސް، އިތުރު ރެއެއް ޖަލުގައި ހޭދަކުރަން ވަނީ ޖެހިފައެވެ.\nސަލްމާންގެ ވަކީލުން ބުނީ، މިއަދުގެ ޝަރީޢަތުގެ މަޖިލީހުގައި ސަލްމާނަށް ކޮށްފައިވާ ޙުކުމުގެ ގިނަ ކަންކަން ފާހަގަކޮށްފައިވާނެ ކަމަށާއި، އެގޮތުން އޭނާއާއި ދެކޮޅަށް ހުށަހަޅާފައިވާ ހެކީގެ ހަޤީޤަތާއިމެދު ސުވާލު އުފެދޭކަންކަން ހުރުމުން އެކަންވެސް ކޯޓުގެ ސަމާލުކަމަށް ގެނެސްފައިވާ ކަމަށެވެ. ނަމަވެސް ގާޒީ ވަނީ އެ ވާހަކަތައް އަޑުއެހުމަށްފަހު ވަކި އެއްވެސް ހާމަކުރުމެއް ނެތި އަޑުއެހުން ފަސްކޮށްފައި ކަމަށް ވަކީލުން ވަނީ ބުނެފައެވެ.\nސަލްމާން ފަސް އަހަރަށް ޖަލަށްލާން ހުކުމްކުރީ ހިމާޔަތް ކޮށްފައިވާ ފުއްލާއެއް މަރާލި މައްސަލައާ ގުޅިގެންނެވެ. މިކަން ހިނގާފައިވަނީ 1998 ވަނަ އަހަރު ފިލްމެއްގެ ޝޫޓިން އަށް އިންޑިއާގެ ރާޖަސްތާނުގައި ސަލްމާން ހުރިއިރުއެވެ. މި މައްސަލާގައި ސަލްމާންގެ މައްޗަށް މީގެ ކުރިން އެހެން ދައުވާއެއްވެސް ކޮށްފައިވެ އެވެ. އެ ފަހަރު އޭނާގެ މައްޗަށް ކޮށްފައި ވަނީ ފުއްލާ މަރާލުމަށް މަނާ ހަތިޔާރު ގެންގުޅުނު ކަމަށް ބުނެ ކުރި ދައުވާ އެވެ. ނަމަވެސް ސާބިތު ހިފޭވަރަށް ހެކި ހުށަހަޅާފައި ނުވާތީ ސަލްމާންގެ މައްޗަށް އެ ދައުވާ ސާބިތުވެފައެއް ނުވެއެވެ.\nފަސް އަހަރަށް ޖަލަށްލުމުގެ އިތުރުން ޖޮދްޕޫރު ކޯޓުން ވަނީ 10،000 ރުޕީސް އިން ސަލްމާން ޖޫރިމަނާ ކުރަން ވެސް ނިންމާފައެވެ. މި ޙުކުމް މިގޮތަށް އިއްޔެ ކުރި ނަމަވެސް ސަލްމާން އަންނަނީ އޭނާގެ މައްޗަށް ކުރާ ތުހުމަތުތަކަށް އިންކާރު ކުރަމުންނެވެ.\nސަލްމާންގެ ވަކީލުން ބުނެފައިވަނީ، އޭނާ ރޭ އެ ޖަލުގައި ބާއްވާފައި އޮތީ ކުނަލެއްގެ މަތީގައި ކަމަށެވެ. އަދި އޭނާގެ ގޮޅި އާއި ޖެހިގެން އިން ގޮޅީގައި އޮތީ، ރޭޕްގެ މައްސަލައެއްގައި ޙުކުމް ތަންފީޒުކުރަމުންދާ ކަލަކު ކަމުގައި ދަޢުވާކުރި އަސަރަމް ބާޕޫ ކަމަށްއެފަރާތްތަކުން ބުނެފައިވެއެވެ. ވަކީލުން ބުނިގޮތުގައި، މި ދެގޮޅި ވަކިކޮށްފައި ވަނީ ދެ ގޮޅީގެ ދެމެދުގައި ދަމާފައިވާ ފޮތިގަނޑަކުންނެވެ.\nއިއްޔެ ސަލްމާނަށް ކުރި ޙުކުމާއި ގުޅިގެން އިންޑިއާގެ މަޝްހޫރު ތަރިން ހިތްހަމަނުޖެހުން ފާޅުކުރަމުންދާއިރު، ޖަދްޕޫރުގައި ދިރިއުޅޭ ދީނީ ވަކި ޤަބޫލުކުރުންތަކެއް އޮންނަ ބިޝްނޯއީ ދަރިފަސްކޮޅުގެ މީހުން ދަނީ އުފާ ފާޅުކުރަމުންނެވެ.\nއޭޕްރީލް 6, 2018 12:44\nޖަދްޕޫރެއްނޫނެވެ. ޖޯދްހޕޫރެވެ. जेधपुर ދިވެހިން ތަންކޮޅެއްކުރިން ލިޔާލިޔުންތަކުގައި ބޭރުބަސްތައް ލިޔަމުން އައީ ރަނގަޅަށެވެ. މިހާރު އަރަބި ނަންތައްވެސް ލިޔަނީ ނުބައި ކޮށެވެ. އެހެންވަނީ އިނގިރޭސި ބަހުން އެބަސް ރަނގަޅުގޮތުގައި ނުލިޔެވުމުން އިނގިރޭސިން ލިޔެފަ ހުންނަގޮތައް ލިޔެކިޔެއުޅޭތީއެވެ. މިފަހުން ޚަބަރުތައް ގިނަވެފައިވާ ޣޫޠާ އަށްވެސް ގޫތާ އެބަލިޔެއެވެ. ހިތާމަހުރިކަމެކެވެ. މިދެވެނީ ކުރިއަކަށް ނޫނެވެ. ފަހަތަށެވެ.\nޙަހަހާ އެއްކަލަ އިންޑިޔާ. ޢަދިވެސް އުޅޭތި އެހެން މީހުންގެ ގައިގަ ހުންނަ ގުއި ފިލުވަން އަމިއްލަ ގައިގަ ފުރެންދެން ގުއި އޮންނަ އިރުވެސް. މިޤައުމުގެ ސްޕްރީމް ކޯޓް އަމުރު ތަންފީޒު ކުރުމަށް ގަވަގޮވާ ތިއްނާ ތިއޮތީ އަތަށް ގޮވާފަ ދެން ލަލަލާ


Salman ge kuriya oye film ge namaa eku gina bayaka hairaan kan - AO News\nސަލްމާންގެ ކުރިއަށް އޮތް ފިލްމުގެ ނަމާއެކު ގިނަ ބަޔަކަށް ހައިރާންކަން\nމުޅި އަހަރުގައިވެސް ސަލްމާން ހާންގެ އެންމެ ހާއްސަ ފިލްމުތަކަކީ އަބަދުވެސް ޢީދާއި ދިމާކޮށް ބެލުންތެރިންނަށް ބަލާލުމުގެ ފުރުސަތު ލިބޭ ފިލްމުތަކެވެ. މި ގޮތުން 2021 ވަނަ އަހަރުގެ ބޮޑު އީދުގައި ސަލްމާން ބެލުންތެރިންނާއި ހަމައަށް ގެނެސްދޭން ތައްޔާރުވަމުންދާ ފިލްމުގެ ނަމާއި އެކު ޓުވިޓާގައި މިވަނީ ބަހުސެއް ފެށިފައެވެ.\n‘ބާރަތް’ގެ ތަރި ސަލްމާން ހާން އާއި ސާޖިދް ގުޅިގެން މި ފަހަރު ގެނެސްދިނުމަށް ތައްޔާރުވަމުންދާ ފިލްމުގެ ނަމަކީ ‘ކަބީ އީދު،ކަބީ ދިވާލީ’ އެވެ. ފިލްމުގެ ނަމާއެކު ސަލްމާން ކުރި ޓުވިޓެއްގައި ބުނީ “ކުރިއަށް އޮތް އަހަރެންގެ ފިލްމަކީ ‘ކަބީ އީދު،ކަބީ ދިވާލީ. މި ފިލްމުގެ ވާހަކަ ލިޔެ ޕްރޮޑިއުސްކުރަނީ ސާޖިދް. ޑައިރެކްޓުކުރަނީ ފަރްހާދް”. ސަލްމާންގެ މި ޓުވިޓާ އާއި އެކު ގިނަ ބަޔަކުވަނީ ފިލްމަށް މިހާރުއްސުރެ އިންތިޒާރުކުރާކަމަށް ބުނެފައެވެ. އަދި ފިލްމުގެ ނަމާއި ބެހޭ ގޮތުން ގިނަ ބަޔަކު ބުނެފައިވަނީ ސަލްމާންއަކީ އަބަދުވެސް މީހުން ހައިރާންކޮށްލާފަދަ ނަންތައް ފިލްމުތަކަށް ކިޔާ ތަރިއެއް ކަމަށެވެ. ‘ބަޖްރަންގީ ބައިޖާން’ ގެ ނަމާއެކު ގިނަ ބަޔަކަށް ބޮޑު ހައިރާންކަމެއް ލިބުނުކަން ފާހަގަކުރަމުން ބައެއް މީހުންވަނީ މި ފިލްމުގެ ނަމާއި ‘ކަބީ ހުޝީ، ކަބީ ގަމް’ ގެ ނަންވެސް ގުޅުވާލާފައެވެ.\n2014 ވަނަ އަހަރު ސަލްމާން އާއި ސާޖިދް ގުޅިގެން އުފެއްދި ‘ކިކް’ގެ ކާމިޔާބީ އާއި އެކު ހަ އަހަރު ދުވަހުގެ މެދު ކެނޑުމަކަށްފަހު މި ދެމީހުންގެ މި މަސައްކަތަކީވެސް ކާމިޔާބު މަސައްކަތަކަށްވާނޭކަމަށް ގިނަ ބަޔަކުވަނީ ބުނެފައެވެ. މިހާރުއްސުރެ މި ފިލްމަށް ގިނަ ބަޔަކު އިންތިޒާރުކުރަން ފަށާފައިވާއިރު އަދި މި ފިލްމުގެ މަސައްކަތް ފަށާނެ ތާރީހެއް އިއުލާންކޮށްފައެއް ނުވެއެވެ.\nކަބީ އީދު،ކަބީ ދިވާލީ


މަޣްރިބުން އިސްރާއީލާއެކު ދިފާޢީ އެއްބަސްވުމެއް ހަދައިފި |\nމަޣްރިބާއި އިސްރާއީލާ ދެމެދުގައި "ދިފާޢީ" އެއްބަސްވުމެއްގައި އިއްޔެ ސޮއިކޮށްފިއެވެ. މަޣްރިބުގެ ވެރިރަށް ރިބާޠުގައި މި އެއްބަސްވުމުގައި ސޮއިކުރެއްވީ މަޣްރިބުގެ ދިފާޢީ ވަޒީރު ޢަބްދުއްލަޠީފު ލޫދީއާއި އިސްރާއީލުގެ ދިފާޢި ވަޒީރު ބެނީ ގެންޓްސްއެވެ.\nމި ދިފާޢީ އެއްބަސްވުމުގެ ސަބަބުން އެ ދެ ޤައުމުގެ ދެމެދުގައި ޖާސޫސީ މަސައްކަތްތަކުގައި އެއްބާރުލުގެ އިތުރަށް އެ ދެ ޤައުމުގެ ސިފައިން ގުޅިގެން ތަމްރީނުތައް ބޭއްވުމާއި އިސްރާއީލުން ސަލާމަތީ ހަތިޔާރުތައް ގަންނަން މަޣްރިބަށް ލިބުމާއި އެ ދެ ޤައުމުގައި އުފައްދާ އެއްޗެހީގެ ވިޔަފާރީގެ މުޢާމަލާތުތައް ބަދަލު ކުރުމަށް ދޮރުތައް ހުޅުވިގެން ދާނެއެވެ. މިއީ ޢަރަބި ޤައުމަކާ އިސްރާއީލާ ދެމެދުގައި ދިފާޢީ އެއްބަސްވުމެއް ޤާއިމު ކުރެވުނު ފުރަތަމަ ފަހަރެވެ. އިސްރާއީލާއެކު ސިޔާސީ ގުޅުން އެންމެ ފުރަތަމަ ޤާއިމު ކުރި މިޞްރާއެކުގައި ވެސް މިފަދަ އެއްބަސްވުމެއް އިސްރާއީލަށް ވަނި ނެހެދިފައެވެ.\nއިސްރާއީލު ބުނާގޮތުގައި މި އެއްބަސްވުމުގެ ސަބަބުން އިސްރާއީލުގެ މަތީފެންވަރުގެ ފަންނިއްޔާތު ހިމެނޭ ަލާމަތީ ހަތިޔާރުތައް މަޣްރިބަށް ވަރަށް ފަސޭހަކަމާއެކު ލިބޭނެއެވެ. އަދި މީގެ އިތުރަށް "ސަލާމަތީ ކަންކަން ހިންގުމަށް ޓަކައި" އިސްރާއީލާއެކު ކަންކަން ރޭވޭނެއެވެ. އަދި ފަންިއްޔާތުގެ މައިދާނުގައި ކުރިއަށް ދިޔުމަސް ޓަކައި އިސްރާއީލާއެކު ބައިވެރިވެ މަސައްކަތް ކުރެވޭނެއެވެ.\nއިސްރާއީލުގެ ދިފާޢީ ވަޒީރު ގެންޓްސް ސިފަކުރެއްވި ގޮތުގައި މިއީ "ވަރަށް ތާރީޚީ" އެއްބަސްވުމެކެވެ. ގެންޓްސްގެ މި ޒިޔާރަތަކީ މަޣްރިބާ އިސްރާއީލާ ދެމެދުގައި ގުޅުންތައް ޠަބީޢީ ކުރެވުނުފަހުން ކުރެއްވި ފުރަތަމަ ދަތުރުފުޅެވެ. ގެންޓްސްގެ މި ރަސްމީ ދަތުރުފުޅު ފެށްޓެވީ އިއްޔެއެވެ. މިއީ ދެ ދުވަހުގެ ދަތުރުފުޅެއް ކަމަށް އިސްރާއީލުން ބުންޏެވެ.\nފްރާންސް 24 ޓީވީ ޗެނެލް އިސްރާއީލުގެ މަސްއޫލުވެރިއަކާ ޙަވާލާދީ ބުނިގޮތުގައި މި ދަތުރުފުޅުގެ އަމާޒަކީ "ކުރިމަގުގައި އިސްރާއީލާއި މަޣްރިބާ ދެމެދުގައި ސަލާމަތީ ގުޅުންތަކާ ބެހޭ ބިންގަލެއް އެޅުމެވެ."\nއިސްރާއީލުގެ ދިފާޢީ ވަޒީރު ގެންޓްސް އިއްޔެ މަޣްރިބުގެ ރަސްގެފާނު (ފަސްވަނަ މުޙައްމަދު) ފަސްދާނު ލެވިފައިވާ މަޤްބަރާއަށް ޒިޔާރަތް ކުރައްވާ މާބޮނޑިއެއް ބޭއްވެވިއެވެ.\nޢާންމު ރައްޔިތުންގެ ތާއީދެއްނެތް\nއިސްރާއީލުގެ ދިފާޢީ ވަޒީރު މަޣްރިބަށް ދަތުރުފުޅެއް ކުރައްވާނެކަން އިޢުލާނުކުރުމާވިދިގެން މަޣްރިބުގެ ރައްޔިތުން މި ދަތުރުފޅާ ދެކޮޅަށް މީސްމީޑިއާގައި ޓްވީޓްތައް ދަނީ ކުރަމުންނެވެ. "ޖައްލާދު ގެންޓްސްއަށް" މަރްޙަބާ ނުކިޔާނެ ކަމަށް މި ޓްވީޓްތަކުގައި އައިސްފައިވެއެވެ. މަޣްރިބުގެ ޢާންމު ދެ ޖަމްޢިއްޔާއަކުން މި ދަތުރުފުޅާ ދެކޮޅަސޤ ވަކިވަކިބް ވަނީ ބަޔާންތަކެއް ނެރެފައެވެ. މި ޖަމްޢިއްޔާތަކުން ވަނީ މި މަހުގެ 29ވަނަ ދުވަހު ފަލަސްޠީނުގެ ރައްޔިތުންނަށް ތާއީދުކޮށް މުޅި މަޣްރިބުގައި މުޒާހަރާތައް ބޭއްވުމަށް ގޮވައިލައިފައެވެ. މި މަހުގެ 29ވަނަ ދުވަހަކީ ފަލަސްޠީނު މީހުންނާއެކު އެއްބާރުލުމުގެ ބައިނަލްއަޤްވާމީ ދުވަހެވެ. މި ޖަމްޢިއްޔާތަކުން ވަނީ މަޣްރިބުގެ ބަރްލަމާނުގެ ކުރިމަތީގައި ގެންޓްސްގެ ދަތުރުފުޅާ ދެކޮޅަށް މިއަދު އިޙްތިޖާޖެއް ބޭއްވުމަށް ގޮވައިލައިފައެވެ.\nހަނގުރާމަ ގަދަވެފައިވާތީ ބޭރު ޤައުމުތަކުގެ މީހުން އިތިޔޯޕިޔާ އިން އަވަހަށް ފައިބާން ގޮވައިލައިފި


ޓްރިވެންޑްރަމް: އިންޑިއާގެ ދިވެހިންގެ ސަހަރުގައި ދެ ދުވަސް – Dhen.mv\nމުޙައްމަދު އަރީޙް June 5, 2022 - 1:01 pm\n(ޓްރިވެންޑްރަމް، އިންޑިއާ) އަހަރެމެންގެ ދަތުރުގެ ދެވަނަ މަންޒިލަކީ ޓްރިވެންޑްރަމްއެވެ. ދިވެހިންގެ ސިޓީ، ޓްރިވެންޓްރަމްއަށް އަހަރެމެން ދަތުރު ފެށީ ދަތުރުގެ ތިންވަނަ ދުވަހުއެވެ.\nމުޅި ކޮޗިން ނިދައިފައި އޮއްވައި، އޫބާއަކާ އަހަރެންނާއި ފައްސިޔަ ދަތުރުގެ ބައިވެރިން މެންދަމު 12 ޖެހިއިރު މިސްރާބު ޖެހީ، ނަގަރްކޮއިލް ވީކްލީ އެކްސްޕްރެސްއެވެ. އަހަރެމެން ތެރޭގައި ޓްރެއިންގައި ދަތުރުކޮށްފައިވާ މީހެއް ނެތް ކަމުން، މި ދަތުރު ރޭލުގައި ދިއުމަށް ނިންމީއެވެ.\n5 ގަޑިއިރުގެ ގަޑިއިރުގެ މި ދަތުރަކީ ވެސް ކުރެވުނު ތަފާތު ތަޖުރިބާއެކެވެ. ތަފާތު އެކި ޤައުމުގެ މީހުންނާ ޓްރެއިންގެ ތެރެއިން ދިމާވިއެވެ. ނަމަވެސް ރޭލުން ދިވެއްސަކާ ދިމައެއް ނުވިއެވެ. ދަތުރުގެ މިވީ ކޮންމެ ދުވަހެއްގައި ވެސް ކޮންމެ ވެސް ހިސާބަކުން ދިވެހި ގްރޫޕަކާ ދިމާވެއެވެ. ބާޒާރުކޮށްލަން ގޮސް އުޅެނިކޮށެވެ. ނޫނީ ނަމާދުން މިސްކިތުންނެވެ. ގިނަ ފަހަރު ހޮސްޕިޓަލުތަކުންނެވެ.\nރޭލުގަައި ދިވެހިން ނެތް ނަމަވެސް އަހަރެމެންގެ މާ ބޮޑު ހާސްކަމެއް ނެތެވެ. އެއީ ދަތުރުގެ މިހައިތަނަށް އައިއިރު އެއްވެސް ކަހަލަ ގޯސް މީހަކާ ދިމާވެފައި ނުވާތީއެވެ. ނުވަތަ ނުތަނަވަސްވާ ވަރުގެ ކަމެއް ވެފައި ނުވާތީއެވެ. ދަތުރުގެ ވަރުބަލި ކަމާއެކު އަހަރެމެން އެންމެންނަށް ވެސް ނިދުނީއެވެ. ހޭލެވުނުއިރު އޮތީ ޓްރިވެންޑްރަމްއަށް އާދެވިފައެވެ. ކޮޗުވެލި ރާއްޖަ ރާނީ އެކްސްޕްރެސްއިން އަހަރެމެން އުޅުމަށް ހަމަޖެހިފައިވާ ސާވިސްޑް އެޕާޓްމެންޓަށް އައީ ރޭލުގައި ދަތުރު ކުރުން ތަޖުރިބާ ކޮންމެވެސް ވަރަކަށް ކޮށްލެވުނު ކަމުގެ އުފާވެރިކަމާއެކުއެވެ.\nޓްރިވެންޑްރަމްގެ ކުޑަ ތައާރަފަކަށް ޖެހިލާން ހިނގާށެވެ.\n‘އެވަރގްރީން ސިޓީ އޮފް އިންޑިއާ’ ގެ ނަމުން ނަންދެވިފައިވާ ތުރޫވަނަންތަޕޫރަމްއަކީ ކެރެލާ ސްޓޭޓްގެ ވެރިރަށެވެ. މި ސިޓީގައި މަޝްހޫރުވެފައި ވަނީ ސިޓީގެ ރީތި ގޮނޑުދޮށްތަކާއި، ދިގު އައްސޭރިފަށުގެ ސަރަހައްދުތަކާއި ތާރީޚީ ތަންތަނެވެ. ގުދުރަތީ އަދި ތާރީޚީ މުހިންމުކަމުގެ އިތުރުން މި ސިޓީއަކީ އާކިޓެކްޗަރ އަށް މަޝްހޫރު ގަދީމީ ތަންތަނުގެ ސަބަބުން ވެސް މަގުބޫލުކަން ލިބިފައިވާ ސަހަރެކެވެ.\n17ވަނަ ގަރުނުގެ ފަހުކޮޅު މި ސިޓީއަކީ ވަރްމާ ދަރިކޮޅުން ވެރިކަން ކުރި ޓްރަވަންކޯ ރަސްކަމުގެ ވެރިރަށް ކަމަށް ވެއެވެ. މި ސިޓީއަށް ފަހުން ތިރޫވަނަންތަޕޫރަމްގެ ނަމުން ނަންދެވުނުވެއެވެ. އެއީ އެތަނުގައި ދިރިއުޅެމުން އައި މީހުންގެ އަޅުކަން ކުރަމުން އައި ބުދަކަށް ނިސްބަތްކޮށެވެ.\nއިނގިރޭސިން އިންޑިއާގައި ވެރިކަން ކުރި ޒަމާނުގައި އެ ސިޓީގެ ނަން ޓްރިވެންޑްރަމްއަށް ބަދަލުކުރިއެވެ. ނަމަވެސް، އެއީ އެ ސިޓީގެ ރަސްމީ ނަމެއް ނޫނެވެ. ގިނަ ބަޔަކު އަދިވެސް ކިޔައި އުޅެނީ ޓްރިވެންޑްރަމްއެވެ. 1991ވަނަ އަހަރު އިންޑިއާގައި އޭރު އޮތް ސަރުކާރުން ވަނީ ޓްރިވެންޑްރަމްގެ ނަން ތްރިވެންތަޕޫރަމްއަށް ބަދަލުކޮށްފައެވެ.\nޓްރިވެންޑްރަމްއަކީ ގޮނޑުދޮށަށް ލޯބިކުރާ މީހުންނަށް ވެސް ސުވަރުގެއެކެވެ. ޝަންޚުމުގަމް އަދި ކޮވަލަމް ގޮނޑުދޮށް ފަދަގޮނޑުދޮށްތަކަކީ ދުނިޔޭގެ މަޝްހޫރު ގޮނޑުދޮށްތަކެކެވެ.\nކެރެލާގެ އައިޓީ ހަބްކަމަށް ބުނާ ތުރޫވަނަންތަޕޫރަމްއަކީ އެކަޑަމިކްގެ ވެސް ބޮޑު ހަބެއް މެއެވެ. އެ ސިޓީއަކުން އައިޓީ ދާއިރާއަށް އެތައް ބަޔަކު ނެރެމުން އަންނަ ސިޓީއެކެވެ. މިތަނުގައި ވިކްރަމް ސަރަބައި ސްޕޭސް ސެންޓަރ (ވީއެސްއެސްސީ)އާއި އިންޑިއަން އިންސްޓިޓިއުޓް އޮފް ސްޕޭސް ސައިންސް އެންޑް ޓެކްނޮލޮޖީ (އައިއައިއެސްޓީ) ފަދަ ތައުލީމީ އަދި ސައިންޓިފިކް ބައެއް މުއައްސަސާތައް ހުރެއެވެ.\nޓްރެވެންޑްރަމްގައި އަހަރެމެން ތިން ދުވަސް ހޭދަ ކުރީމެވެ. ދަތުރުގެ ތެރެއިން މިސްކިތަކަށް ގޮސް ރޯދަ ވީއްލުމުގައި ވެސް ބައިވެރިވީމެވެ. މެހެމާންދާރީއަށް ޝުކުރިއްޔާއެވެ.\nރޯދަ މަހުން ދުވަހެއް, 250އަށް ވުރެ ގިނަ އަހަރުވީ ޕާޅަޔަމް މިސްކިތުގައި!\nމީގެ އިތުރުން ރާއްޖޭގައި ހުންނަ ދިވެހި އެންބަސީއަށް ވެސް ދިޔައިމެވެ. ސައީދު ކޮށްދެއްވި ޚިދުމަތާއި ޑައިއާއި ޓީމުގެ ޚިދުމަތަށް ހަމަ ޝުކުރިއްޔާއެވެ.\nޑެޕިޔުޓީ ކޮންސިލް ސަޢީދު ، ކޮވިޑްގެ ޕެންޑަމިކްގައި ފާމަސިސްޓަކަށް!\nޑައިއާއި އޭނާގެ ކުޑަ ޓީމާއި ބޮޑު މަސައްކަތް!\nއަދި މިރަށުގައި ވަޒަންވެރިވެގެން ދިރިއުޅެމުން އަންނަ އަޒްލިފާގެ ވާހަކަތައް ވެސް ގެނެސްދިނީމެވެ. އަޒްލިފާ ދިވެހިންނަށް ދިން އިރުޝާދުތަކަށް ޝުކުރިއްޔާއެވެ.\nއަޒްލިފާ ކިޔައިދިނީ "ހެޔޮ އެދިގެން"ފެލައިލާ ގޮތްތަކާއި އެކަމުން ދުރުވާންވީ މަގުތައް!\nހަމައެއާ އެކު ނަޒީރު ދިވެހިންނަށް ދެމުން އަންނަ ޚިދުމަތްތަކުގެ ވާހަކަ ގެނެސްދިނީ ވެސް މި ސިޓިއިންނެވެ.\nނަޒީރާއި އަނީސާ: މަޅިޔާލަމާއި ދިވެހި ގުޅުވައިދޭ ދެ ބަހުގެ ދޫ، ދިވެހީންގެ ޚިދުމަތުގައި 18 އަހަރު\nމި ސިޓީއަށް ކުރި ދަތުރު ނިންމައިލީ، ގިނަ އަދަދަކަށް ދިވެހިން ދަތުރު ކުރަމުން އަންނަ ކިމްސް ހޮސްޕިޓަލުގެ ރިޕޯޓަކުންނެވެ.\nކިމްސް ހޮސްޕިޓަލް: ހުރިހައި ވިސްނުމެއް ދިވެހީންނަށް ލުއި ހޯދައިދިނުމަށް!


Uvaali MDN Harakaaitherivaathee ilmuverin kanboduvun faalhu kohffi\nއަނެއްކާވެސް އެމްޑީއެން ތެދުވެއްޖެ، އިލްމުވެރިން ކަންބޮޑުވުން ފާޅުކޮށްފި\nމިއަދުގެ ބޭއްވި ބައްދަލްވުން: އެމްޑީއެންގެ ހަރަކާތްތައް ވަނީ އަލުން ފަށާފައި\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ރަސްމީކޮށް އުވާލާފައި ވަނިކޮށް އަދިވެސް އެ ޖަމިއްޔާގެ ހަރަކާތްތައް ގާނޫނާ ހިލާފަށް ކުރިއަށް ގެންދާތީ އިލްމުވެރިން ކަންބޮޑުވުން ފާޅުކޮށްފި އެވެ.\nއިލްމުވެރިން މިއަދު ވަނީ އެ ކަންބޮޑުވުންތައް ޖަމިއްޔާތަކުގެ ބެލެނިވެރި ފަރާތް ކަމަށްވާ ޔޫތު މިނިސްޓަރު އަހުމަދު މަހުލޫފާ ހިއްސާ ކުރައްވާފަ އެވެ. މި ބައްދަލްވުމާއި ގުޅޭ ގޮތުން އިލްމުވެރިއަކު ވިދާޅުވީ އެމްޑީއެން އުވާލާފައިވީ ނަމަވެސް އަދިވެސް އެ ޖަމިއްޔާ ހަރަކާތްތެރިވާ ކަމަށެވެ. އަދި އެކަމުގެ ކަންބޮޑުުވުން މިނިސްޓަރާ ހިއްސާ ކުރެއްވި ކަމަށެވެ.\nއިސްލާމްދީނަށް ފާޅުގައި ފުރައްސާރަކޮށް ރިޕޯޓެއް ނެރެފައިވާ ޖަމިއްޔާއަކަށް ފިޔަވަޅު އެޅުމުން އެކަމަށް ބޯ ލެނބުމެއް ނެތި، ގާނޫނުތައް މުގުރަމުންދާތީ އެ ކަންބޮޑުވުން އިލްމުވެރިން ވަނީ ހިއްސާކޮށްފަ އެވެ.\n"ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އިން މޯލްޑިވްސް" އިން ނެރުނު ރިޕޯޓްގައި އިސްލާމް ދީނަށާއި ކީރިތި ރަސޫލާއަށް ފުރައްސާރަކޮށްފައިވާ މައްސަލާގައި ފުލުހުން އެ މައްސަލަ ތަހުގީގުކޮށް ހެދި އެސެސެމަންޓްގައި ޔޫތް މިނިސްޓްރީއަށް އަންގާފައި ވަނީ އެ ރިޕޯޓުގައި ދީނަށާއި ރަސޫލާއަށް ފުރައްސާރަކޮށްފައިވާ ކަމަށެވެ.\nފުލުހުން ޔޫތް މިނިސްޓްރީއަށް ދިން މައުލޫމާތުގެ މައްޗަށް ބިނާކޮށް އެ ޖަމިއްޔާ އުވާލަން އެ މިނިސްޓްރީން ނިންމީ މިދިޔަ ނޮވެންބަރު މަހުގެ ފަސް ވަނަ ދުވަހުގަ އެވެ. އަދި ޖަމިއްޔާއާ ބެހޭ ގާނޫނުގެ ދަށުން ޖަމިއްޔާއެއް އުވާލަން ނިންމުމުން އެ ޖަމިއްޔާއެއްގެ ދަރަންޏާ މުދަލާ ގުޅޭ ކަންކަން ނިންމަން ދޭން ޖެހޭ 45 ދުވަހުގެ މުއްދަތު އެމްޑީއެންއަށް އެ ދުވަހު ދިނެވެ.\nއެ މުއްދަތު ހަމަވުމާ ގުޅިގެން ޔޫތް މިނިސްޓްރީން ނެރުނު ބަޔާނެއްގައި ބުނީ މުދަލާއި ދަރަންޏާ އަދި ޖަމިއްޔާއާ ގުޅޭ އެންމެހާ މައްސަލަތައް ނިންމުމަށްޓަކައި ދިން 45 ދުވަހުގެ މުއްދަތު ހަމަވިއިރު ވެސް އެ ޖަމިއްޔާ އިން އެއްވެސް އެއްޗެއް މިހާތަނަށް އަންގާފައި ނުވާ ކަމަށެވެ. އެހެންކަމުން އެމްޑީއެން އުވާލާފައިވާ ކަން ރަސްމީކޮށް އިއުލާން ކުރާ ކަމަށެވެ.\nނަމަވެސް އެ ޖަމިއްޔާއިން ވަނީ އެ ނިންމުން ގަބޫލުނުުކުރާ ކަމަށާ ޖަމިއްޔާގެ ހަރަކާތްތައް ކުރިއަށް ގެންދާނެ ކަމަށް ބުނެފައެވެ. އަދި އޭގެ ފަހުންވެސް އެ ޖަމިއްޔާއިން ގެންދަނީ ތަފާތު ކަންކަމާ ގުޅިގެން ބަޔާންތައް ނެރެމުންނެވެ.\nއޭގެ ފަހުން ޖަމިއްޔާތަކުގެ ގާނޫނަށް ބަދަލު ގެނައުމަށް މަޖިލީހަށް ވަނީ ހުށައަޅާފައެވެ. އެގޮތުން ރަޖިސްޓްރީ ނުކޮށްވެސް ޖަމިއްޔާ ހިންގޭނެ މަގު އެ ފަހި ކުރުމަށް ދަނީ މަސައްކަތް ކުރަމުންނެވެ.\nދީނީ އިލްމުވެރިން މޯޑިވިއަން ޑިމޮކްރަސީ ނެޓްވޯކް\nލާދީނީ ރިޕޯޓް ލިޔުނު މީހުންނަށް ފިޔަވަޅު އަޅާފައިނުވާތީ ކަންބޮޑުވެއްޖެ


ކޮރޯނާ ވައިރަސް ޖެހިގެން އިއްޔެ އެކަނިވެސް 242 މަރު – Dhen.mv\nކޮރޯނާ ވައިރަސް ޖެހިގެން އިއްޔެ އެކަނިވެސް 242 މަރު\nކޮރޯނާވައިރަސް(ކޯވިޑް-19) ޖެހިގެން ޗައިނާއިން އިއްޔެ އެކަނިވެސް 242 މީހުން މަރުވެއްޖެއެވެ.\nއެގޮތުން މި ބަލި އެންމެ ބޮޑަށް ފެތުރިފައިވާ ޗައިނާގެ ހުބެއި ޕްރޮވިންސުގެ ހެލްތު އޮތޯރިޓީން މިއަދު ނެރުނު ތަފާސް ހިސާބުތަކަށް ބަލާއިރު މި ބަލީގައި އިއްޔެ އެކަނި އެ ޕްރޮވިންސުން ވަނީ 242 މީހުން މަރުވެފައެވެ. އިއްޔެ އަކީ މިހާތަނަށް އެއް ދުވަސްތެރޭ މި ބަލީގައި އެންމެ ގިނަ މީހުން މަރުވި ދުވަހެވެ.\nމީގެ އިތުރުން ކޯވިޑް-19 ޖެހިފައިވާ 14،840 މީހަކު އިއްޔެ ވަނީ ފާހަގަ ކުރެވިފަ އެވެ.\nމިހާތަނަށް އެ ޕްރޮވިންސުން މި ބައްޔަށް ޕޮޒިޓިވްވި 33،693 މީހަކަށް ހޮސްޕިޓަލުގައި ފަރުވާ ދެމުން އަންނައިރު އޭގެތެރެއިން 1،437 މީހުންގެ ހާލު ސީރިއަސްއެވެ. އަދި 3،441 މީހުން ވަނީ ބަލިން ރަނގަޅުވެ ހޮސްޕިޓަލުން ދޫކޮށްލާފައެވެ.\nމި އަދަދުތަކާއެކު މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 1،355 އަށް އަރާފައެވެ. މި ބަލީގައި ދެ މީހުން ފިޔަވައި ދެން އެންމެން ވެސް މަރުވެފައިވަނީ ޗައިނާ އިންނެވެ. އަދި މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 48،000 އަށް ވުރެ މައްޗަށް އަރާފައެވެ.\nޑަބްލިއުއެޗްއޯގެ މާހިރުންގެ ޓީމަކުން މިހާރު ދަނީ ޗައިނާގައި އެ ވައިރަސް ޓެސްޓު ކުރަމުންނެވެ. ނަމަވެސް އެ ވައިރަސް ހަލުވި ކަމާއެކު ފެތުރުން ނިމޭނީ ކޮން އިރަކުކަން އަދި ނޭނގޭ ކަމަށް އެޖަމްއިއްޔާއިން ވަނީ ބުނެފަ އެވެ.


WAMCO ge kuni negumuge khidhumathah maadhamaa in feshigen badhaluthakeh - One Online\n1 ސެޕްޓެމްބަރު 2021 ގައި ވެމްކޯއާ ސިޓީ ކައުންސިލް ގުޅިގެން ބޭއްވި ނޫސްވެރިގެ ބައްދަލުވުން-- ވަން ފޮޓޯ: ޔޫސުފް ސޮފްވާން\nވެމްކޯއިން ދެމުން އަންނަ ކުނި ނެގުމުގެ ހިދުމަތަށް މާދަމާއިން ފެށިގެން ބަދަލުތަކެއް\nވެމްކޯއިން ފުރަމާލެ ސަރަހައްދުގެ ގޭބިސީތަކަށް ފޯރުކޮށްދެމުން އަންނަ ކުނި ނެގުމުގެ ހިދުމަތްތަކަށް ބަދަލުގެނައުމަށް ނިންމާފައިވާ ކަމަށް އެ ކުންފުނިން ބުނެފިއެވެ.\nމިއަދު ވެމްކޯއިން ނެރުނު ނޫސް ބަޔާނުގައި ވަނީ، 15 ސެޕްޓެމްބަރު، (މާދަމާ) އިން ފެށިގެން އެ ކުންފުނިން ފޯރުކޮށްދެމުން އަންނަ ކުނި ނެގުމުގެ ހިދުމަތްތައް ލިބޭނީ ރަޖިސްޓްރީ ކޮށްފައިވާ، އަދި މަހުން މަހަށް ފައިސާ ދައްކަމުން އަންނަ ގޭބިސީ ތަކަށް އެކަނި ކަމަށެވެ.\nއެގޮތުން ކުނި ނެގުމުގެ ހިދުމަތަށް ކުރިން ރަޖިސްޓްރީ ކޮށްފައިވީ ނަމަވެސް، ފީ ނުދައްކާ ގޭބިސީތަކަށް ހިދުމަތް ފޯރުކޮށްދިނުމަށް ހަމަޖެހިފައިވަނީ ފާއިތުވެދިޔަ ތިން މަސް ދުވަހުގެ ބިލްތައް ފިޔަވައި ބާކީ ހުރި ވެމްކޯގެ ބިލަށްވާ ފައިސާ ދައްކައި ހަލާސް ކުރުމުން ކަމަށެވެ. ކުނި ނެގުމަށް އިމާރާތަށް ވަންނަ ވެމްކޯގެ ވެށި ފާރަވެރީންނަށް ފަސޭހައިން ކުނި ނަގައި ބޭލޭނެ އިންތިޒާމެއް ހަމަޖަސައްސައި ދިނުމަށްވެސް އެދިފައިވެ އެވެ.\nއޭގެ އިތުރުންވެސް، ކޮންމެ ގޭބިސީއަކުން ދުވާލަކު އުކާލެވޭނީ ދުވަހު ކުނީގެ މިންގަނޑަށް ފެތޭ މެދު (40 ލީޓަރު) ސައިޒުގެ ތިން ޑަސްބިން ކޮތަޅުގެ ކުނި ނުވަތަ ކަޅު ޑަސްބިން ކޮތަޅު (120 ލީޓަރު) ގެ ކުނި ކަމަށްވެސް ވެމްކޯއިން ބުނެފައިވެ އެވެ. އަދި ދުވަހު ކުނީގެ ގޮތުގައި ބަރު އަދި ބޮޑެތި ކުނި އުކާލުމަށް 1666 އަށް ގުޅައި ކެޕްސް (ދަތުރެއް) ނުވަތަ ކެޕްސް ލައިޓްގެ (ވަކި އައިޓަމަކަށް) އެދުމަށް ވެސް ވެމްކޯއިން ބުނެފައިވެ އެވެ.\nވެމްކޯއިން އިތުރަށް ބުނީ، އެ ކުންފުނީގެ މާލޭ ވޭސްޓް ޓްރާންސްފާ ސްޓޭޝަން އިތުރަށް ތަރައްގީ ކުރުމަށް ޓަކައި ސައިޓުގެ ބޮޑު ސަރަހައްދެއް ބަންދުކުރަން ޖެހުމުން، އަމިއްލައަށް ސައިޓަށް ގޮސް ކުނި އުކާލުމަށް ޓަކައި ދޫކޮށްފައިވާ ވެމްކޯގެ ޑީ-ކާޑުގެ ހިދުމަތްވެސް މާދަމާއިން ފެށިގެން މެދުކެނޑޭނެ ކަމަށެވެ. އެފަދަ ކަސްޓަމަރުން އެ ކުންފުނީގެ ގޭބިސީތަކަށް ފޯރުކޮށްދޭ ކުނި އުކާލުމުގެ ހިދުމަތަށް ރެޖިސްޓްރީ ކުރުމަށް ވަނީ އެދިފައެވެ.\nފުރަމާލެ ސަރަހައްދުގައި ވެމްކޯއިން ކުނި ނެގުމުގެ ހިދުމަތްތައް ފޯރުކޮށްދިނުމަށް ހަމަޖެހިފައިވަނީ، މާލެއިން 18:00 އިން 23:00 އަށެވެ. އަދި ވިލިމާލެއިން 20:00 އިން 23:00 އަށެވެ. އަދި ހުޅުމާލެއިން 20:00 އިން 23:00 އަށެވެ.


Anbikanbalun Ge Janaazaa Ah Nawaz Sharif Aai Dharikanbalun Jalun Nerefi - Vaguthu\nއަނބިކަނބަލުންގެ ޖަނާޒާ އަށް ނަވާޒް ޝަރީފް އާއި ދަރިކަނބަލުން ޖަލުން ނެރެފި\n6 މަސް ކުރިން ( ސެޕްޓެމްބަރު 12, 2018 )\nޖަލު ހުކުމެއް ތަންފީޒު ކުރަމުން އަންނަ ޕާކިސްތާނުގެ ކުރީގެ ބޮޑު ވަޒީރު ނަވާޒް ޝަރީފް އާއި ދަރިކަނބަލުން މަރިޔަމް ނަވާޒްއަށް 12 ގަޑިއިރުގެ ޕޭރޯލްއެއް ދިނުމަށް ޕާކިސްތާނުގެ ސަރުކާރުން ނިންމައިފިއެވެ.\nޕާކިސްތާނުގެ ސަރުކާރުން މި ނިންމުން ނިންމީ ކޮރަޕްޝަންގެ ތުހުމަތުގައި ޖަލު ހުކުމެއް ތަންފީޒުކުރަމުން އަންނަ ނަވާޒް ޝަރީފްގެ އަނބިކަނބަލުން ކުލްސޫމް ކެންސަރުގެ އާލާސްކަންފުޅަކަށް އިނގިރޭސިވިލާތުގެ ލަންޑަންގައި ފަރުވާ ދެމުން ގެންދަވަނިކޮށް އަންގާރަ ދުވަހުގެ ހަވީރުގެ ވަގުތެއްގައި އަވަހާރަވުމާ ގުޅިގެންނެވެ.\nޕާކިސްތާނުގެ އިންފޮމޭޝަން މިނިސްޓަރު ފަވާދު ޗައުދަރީ "ރޮއިޓާސް" އަށް މައުލޫމާތުދެއްވަމުން ވިދާޅުވީ ޕެރޯލް އަށް އެދި ނަވާޒް ޝަރީފްގެ އާއިލާއިން ހުށަހެޅުމެއް ހުށަހަޅާފައިވާ ކަމަށާއި އެ ފުރުސަތު ދިނުމަށް ސަރުކާރުން ނިންމަވާފައިވާ ކަމަށެވެ. އެގޮތުން ޕެރޯލްގެ ދަށުން ނަވާޒް ޝަރީފާއި ދަރިކަނބަލުން މަރިޔަމް ޖަލުން ނެރޭނީ 12 ގަޑިއިރަށް ކަމަށްވެސް ޗައުދަރީ ވިދާޅުވިއެވެ.\nކުލްސޫމްގެ ޖަނާޒާ އަށް ނަވާޒް ޝަރީފާއި ދަރިކަނބަލުން ޖަލުން ނެރެފައިވާއިރު، ނަވާޒް ޝަރީފްގެ އާއިލާއިން އެދިފައިވަނީ ޖަނާޒާގެ ކަންތައްތަކަށް އެ ދެ ބޭފުޅުން ފަސް ދުވަހުގެ މުއްދަތަށް ދޫކޮށްލުމަށެވެ. 12 ގަޑިއިރުގެ މުއްދަތު ހަމަވުމުން އެ މުއްދަތު ސަރުކާރުން އިތުރުކޮށްދޭނެ ކަމަށް ބެލެވެއެވެ. ކުލްސޫމްގެ ޖަނާޒާ އޮންނާނީ ހުކުރު ދުވަހުއެވެ،\nޕާކިސްތާންގެ ބޮޑުވަޒީރު އިމްރާން ހާން ވަނީ ކުލްސޫމް އަވަހާރަ ވުމުން ހިތާމަފާޅުކުރައްވާ ބަޔާނެއް ނެރުއްވާފައެވެ. އަދި ލަންޑަންގައި ހުންނަ ޕާކިސްތާން ހައިކޮމިޝަނުން ކުލްސޫމްގެ ހަށިކޮޅު ޕާކިސްތާނަށް ގެނައުމުގައި ފޯރުކޮށްދޭން ޖެހޭ އެހީތެރިކަން ފޯރުކޮށިނުމަށް އިމްރާން ވަނީ އަންގަވާފައެވެ.\nނަވާޒް ޝަރީފް 1990 ވަނަ އަހަރުން 1993 ވަނަ އަހަރަށް، 1997 ވަނަ އަހަރުން 1999 ވަނަ އަހަރަށް އަދި 2013 ވަނަ އަހަރުން 2017 ވަނަ އަހަރަށް ޕާކިސްތާންގެ ބޮޑުވަޒީރުކަން ކުރެއްވި އިރު ފަސްޓް ލޭޑީގެ ޒިންމާތައް ކުލްސޫމް ވަނީ ވަރަށް ފުރިހަމަ އަށް އަދާކުރައްވާފައެވެ.\nއޭނާ ވަނީ ޕާކިސްތާން މުސްލިމް ލީގް ޕާޓީގެ ރައީސް ކަން 1999 ވަނަ އަހަރުން 2002 ވަނަ އަހަރާއި ހަމައަށް ކުރައްވާފައެވެ. އަދި 1999 ވަނަ އަހަރު ޕަރުވޭޒް މުޝައްރަފް ގެނައި ބަޣާވާތައް ފަހު ކުލްސޫމް 1999 ވަނަ އަހަރު ގިނަ ދުވަސްތަކެއް ވަންދެން ގޭގައި ވެސް ބަންދު ކުރެއްވެވިއެވެ.\nނަވާޒް އާއި ކުލްސޫމްގެ އެންމެފަހުގެ ބައްދަލުވުމުގެ އަސަރުގަދަ ވީޑިއޯއެއް\nސެޕްޓެމްބަރު 12, 2018 17:48\nކޮބާ އެމްޑީޕީ ބައިގަނޑު މިގައުމު އެކަނި ކުރާކަމެއް ނުން އިނދިކޮޅު ލީޑަރު ޖަލައްލުން އެއީ ވަރައް އާދައިގެ ކަމެއް ދުނިޔޭގެ ގައުތަކުގާ.\nސެޕްޓެމްބަރު 12, 2018 19:07\nﷲގެ ރަޙުމަތްފުޅުން މަރުޙޫމާ ކުލްސޫމަށް ސުވަރުގޭގެ ދާއިމީ ނިޢުމަތް ދެއްވައި އާއިލާއަށް ކެތްތެރިކަން ދެއްވާށި، އާމީން


ލޯބި ވީމޭ ސިއްރު ސިއްރުން (28 – Esfiya\nލޯބި June 18, 2019\nލޯބި ވީމޭ ސިއްރު ސިއްރުން (28\nރޭދެބައިވާން ހުރީ ހަމައެންމެ ވިއްސަކަށް މިނެޓެެވެ. ނަމަވެސް ވަގުތާއިމެދު ފަރުވާލެއްނެތި, ރޭގަނޑުގެ އަރާމު ނިދިން އެއްކިބާވެހުރެ, ދާނިޝް ވިސްނަމުންދިޔައީ ރީޝާއާއި ދޭތެރޭގައެވެ. ރީޝާއާއި އިޒްހާރުގެ ގުޅުން ދާނިޝްގެ ހިތަށް އަނިޔާދެމުންް ދިއައީ ބަޔާންކުރަން ދަތި މިންވަރަކަށެވެ. އެ ހިތުގެ ހާލު ރީޝާއަށް އިއްވައިދޭން ދާނިޝްގެ ޒަމީރު އެދި ގޮވަމުންދިއެވެ. އެންމެފަހު ސިކުންތާއި ހަމައަށްވެސް އެ ނިކަމެތި ހިތުގެ ފަސާނާ ރީޝާއަށް އިއްވައިދޭން ބޭނުންވެފައިވާކަން ދާނިޝްގެ ހިނިތުންވުުމެއްނެތް މޫނުމަތިން އިންތިހާއަށް ހާމަވާން ހުއްޓެވެ. ކުރެވުނު ކުށްތަކަށް އަދިވެސް ރީޝާ ގާތުގައި މަޢާފަަށް އެދި އާދޭސްކުރަން ބޭނުންވެފައިވާކަން މާޔޫސްވެފައިވާ އެ މޫނުމަތިން ދޭހަވާން ހުއްޓެވެ.\nހިތަށްކޮށްފައިވާ ހިތި އަސަރުގެ ސަބަބުން ބަރުވެފައިވާ ލޯ މަޑުމަޑުން މަރާލައިފައި ލޮލުގައި ޖަމާވެފައި ހުރި ކަރުނަތަކަށް އޮހިގަންނަން ފުރުސަތެއް ދިނުމަށްފަހު ދާނިޝް ލޯ ހުޅުވާލިިއެވެ. އެގޮތުގައި ކުޑައިރުކޮޅަކު ހިމޭނުން ހުރުމަށްފަހު, އެ މޫނު ތެތްމާލި ކަރުނަތަށް ފުހެލުމަށްފަހު, އަވަސް ފިޔަވަޅު ތަކަކާއިއެކު ކޮޓަރިން ބޭރަށް ނިކުންނަން ހިނގައިގަތެވެ. އުއްމީދު ކުޑަވެފައިވާ ދާނިޝްގެ ހިތަށް އޭނާގެ ސިކުނޑި ކުއްލިއަކަށް ސަވާރުވި ކަހަލައެވެ. އެންމެފަހު ފަހަރަށް ނަމަވެސް ރީޝާއާއި ބައްދަލުކުރަން ދާނިޝްގެ ހިތް އެދި ގޮވަންފެށިއެވެ. ހަށީގައި ފުރާނަ ހުރީތީ ރީޝާގެ ލޯބި ދެވަނަ ފަހަރަށް ހާސިލް ކުރެވޭތޯ އަދިވެސް މަސައްކަތް ކުރާނަމޭ އޭނާގެ ހިތް ބުނެލިއެވެ. ކޮންމެފަދަ ޤުރުބާނީއެއް ވެގެންވެސް ރީޝާގެ ފަރާތުން މަޢާފު ލިބޭތޯ އަދިވެސް މަސައްކަތް ކުރާނަމޭ ދާނިޝްގެ ހިތަށްއެރިއެވެ.\nއެނދުގައި އޮށޯވެލައިގެންއޮވެ ނިދާލެވޭތޯ ރީޝާ ކުރަމުންއައި މަސައްކަތް ނާކާމިޔާބު ވުމުން އެނދުން ތެދުވެގެން ގޮސް ކުޑަދޮރު ހުޅުވާލުމަށްފަހު ބޭރަށް ނަޒަރު ހިންގާލިއެވެ. އާދައިގެ ވަރަކަށް ޖެހެމުންއައި ވައިރޯޅީީގެ އަސަރު އިހްސާސް ކުރެވުނަސް ރީޝާގެ ހިތަކަށް ފިނި ކަމެއް ނުލިބުނެެވެ. އެ ހިތަކަށް އެއްވެސް ހަމަޖެހުމެއް ނުލިބުނެވެ. ކައިވެނީީގެ ވަގުތު ކުޑަތަންވަަމުން އައި ވަރަކަށް ހިތަށް ނުތަނަވަސްކަން ވެރިވަމުން އަންނާާތީ ރީޝާ ކަންބޮޑުވާގޮތްވިއެވެ. އެއީ ކީއްވެބާއޭ އޭނާގެ ހިތަށް އަރަމުންދިއެވެ. ކޮންމެވެސް ކަމެއް ގޯސްކޮށް ވާން އުޅޭކަހަލަ އިހްސާސެއް ކުރެވޭއިރު އެއީ ކޮންކަމެއްބާއޭ އޭނާގެ ހިތަށް ކިތަންމެ ފަހަރަކު އަރައެވެ. އެކިކަހަލަ ވަސްވާސްތަކުންް ހިތާާއި ސިކުނޑި ފުރިފައިވިިޔަސް އެކަން އެހެންމީހަކަށް އެނގޭކަށް ރީޝާ ބޭނުމެއްނުުވެއެވެ. އެކަމުގެ ކުޑަމިންވަރެެއްވެސް އިޒްހާރުއާާއި ވެސް ހިއްސާކުރަން ރީޝާ ޖެހިލުންވިއެވެ.\nފިކުރުތަކާއި ޚިޔާލުތަކުން ސިކުނޑި ބަރުވެގެންދިއަ ވަގުތު ބޭއިޚުތިޔާރުގައި ރީޝާއަށް އޭނާގެ ބޮލުގައި ހިފަހައްޓާާލެވުނެވެ. ހަމައެވަގުތު މޭޒުމަތީގައި އޮތް އޭނާގެ ފޯނު ރިންގުވާން ފެށުމުން އިތުރަށް ރީޝާގެ ބޮލުގައި ރިއްސާލި ކަހަލައެވެ. އިސާހިތަކު މޫނުމަތީީގެ ކުލަވަރު އިތުރަށް ގޯސްވެގެންދިއެވެ. އަޅާނުލާ ހުރެވޭތޯ ރީޝާ މަސައްކަތްކުރި ނަމަވެސް މެދު ނުކެނޑި ފޯނު ރިންގުވަމުން ދާތީ ގުޅަމުން އެދާ މީހަކަށް ޖަވާބު ދިނުމަށް, ނުރުހުމާއިއެކު ގޮސް ފޯނު ނަގައި ކަންފަތުގައި ޖައްސާލުުމަށްފަހު ވާހަކަ ދައްކަންފެށިއެވެ. “އަދިވެސް ނުބުނެވޭ ވާހަކައެއް އޮތީތަ..؟ ނޫނީީ ދާނިޝް ތިގޮތަށް ކަންތައް ތިކުރަނީ މަށަށް ޖެއްސުން ކުރަންތަ؟” ސިކުނޑި ހައިޖާނުވެފައިވީ އެވަގުތު ދާނިޝް ގުޅުމުން ގަސްތަކާއި ނުލައި ރީޝާއަށް ރުޅި އިސްކުރެވުނެވެ. ރީޝާގެ އަޑުގައި ހަރުކަށިކަން އެކުލެވިފައިވުުމުން ދާނިޝްގެ ހިތަށް އަސަރުކުރުވިއެވެ. އެހެނަސް އެކަމަށް ފަރުވާލެއްނެތި ދާނިޝް އޭނާގެ މަޤްޞަދު ހާމަކޮށްލިއެވެ. “ކުޑަ ވަގުތުކޮޅަކަށް ނަމަވެސް ރީޝާއާއި ބައްދަލު ކޮށްލަން ބޭނުން…އެންމެ ފަހުފަހަރަށް ނަމަވެސް…” އާދޭހުގެ ރާގަކަށް, ރީޝާއާއި ބައްދަލުކުރަންް ބޭނުންވާކަމަށް ދާނިޝް ބުނެލިއެވެ. “މިހާރު އަހަރެެމެން ދެމީހުން ބައްދަލު ކުރުމުގެ އެއްވެސް މާނައެއްނެތް…އެއްވެސް ބޭނުމެއްނެތް…ތި ޚިޔާލު ދޫކޮށްލާ…!” އެތަކެއް ސަބަބުތަކަކާއިއެކު އެދެމެދުގައި އުފެދިފައިވާ ދުރުމިންް ރީޝާ ދާނިޝްއަށް ހަނދާން ކޮށްދިނެވެ. ބަދަލުވެގެންދިއަ ހާލަތާއިއެކު ހީނަރުވެފައިވާ އެ ގުޅުން ދެން އިތުރަށް އާބާދު ނުވާނެކަމަށްބުނެ ދާނިޝްއާއި ބައްދަލު ކުރެވެން ނެތްކަމަށް ހަރުއަޑުން ރީޝާ ބުނެލިއެވެ. އެހެނަސް އެ އަޑުގައި ދާނިޝްގެ ޢަޒުމް ގުޑުވާލާނެފަދަ ވަރުގަދަ ކަމެއް ނެތްކަހަލައެވެ. “އާދޭސްކޮށްފަ ބުނަން…ހަމައެހެންމެ ފަހަރަކު..ކުޑަ ވަގުތުކޮޅަކަށް…” ރީޝާގެ ފަރާތުން ލިބޭނެ ޖަވާބު ދާނިޝްއަށް ވިސްނިފައިވިއެވެ. އެހާ ފަސޭހައިން ރީޝާ އެއްބަސް ނުވާނެކަން ޔަޤީން ކުރެވޭހާލުގައި ރީޝާއާއި ބައްދަލު ނުވާހާހިނދަކު އާދޭސްކުރުުން ހުއްޓައި ނުލާނަމޭ އޭނާގެ ހިތުގައި އޮތެވެ. ޙަޤީޤަތް އެނގިހުރެވެސް ކުޑަ ހިނދުކޮޅަކަށް ނަމަވެސް ބައްދަލު ކޮށްލުމަށް އެދި ރީޝާ ގާތުގައި ދާނިޝް އާދޭސްކުރަން ފެށިއެވެ. ނަމަވެސް ރީޝާގެ ރުހުން އެކަމުގައި ދާނިޝްއަށް ލިބުން ވީ ނާދިރުކަމަކަށެވެ.\nއިތުރަށް ދާނިޝްއާއި ވާހަކަ ދެއްކުުމުގެ ބޭނުމެއްނެތޭޭ ރީޝާ އޭނާގެ އަމިއްލަ ނަފްސަށް ބުނެލަމުން ފޯނު ނިއްވާލާފައި މޭޒުމަތީގައި ބާއްވާލިިއެވެ. އެވަގުތު ވިދުވަރެއް ކޮޓަރިތެރެެއަށް ފޭދިގެން ދިއަކަން ރީޝާއަށް ފާހަގަކޮށްލެެވުނެވެ. އެއާއިއެކު އިވިގެންދިޔައީ ދެ ވިލާގަނޑުު ޖެހި އޮހިގަންނަން ތައްޔާރު ވަމުންދާ ވާރޭޭގެ ޚަބަރު ފަަތުރާލިއަޑެވެ. ކުއްލިއަކަށް އިވިގެންދިއަ ވަރުގަދަ ގުގުރީގެ އަޑާއިއެކު ސިއްސައިގެންގޮސް ރީޝާއަށް ބަލާލެވުނީ ހުޅުވާފައިހުރި ކުޑަދޮރާއި ދިމާއަށެވެ. އިސާހިތަކު ވައި ބާރުވެގެންދިއަ ކަމުގެ ހެކިތައް ކުޑަދޮރުން ފެންނާން ހުއްޓެވެ. އެހެންކަމުން އަވަސްއަވަހަށް ގޮސް ބާރުވަޔާއިއެކު ލެކުވެން ފެށި ކުޑަދޮރު ލައްޕާލަަން މަސައްކަތްކޮށްލި ވަގުތު ރީޝާގެ ލޮލުގައި ދާނިޝް އަޅައިގަތެވެ. އެއިރު ދާނިޝްގެ ނަޒަރުވެސް ހުއްޓިފައިހުރީ ރީޝާއަށެެވެ. ހައިރާންވެފައި އިރުކޮޅަކު ދާނިޝްއަށް ބަލަހައްޓައިގެން ރީޝާއަށް ހުރެވުނެެވެ. ދާދި ކުޑައިރުކޮޅެެއް ކުރިންް ރީޝާއަށް ދާނިޝް ގުޅި އިރުވެސް ދާނިޝް އެހުރީ ރީޝާއާއި ބައްދަލުކުރަން އެގޭދޮށަށް އައިސްކަން ރީޝާއަށް ވިސްނުނެވެ.\nލަސްތަކެއްނުވެ ވާރޭގެ ބަރު ތިކިތައް ދާނިޝްގެ މޫނަށް އޮހެންފެށީީ ރީޝާގެ ލޯކުރިމަތީގައެވެ. ހުޅުވިފައިވާ ކުޑަދޮރުގެެ އެހީގައި ރީޝާގެ މޫނުު ތެތްމަމުންދިއަ ވާރޭޭގެ އިހްސާސް ކުރެވުުމާއިއެކު ކުޑަދޮރުު ލައްޕާލުމަށްފަހު ފަރުދާ ދަމާލިއެވެ. މޫނުގައި ހުރި ފެންތިކި ތަކަށް ފަރުވާލެއްނެތި ރީޝާއަށް ވިސްނެންފެށުނީ ދާނިޝްއާއި ދޭތެރޭގައެވެ. ބޯކޮށް ވެހެމުންއައި ވާރޭ ތެރޭގައި އެގޮތަށް ދާނިޝް ހުންނާކަަށް ރީޝާގެ ހިތެެއް ނޭދުނެވެ. އެގޮތުގައި ކިތަންމެ އިރަކު ދާނިޝް ހުރެފާނެއޭ ރީޝާގެ ހިތް ބުނާާކަހަލައެވެ. ނިއްވާލައިފައި މޭޒުމަތީގައި ބާއްވާލި ފޯނު ނަގައި ހުޅުވާލުމަށްފަހު ދާނިޝްއަށް ގުޅޭތޯ ރީޝާ މަސައްކަތް ކޮށްލިއެވެ. ނަމަވެސް އެކަންވީ ބޭކާރު ކަމަކަށެވެ. އެތައް ފަހަރަކު ގުޅުމުންވެސް ދާނިޝްގެ އަޑު ރީޝާގެ ކަންފަތުގައި ޖެހޭގޮތެއް ނުވިއެވެ. އެކަން ނާކާމިޔާބު ވުމުން ނުރުހުމާާއިއެކު އެނދުމައްޗަށް ފޯނު އެއްލާލައިފައި ކުޑަދޮރާއި ދިމާއަށް ބަލާލިއެވެ.\nދެވަނަ ފަހަރަށް ގޮސް ފަރުދާ ކަހާލާާފައި ކުޑަދޮރު ހުޅުވާލުމަށްފަހު ބޭރަށް ރީޝާ ނަޒަރު ހިންގާލިިއެވެ. އެވަގުތު ރީޝާގެ ލޮލުގައި އަޅައިގަތީ އޭނާ ޝައްކުކުރި ކަހަކަ މަންޒަރެކެވެ. ބޯކޮށް ވެހެމުންއައި ވާރޭތެރޭގައި އެއިންފިޔަވަޅު މަތީ ގުޑިވެސް ނުލައި ދާނިޝް ހުއްޓެވެ. ތެމިފޯވެެގެން ތުރުތުރު އަޅަމުންދިއަ ހާލުގައިވެސް ދާނިޝް އޭނާގެ މަޤްޞަދު ހާސިލް ކުރަން ބޭނުންވެފައިވާ މިންވަރު ރީޝާ ދެނެގަތެވެެ. ދާނިޝްގެ ހާލަތާއިމެދު ފިކުރުކުރަން ބޭނުންނުވިއަސް ރީޝާގެ ސިކުނޑި ސުވާލުތަކުން ފުރާލިއެވެ. ދާނިޝްއާއި ބައްދަލު ކުރަންވީބާއޭ ނުވަތަ އެހާލަށް ދާނިޝް ދޫކޮށްލަންވީބާއޭ އޭނާގެ ހިތަށް އަރަމުންދިއެވެ. ހަދަންވީ ގޮތް ރީޝާގެ ވިސްނުމަށް އައުުން ދަތިވެފައިވިއެވެ. ސަބަބުތަކަކާއި އެކުގައި ނަމަވެސް ދެ ޚިޔާލެއްގައި ހުރުން ރީޝާއަށް މަޖުބޫރުވިއެވެ. އެހެނަސް އެއީ އެކަމުގެ ޙައްލު ނޫންކަންް ރީޝާ އަމިއްލައަށް ވިސްނާލިއެވެެ.\nދުނިޔެ ކަޅުކޮށް ގަދަ އަޑުފައްގަނޑާއިއެކު އޮހެމުންއައި ވާރޭގެ ކެރިތައް ދާނިޝްގެ ހަށިގަނޑަަށް ދެމުންދިއަ ހަމަލާތަކަށް ކުއްލިއަކަށް ހުއްޓުމެއްއައެވެ. އެހާލުގައި ދާނިޝްވާތަން ބަލަންހުންނަން ރީޝާގެ ހިތަށް ފަސޭހަކަމަކަށް ނުވުމުން, ކުޑައެއްގެ އެހީ ލިބިގަންނަމުން ގެއިން ނިކުމެ ވާރޭން ރީޝާގެ ހަށިގަނޑު ސަލާމަތް ކޮށްލި އެކުޑައިން ދާނިޝްގެ ހަށިގަނޑު ފޮރުވާލިއެވެ. ވާރޭއިން ތެމިފޯވެ މުޅިހަށިގަނޑު ފިނިވެފައި ވިޔަސް ދާނިޝްގެ ވިރެމުންދިއަަ ހިތަށް ފިނިކަމެއް ލިބިގެންދިއައީ އެވަގުތުގައެވެ. ރީޝާއާއި ހަތަރުކަޅި ހަމަކޮށްލައިގެން ހުރެ އެތައް ވާހަކައެއް ބުނަން ދާނިޝް ބޭނުންވިއެވެ. ނަމަވެސް ތުރުތުރު އަޅާހުރި އޭނާގެ ފިނި ހަށިގަނޑު އެކަމަށް ހުރަސްއެޅިއެވެ. ކުޑަ ހިނދުކޮޅަަކު ދާނިޝްއާއި ނަޒަރު ބައްދަލުކޮށްގެން ހުރުމަށްފަހު, ދާނިޝްގެ އަތުގައި ހިފާލަަމުން ގޭތެރެއަށް ވަންނަން ރީޝާ ހިނގައިގަތެވެ.\n“އަހަރެން ބުނީމެއްނު ބައްދަލު ކުރެވޭކަށް ނެތޭ…ދެންކީއްވެތަ ދާނިޝް ތިގޮތަށް ކަންތައް ތިކުރަނީ…؟ ދާނިޝްއަށް ކީއްވެތަ ނުވިސްނިގެން ތިއުޅެނީ…؟ ކިތައްފަހަރު ބުނާނީ އަހަރެންގެ ނިންމުމެއް ދެން ބަދަލެއް ނުވާނެއޭ…” ގޭތެރެއަށް ވަދެ ކުރިއަށް އަޅާލި ފުރަތަމަ ފިޔަވަޅާއިއެކު ރީޝާގެ ޝަކުވާތައް ދާނިޝްއަށް އަމާޒުވާން ފެށިއެވެ. ނުރުހިފައިވާ ނަޒަރަކުން ދާނިޝްއަށް ބަލަންހުރެ ޝަކުވާތައް އުފުލިއިރު ރީޝާގެ އަޑުގައި ބަރުކަން ހުއްޓެވެ. ދާނިޝްގެ އެ ޢަމަލު ބަލައިގަންނަން ރީޝާއަށް އުނދަގޫވިއެވެ. “އަހަންނަށް ތިވަރުގެ ބޮޑު ޝަޒާއެއް ނުދީ…އަހަންްނަކަށް ދެން ކެތެއް ނުވާނެ…ރީޝާއާއި ނުލައި އަހަންނަކަށް ދިރިއެއް ނޫޅެވޭނެ…” ރީޝާގެ ލޯތްބާއި އޯޤާތެރިކަމުން މަޙްރޫމުވުމުން ޒަޚަމުވެފައިވާ ހިތުގެ ތެޅިފޮޅުންތައް ކަރުނަޔާއިއެކު ދާނިޝް ހާމަކޮށްލިއެވެ. ރީޝާގެ ލޯތްބަށް އަދިވެސް ދާނިޝްގެ ހިތް އެދެމުންދާވަރު ދާނިޝްގެ އަސަރުން ފުރިގެންވީ ޖުމްލަތަކުން ދޭހަވާން ހުއްޓެވެ. “އާދޭސްކޮށްފަ ބުނަން…އަހަންނަށް ތިހެން ނުހަދާ…އަހަރެންގެެ ހިތަށް އަނިޔާ ނުދީ…!” ބީވެގެންދިއަ ލޯތްބަށް އެދި އާދޭހާއިއެކު ސަލާންޖަހާ ހާލުގައި ދާނިޝް މަޑުމަޑުން ރީޝާގެ މޫނުގައިި ހިފާލިއެވެ. ދާނިޝްގެ ފިނިި ދެއަތުގެ ޝިކާރައަކަށް މޫނު ވެގެންދިއަ ވަގުތު މަޑުމަޑުން ރީޝާއަށް ދާނިޝްގެ އަތުގައި ހިފާލެވުނެވެ. ހަމައެހިނދުކޮޅު ތެރޭގައި ދާނިޝްގެ އަތް ދުރުކޮށްލަންް ރީޝާ ގަސްތުކޮށްލިއެވެެ. ނަމަވެސް ރީޝާގެ ޚިޔާލު ބަދަލުވެގެންދިއެވެ. ތެމިފައިވާ ދާނިޝްގެ މޫނު އިތުރަށް ތެތްމަމުންދިއަަ ކަރުނަތައް ރީޝާގެ ހިތާާއި ސިކުނޑިއަށް ބާރުފޯރުވާލި ކަހަލައެވެ. އެމަންޒަރު ރީޝާގެ ހިތަށް ތަދުކޮޮށްލިއެވެ. ކުޑަ ހިނދުކޮޅަަކަށް ނަމަވެސް މާޒީގެ ހިތި ދުވަސްތައް ރީޝާގެ ހަނދާނުން ކައްސާލައިގެންދިއެވެ. ދާނިޝްގެ ފަރާތުން ލިބުނު ވޭނާއި އުދާސްތައް ހަނދާނުން ފޮހެވިގެން ދިއެވެ. އެ އުދާސްތަކުގެ ސަބަބުން ދާނިޝްއަށްޓަކައި އެ ހިތުގައި އުފެދުނު ނުރުހުމާާއި ރުޅިވެރިކަން ނެތިގެންދިއެވެ. އިތުރަށް ދާނިޝްގެ ހިތުގައި ޖައްސައި ރޮއްވާލަން ރީޝާއަށް އުނދަގޫވިކަހަލައެވެެ. ތެމިފޯވަަމުންްއައި ދާނިޝްގެ ލޮލަށް ބަލަހައްޓައިގެން ހުރިއިރު ރީޝާގެ ލޯވެސްވަނީ ތެމިފައެވެެ. ވަގުތާއި ހާލަތު ބަދަލުވެގެންދިއަ އުސޫލުން ދާނިޝްގެ ހިތްވެސް ބަދަލުވެގެންދިއައީީ މީހަކު ހީވެސް ނުކުރާ މިންވަރަށެެވެ. އެހެނަސް ދުނިޔޭގެ ކަންކަން އަބަދު އެއްގޮތެއްގައި, އެއް އުސޫލެއްގެ މަތިންް ހިނގަމުން ނުދާފަދައިން ނަފުރަތުން ފުރުުނު ދާނިޝްގެ ހިތް ބަދަލުވެފައިވާކަން ރީޝާއަށް ސިއްރުވެފައި ނުވާއިރު, އެވަގުތު ދާނިޝްގެ ލޮލުން ހާމަވާން ހުރީ އޭގެ ކުރިން ދުވަހަކުވެސް އެ ލޮލުން ފެނިފައިނުވާފަދަ އަސަރުތަކެެއްކަން ރީޝާއަށް އިހްސާސް ކުރެވުނެވެ. ދާނިޝްގެ ހިތުގައި އަދިވެސް ރީޝާއަށްޓަކައި އިންތިހާއަށް ލޯބި އުފެދިފައިވާކަން ކަރުނައިން ފުރިގެންވީ ދާނިޝްގެ ދެލޮލުން ރީޝާއަށް ހާމަވާން ހުއްޓެވެ. ކުދިކުދިވެފައިވާ ދާނިޝްގެ ހިތުގެ ވޭނީއަޑަަށް ގަސްތަކާއިނުލައި ރީޝާއަށް އިޖާބަދެވުނެވެ. އިސާހިތަކު ވެރިވެގެންދިއަ ހަމަހިމޭންކަން ދާނިޝްއަށް ރީޝާގެ ފަރާތުން މަޢާފު ލިިބިގެންދިއަކަމުގެ އިހްސާސް ކުރެވުނެވެ. އެހިނދު މަޑުމަޑުން ދާނިޝް އޭނާގެ މޫނު ރީޝާގެ މޫނާއި ކައިރި ކޮށްލިއެވެ. ދާނިޝްގެ އެ ހަރަކާތާއިއެކު ބޭއިޚުތިޔާރުގައި ރީޝާއަށް ލޯމަރާލެވުނެވެ. ދާނިޝްގެ އެ ޢަމަލާއި އެއްވެސް ދެކޮޅުހެދުމެއް ނެތި އެކަމަށް ރީޝާއަށްވެސް މަރުޙަބާ ކިޔާލެެވުނެވެ.\nފާއިތުވީ ދެތިން މިނެޓެެވެ. ކުއްލިއަކަށް ރީޝާގެ ސިކުނޑިއަށް ވެރިވި ޚިޔާލުުތައް, އެ ޖަޒުބާތީ ވަގުތުކޮޅަަށް ނިމުމެއް ގެނުވިއެވެ. ހިތް ބަލިކަށި ވެގެންދިއަ އެވަގުތުކޮޅު ކަންތައް ކުރެވުނީ ރަނގަޅަަށް ނޫންކަން ރީޝާއަށް ވިސްނާލެވުނީ އިޒްހާރު މަތިން ކުއްލިއަކަށް ހަނދާންް ވުމުންނެވެ. އެ ދެމީހުންގެ ކައިވެންޏަށް ވަގުުތު ކުޑަތަންވެފައިވާއިރު އެފަދަބޮޑު ދެރައެއް އިޒްހާރުއަށް ދިިނުމަށް ރީޝާގެ ވިސްނުމުގައި ނެތުމުން, އަވަސްއަވަހަށް ދާނިޝްއާއި ދުރަށް ޖެހިލުމަށްފަހު ކޮޓަރިއާއި ދިމާއަށް ހިނގައިގަތެވެ. ދުވެފައި ކަހަލަ ގޮތަކަށް ސިޑިންްއަރަމުން ދިއައިރު ދާނިޝްގެ އާދޭހުގެ އަޑު ރީޝާގެ ކަންފަތުގައި ޖެހިގެންދިއެވެެ. ނަމަވެސް އެ އަޑަަށް އިޖާބަދިނުމެއްނެތި ރީޝާ ކޮޓަރިއަށް ވަދެ ތަޅުލީ ދާނިޝްގެ އާދޭހުގެ އަޑު އިވިއިވި ހުރި ހާލުގައެވެ. ބާާކީވެ ނިކަމެތިވެފައިވާ އިންސާނެއް ފަދައިން ދާނިޝްއަށް ޖެހުނީ ވާރޭގެ ބޯކެރިތަކުުގެ ތެރެއިން ސަލާމަތް ނުވެވޭހާލު, ހުސްއަތާއި އެނބުރި ގެއަށް އަންނާށެވެެ.\nޖެހިގެންއައި ދުވަހު ރީޝާއަށް އިރުއިރުކޮޅާއި އެރޭގެ ހަނދާންތައް އުނދަގޫ ކުރަމުންދިއެވެ. ދާނިޝްއާއިއެކު ހޭދަކުރެވުނު އެ ވަގުތުކޮޅުގެ އެއްވެސް މިންވަރެއް އިިތުރު މީހަކަށް އެނގިދާނެތީ ރީޝާ ޖެހިލުންވިއެވެ. ޚާއްސަކޮށް އިޒްހާރުއަށް އެނގިދާނެތީ ވަކިން ކަންބޮޑުވެެ ހާސްވާގޮތްވިއެވެ. ތެދުވެރިކަމާއި ވަފާތެރިކަމާއިއެކު އިޒްހާރުއާއިއެކު ދިރިއުޅެން ރީޝާ ނިންމި ނިންމުން ވަޔަށް ބުރައިގެެން ގޮސްފައިވާކަން އަމިއްލައަށް ޤަބޫލުކޮށްލިއެވެ. ދުވަހަކުވެސް އިޒްހާރުއާއި ވަކިނުވާނެކަމަަށް ބުނެެ ރީޝާ ވީ ވަޢުދުތައް ހިތުން ނުފޮހެވޭއިރު ދާނިޝްގެ އެންމެ ބީހުމަކުން ހިތް ކަސިޔާރު ވެގެންދިއައީ ކީއްވެބާއޭ ރީޝާގެ ހިތަށް އަރަމުންދިޔައިރު އެހެންނުވިނަމައޭ އޭނާގެ ހިތަށް އަރަނީ މަދުފަހަރަކު ނޫނެވެ. އެހެނަަސް އެއީ ގަސްތުގައި ކުރެވުނު ކަމެއް ނޫންކަން ހިތަށް އަރުވާލާފައި އެ ކުށުން ބަރީއަވާާން ރީޝާ އަމިއްލައަށް ވަކާލާތުކޮށްލައެވެ. ރީޝާދެކެ އިޒްހާރު އިންތިހާއަށް ލޯބިވާކަން އެނގޭހާލު އިޒްހާރުއަށް ގަސްތުގައި ދެރައެއްދޭން ހިތަށްވެސް ގެންނަން ބޭނުންނުވާކަން މިލާމޯޅިވެެފައިވާ ރީޝާގެ މޫނުމަތިން ވެސް ދޭހަވާން ހުއްޓެވެ. އެހެނަސް…އެވަގުތުވެސް ވަނީ މާޒީީގެ ސަފުހާތަކުން ޖާގަ ހޯދާފައެވެ.\nއެންމެން އިންތިޒާރު ކޮށްގެން ތިބި ވަގުތު އައިސް ޖެހުނީ އެސްފިޔައެއް ޖަހާލިހާ އަވަހަށޭ ބުނުމަކުން ދޮގަކަށް ނުވާނެއެވެ. ގޭތެރޭގެ ހާލަތު ބަދަލުވެފައިވިއެވެ. ހިނިތުންވުމާއި އުފާވެރިކަމުުގެ ފޮނި މީރުވަސް ފެތުރިފައިވާާއިރު, އެންމެންނަށް ވެސް ގަޑިއަށް ބަލާލެވެނީ މަދުފަހަރަަކު ނޫނެވެ. ކޮންމެ މީހަކުވެސްް އިންތިޒާރު ކުރަމުން ދިއައީ ރީޝާ އަންނާނެ ވަގުތަކަށެވެ. ކައިވެނީގެ ހުރިހާ ތައްޔާރީއެއް ނިމި މޭޒުދޮށުގައިި އެއްވެތިބި މީހުންގެ އިތުރުން ކެތްމަދުވެފައިވާ ހާލުގައި އިޒްހާރުވެސް ރީޝާގެ އިންތިޒާރުގައި އިނެވެ. ރީޝާގެ ސޫރަ ފެންނާނެ އިރަކަށް އިޒްހާރުގެ ހިތް އެދެމުންދާތާ ކިތަންމެހާވެސް އިރެކެވެ.\nދާނެ ވަކި މިސްރާބެއްނެތި އާދައިގެ ދުވެއްޔެއްގައި ސައިކަލު ދުއްވަމުން ދިޔައިރު ދާނިޝްގެ ހިތާއި ސިކުނޑި ޝަކުވާތަކުންް ފުރިފައިވިއެވެ. ލޯބީގެ ދާސްތާގައި ކުރިމަތިލާން ޖެހިފައިވާ ހިތްދަތިކަމާއި އެކަނިވެރިކަން ދާނިޝްގެ މޭ ފިއްސަމުންދިއެވެ. އޭގެ ދިލަ ކަރުނައިގެ ސިފައިގައިި ދާނިޝްގެ ލޮލުން ހާމަވާން ހުއްޓެވެ. ގަސްތަކާއި ނުލައި އޮހެމުންދިއަ ކަރުނައާއިއެކު ސައިކަލް ދުއްވަމުން ދިޔައިރު ހިތުގައި އަޅަމުންދިޔަ ވޭނާއިއެކު ދާނިޝްގެ ދުލުން ބޭރުވަމުން ދިޔައީ ރީޝާގެ ނަމެވެ. އަބަދަށްޓަކައި ރީޝާ ދާނިޝްގެ ހަޔާތުން ވަކިވީކަމުގެ އިހްސާސް ފުރަތަމަ ފަހަރަށް ނަމަވެސް ދާނިޝްއަށް ކުރެވުނެވެ. ވޭނާއި އުދާސް އެކުލެވިފައި ވިޔަސް ދާނިޝްގެ ނަފްސު އެ ޙަޤީޤަތާާއިި ކުރިމަތިލިއެވެ. އެހެނަސް އެކަން ބަރުދާސްތު ކުރާާނެ ހިތްވަރެއް އޭނާގެ ހަށިގަނޑުގައި ނުވާފަދައެވެ.\nވަށައިގެންވާ ހަލަބޮލި މާޙައުލުގެ އެއްވެސް ހިލަމެއް ދާނިޝްއަކަށް އިހްސާސެެއް ނުކުރެވެއެވެ. ހިތިކަރުނައިން ފުސްވެފައިވާ ދާނިޝްގެ ލޮލަށް އެ ހަލަބޮލި މާޙައުލުގެ މަންޒަރުތައް ޣައިބުވެފައި ވާކަހަލައެވެ. ބޭއިޚުތިޔާރުގައި ދާނިޝްއަށް އޭނާގެ ސައިކަލުގެ ދުވެލި ބާރުކޮށްލެވުނެވެ. އެއާއިއެކު ކުއްލިއަކަށް އިވިގެންދިޔައީ ދާނިޝްގެ ވޭނީއާހްގެ އަޑެވެ. ވޭނުން ފުރިގެންވީ އެއަޑާއި މަންޒަރު ދުށް މީހުންގެ ހަޅޭކުގެެ އަޑު އެކުވެގެންދިއަަ ވަގުތު ބިރުވެރިކަންް މުޅިތަނުގައި ފެތުރިގެންދިއެވެ. ނޭނގި ހުއްޓައި ސައިކަލުގެ ދުވެލި ބާރުކޮށްލެވުމާއިއެކު ދާނިޝްގެ ކުރިމަތިން ދުއްވައިފައިދިއަ ކާރެއްގައި ޖެހި ވިއްސައިގެންގޮސް ބިންމައްޗަށް ދާނިޝް ވެއްޓުނެވެ. ލަސްތަކެއްނުވެ ލޭގެ ކޯރެއް ބިންމަތީގައި ހެދިގެންދިއެވެ. ދާނިޝްގެ ހަށިގަނޑު ޒަޚަމްވެެ އެ ހަށިގަނޑު ލެއިން ތެމި ފޯވެގެންދިޔައީ މަދު ސިކުންތުކޮޅެއްގެ ތެރޭގައެވެ.\nހުރިހާކަމެއް ނިމުމުން އިންތިޒާރުގައިތިބި އެންމެންގެ އިންތިޒާރަަށް ނިމުމެއް ގެނެސްދިނުމަށް ރީޝާ އަވަސްވެގަތެވެ. ޝިފްނާއާއި އިނާޔާގެ އެހީގައި ހިތްހަމަޖެހޭ ވަރަށް ރީތިވެވުމުން ކޮޓަރިން ނިކުންނަން ރީޝާ ހިނގައިގަތެވެ. ޝިފްނާއާއި އިނާޔާ ވެސް ރީޝާއާއިއެކު ހިނގައިގަތެވެ. އޭގެ ކުރިން ދެމީހުންވެސް ރީޝާއަށް ތަޢުރީފުކޮށްލިއެވެ. ދެމީހުންނަށް ވެސް ހިނިތުންވުުމާާއިއެކު ރީޝާ ޝުކުރު އަދާކޮޮށްލިއެވެ. ތިންމީހުން އެކީގައި ކޮޓަރިން ނިކުންނަން އުޅުނު ވަގުތު ކުއްލިއަކަށް ޝިފްނާގެ ފޯނު ރިންގުވާން ފެށުމުން ޝިފްނާ މަޑުކޮށްލިއެވެ. ގުޅަމުންދަނީ އަޒީލްކަން އެނގުމުން ލަސްނުކޮށް ފޯނުނަގައި ހަލޯއޭ ބުނެ ވީކީއްހޭ ޝިފްނާ އަހާލިއެވެ. އަޒީލްގެ އަޑު ޝިފްނާގެ ކަންފަތުގައި ޖެހުމާއިއެކު ޝިފްނާއަށް ޝޮކެއްލިބުނުު ކަހަލައެވެ. ނޫނެކޭ ބުނަމުން ޝިފްނާ އަޒީލްގެ ޖުމްލަތައް ހުއްޓުވިއެވެ. އެއަޑު އަހާނެ ހިތްވަރެއް ޝިފްނާގެ ގައިގައި ނެތްފަދައެވެ. ޝިފްނާއަށް ހައިރާންކަން ގެނުވި އެ ފޯނުކޯލަަށް ރީޝާއާާއި އިނާޔާވެސް ސަމާލުވިއެވެ. ކޮޓަރިން ނިކުންނަން އުޅުުނު ވަގުތު އައި އެ ފޯނުކޯލުން ޝިފްނާ ރޮއްވާލި ސަބަބު ނޭނގޭހާލުގައި ހައިރާންވެފައި ދެމީހުންވެސް ޝިފްނާއަށް ނަޒަރު ހުއްޓައިލައިގެން ތިއްބެވެ. މަޑުމަޑުން ފޯނު ކަންފަތާއި ދުރުކޮށްލަަމުން ރީޝާއަށް ޝިފްނާ ބަލާލިއެވެ. ފެންކަޅިވެެފައިވާ ޝިފްނާގެ ލޯޯ ފެނުމުން ރީޝާގެ ހިތުުގެ ތެޅުން ބާރުވެގެންދިއެވެ. ސުވާލުތަކުން ސިކުނޑި ފުރިގެންދިއަަ އެވަގުތު ޝިފްނާ އަނގައިން ނުބުނެ ހުރުމުން ހާސްވާގޮތްވިއެވެ. އެހެނަސް…ތެޅިތެޅިއޮތްް ހިތަކާއިއެކު ވީކީއްހޭ ރީޝާ އަހާލިއެވެ. ޖަވާބުގައި އިވުނީ ޝިފްނާގެ ރުއިމުގެ އަޑެވެ. އެއާއިއެކު ރީޝާގެ ހާސްކަން އިތުރުވެގެންދިއެވެ. ރީޝާގެ އިތުރުން އިނާޔާވެސް ކަންބޮޑުވާގޮތްވިިއެވެ. ވީގޮތް އޮޅުން ފިލުވަން އިނާޔާ ޝިފްނާގެ ކައިރިއަށް ޖެހިލާފައި ސުވާލު ކުރަންފެށިއެވެ. “ކާކު ކީކޭ ބުނީ؟ އަނެއްކާ މީހަކަަށް ކަމެއްވީތަ..؟ އަޒީލްއަށް ކަމެއްވީތަ..؟” ޝިފްނާގެ ކޮނޑުގައި ހިފާލަމުން އިނާޔާ އަހާލިއެވެ. ޝިފްނާގެ ޖަވާބުގައިވީ ދާނިޝްގެ ނަމެވެ. ގިސްލެވެެމުންދިއަ ހާލުގައި ރީޝާއަށް ބަލާލަމުން ދާނިޝްގެ ހާލަތު ޝިފްނާ ބަޔާންކޮށްދިިނެވެ. ޝިފްނާގެ ދުލުން ބޭރުވި ޖުމްލަތައް ރީޝާއަށް ތޫނު ހަތިޔާރެއްގެ ހަމަލާތަކެއް ފަދައެވެ. ލޮލުން އޮހިގަތް ކަރުނަޔާއިއެކު ކުޑަ ހިނދުކޮޅެއްގެ ތެރޭގައި ރީޝާގެ ރުއިމުގެ އަޑު މުޅިތަނުގައި ފެތުރިިގެންދިއެވެ. ކިތަންމެ ވަރަކަށް ދެކޮޅުހެދިިއަސް އަދިވެސް ރީޝާ ދާނިޝްދެކެ ލޯބިވާކަން އެ ކުޑަކުޑަ ވަގުތުކޮޅުންވެސް ޝިފްނާއާއި އިނާޔާއަށް ޔަޤީން ކުރެވުނެވެ. ދާނިޝްގެ ފަރާތުން ލިބުނު ނަފުރަތުންވެސް ރީޝާގެ ހިތް ބަދަލުވެފައި ނުވާކަން ހާމަވާން ހުއްޓެވެ. ދާނިޝްގެ ހާލަތު އެނގިގެން ދިއުމާއިއެކު ރީޝާގެ ހިތް ބޭޒާރުވިިއެވެ. އެހިތުގައި ދާނިޝްއަށްޓަކައި ސިއްރުކޮށްފައިވާ ލޯބި އެ ކުޑަކުޑަ ވަގުތުކޮޅުގެ ތެރޭގައި ހާމަވެގެންދިއެވެ.\nދާނިޝްގެ ނަން ދުލުގައި ވާހާލުގައިި ކޮޓަރިން ނިކުމެ އަވަސް ފިޔަވަޅު ތަކެއްގައި ސިޑިންފައިބަން އުޅުނު ވަގުތު ފައި އަރިއަޅާލުމާއިއެކު މުށިތައް މައްޗަށް ރީޝާ ވެއްޓިގެން ދިޔައީ ގޭތެރޭގަައި އެއްވެތިބި އެންމެންގެ ލޯކުރިމަތީގައެވެ. ހައިރާންވެފައި ރީޝާއަށް ބަލަން ތިއްބައި ކުއްލިއަކަށް ރީޝާ ސިޑިން ވެއްޓުމުން ރީޝާއާއި ދިމާއަށް އެންމެން އެއްފަހަރާ ކަހަލަ ގޮތަކަށް ދުއްވައިގަތެވެ. އެހިނދު ރީޝާގެ މޫނުމަތި ފަޅައިގެން ގޮސް ލޭތައް އޮހިގަތީ އެ އެންމެންގެ ކުރިމަތީގައެވެ. ރީޝާގެ މަންމަ އާއި ބައްޕަގެ ކުރިމަތީގައެވެ. އިޒްހާރު އާއި އޭނާގެ ޢާއިލާގެ ކުރިމަތީގައެވެ. އުފަލުން ފުރިގެންވީ ހުރިހާ މޫނުތަކެއް މިލާ މޯޅިވެ ލޮލުން ކަރުނަ ހިލިގެންދިއެވެ. ބަސްހުއްޓި, ލޯމެރިފައިވާާ ރީޝާގެ ހަށިގަނޑު ފެނުމާއިއެކު ޝިފްނާއާއި އިނާޔާއަށް ވެސް ޒުލޭޚާ ފަދައިން ބާރަަށް ރޮވެންފެެށުނެވެެ. ކަރުނައިން ލޯތައް ތެތްމާލިި އެ މަންޒަރު ފެންނަފަށުގައި ހަނާޝްވެސް ހުއްޓެވެ. ހަނާޝްގެ ޅަ ސިކުނޑިއަށް ފެންނަމުން ދިއަ މަންޒަރުގެ ހަޤީގަތެެއް ނުވިސްނުނެެވެ. އެހެނަސް…ފެތުރިގެންދިއަ ރުއިމުގެ އަޑުން ހަނާޝްގެ ހިތުގައިވެސް ބިރުވެރިކަން އުފެދިފައިވާކަން ހާާމަވާން ހުއްޓެވެ.\n?❤??varah reethi ⚘❤??\nVarah nice ekamaku maa las upload kuraaleh but storry is amazing as usual ??\nthank you for taking time to read my story..next part avasvaane…In Sha Allah..\nMee mahaku 1 faharu up kuraa vaahaka ehtha\nYou know garunu\nMahaku thr..garunaku ehfaharu mi upekurany….mivarun story nuliyey ???\nހިތާމަ ބިރުވެރި ލޯބި January 17, 2018\nޔާރު މިވަނީ ލޯތްބޭ ޙަޤީގީ (ހަތާވީސްވަނަ ބައި)\nހިތާމަ މަޖާ ލޯބި September 12, 2017\nލޯބި November 2, 2019\nލޯބި May 21, 2019


ޗައިނާގެ ވާވޭގެ ފެކްޓްރީއެއްގައި އަލިފާނުގެ ހާދިސާއެއް ހިނގައި3މީހުން މަރުވެއްޖެ – DhiDaily\nޗައިނާގެ ވާވޭގެ ފެކްޓްރީއެއްގައި އަލިފާނުގެ ހާދިސާއެއް ހިނގައި3މީހުން މަރުވެއްޖެ\nޗައިނާގެ ފޯނު އުފައްދާ ބޮޑު ކުންފުންޏެއް ކަމަށްވާ ވާވޭގެ ރިސާރޗް ފެސިލިޓީއެއްގައި އަލިފާނުގެ ހާދިސާއެއް ހިނގައި،3މީހުން މަރުވެއްޖެއެވެ.\nމި ހާދިސާ ހިނގާފައިވަނީ، ޗައިނާގެ ޑޮންގްގުއަންގް ސަރަހައްދުގައި ހުރި ވާވޭގެ ރިސާރޗް ފެސިލިޓީއެއްގައެވެ. އަދި މި ހާދިސާއާއި އެކު، އެ ޤައުމުގެ ކަމާބެހޭ ފަރާތްތަކުން ވަނީ މިކަމުގެ އަސްލު ދެނެގަތުމަށް ތަހުޤީޤެއް ފަށާފައެވެ.\nމި އަލިފާނުގެ ހާދިސާ ހިނގާފައި މިވަނީ، ވާވޭ އިން މި ފެސިލިޓީ ތައްޔާރު ކުރުމަށް ހަދަމުން އަންނަ އިމާރާތުގައެވެ. އަދި މި ކަމާއި ގުޅުގެން ފުލުހުން ނެރުނު ބަޔާނެއްގައި ބުނާ ގޮތުގައި، އަލިފާން ނިއްވާ މީހުން ހަރަކާތްތެރިވުމުގެ ތެރެއިން ވަނީ،3މީހަކު މަރުވެފައި އޮއްވާ ފެނިފައެވެ.\nއަދި ފަހުން ބެލިބެލުމުން އިނގުނު ގޮތުގައި، މިއީ މި ކުންފުނީގައި މަސައްކަތްކުރާ މީހުންނެވެ. މި ބޮޑު އަލިފާންގަނޑު ނިއްވާލެވިފައިވަނީ، 140 އަލިފާން ނިއްވާ މީހުންގެ ބޮޑު ފައުޖަކުން ހަރަކާތްތެރިވުމަށް ފަހުއެވެ.


Magey Plan Medhuverikoh Ooredoo In Haassa Offer Eh Thaaraf Kohfi – adduLIVE\nމަގޭ ޕްލޭން މެދުވެރިކޮށް އުރީދޫން ހާއްސަ އޮފާއެއް ތައާރަފްކޮށްފި\n1 Jun 22, 2020, 19:11 ހަސަން ރަޝީދު\nއުރީދޫ ހެޑް އޮފީސް - ފޮޓޯ: ވީނިއުސް\nމަގޭ ޕްލޭން މެދުވެރިކޮށް އުރީދޫ މޯލްޑިވްސް އިން ހާއްސަ އޮފާއެއް ތައާރަފްކޮށްފިއެވެ.\nމިއަހަރުގެ ނިޔަލަށް ކުރިއަށްދާ މި އޮފާގެ ދަށުން އުރީދޫ ކަސްޓަމަރުންނަށް މަގޭ ޕްލޭން މެދުވެރިކޮށް ކޮންމެ މަހަކު ވެސް ތަފާތު އެކި ޑާޓާ ޕެކްތައް ހޯދުމުގެ ފުރުސަތު ވަނީ ހުޅުވާލާފައެވެ.\nއެގޮތުން ހިނގަމުން މިދާ ޖޫން މަހުގެ ކޮންމެ ހުކުރު ދުވަހަކު 75 ރުފިޔާ އަށް5ޖީބީ ބަލައިގަތުމުގެ ފުރުސަތު އުރީދޫގެ ކަސްޓަމަރުންނަށް އޮންނާނެއެވެ. އެގޮތުން އެ5ޖީބީ ހަމައެކަނި ބޭނުން ކުރެވެނީ 24 ގަޑިއިރަށެވެ. އަދި މި މަހުގެ ކޮންމެ ދުވަހަކު 40 ރުފިޔާ އަށް 1 ޖީބީގެ ޕެކެއް ބަލައިގަތުމުގެ ފުރުސަތު އޮންނައިރު، އެ ޕެކްގެ ބޭނުން ކުރެވެނީ ހަމައެކަނި އެ ދުވަހު އެކަންޏެވެ.\nއަދި ހަފްތާގެ ހަތް ދުވަހަށް ބޭނުން ކުރުމަށް 150 ރުފިޔާ އަށް3ޖީބީގެ ޕެކެއް ބަލައިގަތުމުގެ ފުރުސަތާއި، 30 ދުވަހަށް ބޭނުން ކުރުމަށް 34 ޖީބީ 880 ރުފިޔާ އަށް އަދި 50 ޖީބީ 1100 ރުފިޔާ އަށް ބަލައިގަތުމުގެ ފުރުސަތު ވެސް އުރީދޫގެ ކަސްޓަމަރުންނަށް ވަނީ މި އޮފާގެ ދަށުން ހުޅުވާލާފައެވެ.\nއުރީދޫ އިން ތައާރަފްކޮށްފައިވާ މަގޭ ޕްލޭނަކީ އުރީދޫ ކަސްޓަމަރުންގެ ތަފާތު ބޭނުންތަކަށް އެކަށޭނަ ގޮތަށް މޯބައިލް ޕްލޭންތައް އަމިއްލައަށް ޑިޒައިން ކޮށްލެވޭނެ ޕްލޭނެކެވެ.\nޕްރީޕެއިޑް، ޕޯސްޓްޕެއިޑް ގެންގުޅޭ ކަސްޓަމަރުންނާއި އަދި އަމިއްލަ ބޭނުންތަކަށް އެސްއެމްއެސް، ޑޭޓާ، ކޯލްގެ އިތުރުން އައިޑީޑީގެ ހިދުމަތްވެސް މި ޕްލޭންގެ ތެރެއިން ހިޔާރުކުރެވޭނެ ކަމަށްވެސް އުރީދޫއިން މައުލޫމާތުދެ އެވެ.


10 aharugai gedhoru lootuvaali, 85 aharugai meehunge samaalu kamah\nތައުލީމަކީ ގެއްލިގެން ދާނެ އެއްޗެއް ނޫން\n10 އަހަރުގައި ގެދޮރު ލޫޓުވާލި، 85 އަހަރުގައި މީހުންގެ ސަމާލުކަމަށް!\nތައުލީމަކީ ގެއްލޭނެ އެއްޗެއް ނޫން\nގިނަ ބައެއްގެ ސަމާލުކަން ލިބިފައިވޭ\nމިހާރު އުމުރަކީ 85 އަހަރު\n13 އޮކްޓޯބަރ 2021 | ބުދަ 19:25\nޖިހާދު ބަޓް، ގްރެޖުއޭޓްވުމަށްފަހު ނަގާފައިވާ ފޮޓޯ ގިނަ ބައެއްގެ ސަމާލުކަން ލިބިފައިވޭ\nޔަހޫދީންގެ އަނިޔާވެރިކަމުގައި ފަލަސްތީނު ރައްޔިތުން ދިރިއުޅެމުންދާތާ އެތައް އަހަރެއް ވެއްޖެއެވެ. މިއަނިޔާވެރިކަމުގައި އިސްރާއީލުން ފަލަސްތީނު ރައްޔިތުންގެ ބިންތަކާއި، ގެދޮރުތައް ލޫޓުވަނީއެވެ. ފަލަސްތީނުގެ ބިންތަކުގައި އިސްރާއީލު ސިފައިން ދެމުންގެންދާ ހަމަލާތަކުގައި އެތައް ބަޔަކު މިހާތަނަށް ވަނީ ޝަހީދުވެފައިވެއެވެ. އެނުބައި ނުލަފާ މީހުން ހަމަލާތައް ދެމުންދަނީ ވެސް ކުޑަ ކުއްޖަކަށް އަންހެނަކަށް ބެލުމެއް ނެތިއެވެ. އިންސާނީ ހައްގުތަކުން ފަލަސްތީނުގެ ރައްޔިތުން މަހުރޫމް ކުރަމުންދާއިރު، މިހާތަނަށް އިސްރާއީލާމެދު ގައުމަކުން ފިޔަވަޅެއް އެޅިފައެއްނުވެއެވެ. ނަމަވެސް ފަލަސްތީނުގެ ރައްޔިތުންގެ ހިތްވަރާއި އަޒުމަކީ މިއަދު ދުނިޔެއަށް މިސާލެކެވެ. އެގޮތުން ދާދި ފަހުން ގިނަ ބައެއްގެ ސަމާލުކަން ލިބިގެންދިޔައީ ފަލަސްތީނުގެ ރައްޔިތެއް ކަމަށްވާ ޖިހާދު ބަޓްއަށެވެ.\nޖިހާދު ބަޓްއަކީ 1936 ވަނަ އަހަރު ފަލަސްތީނުގެ ވެސްޓް ބޭންކް ސިޓީއެއް ކަމުގައިވާ ނަބްލުސްއަށް އުފަންވި އަންހެން ކުއްޖެކެވެ. އާއިލާގެ ފުރިހަމަ ލޮއެއްބާއެކު ބޮޑުވެގެން އައި ނަމަވެސް އިސްރާއީލުގެ އެތައް އަނިޔާއެއް އޭނާއަށް ވެސް ތަހައްމަލު ކުރަން ޖެހުނެއެވެ. އަލްމުޖައިދިލް ސްކޫލުގެ ގްރޭޑް ފަހެއްގައި ތައުލީމް ހާސިލްކުރަމުން ދަނިކޮށް އެއާއިލާގެ ގެދޮރު ލޫޓުވާލީއެވެ. މުޅި އާއިލާ ވިއްސިވިހާލިވެ، މަންމަ އިންތިހާއަށް ބަލިވީއެވެ.\nއިސްރާއީލުން 1948 ވަނަ އަހަރު ފަލަސްތީނުގައި ހިންގި އުދުވާނުގެ ސަބަބުން ޖިހާދު ތައުލީމް ހާސިލްކުރުމުގެ ފުރުސަތު ގެއްލުނު ނަމަވެސް އެހުވަފެނުގައި ކުލަ ޖެއްސުމުގެ އަޒުމަކަށް އޭނާ ބަދަލެއް ނުގެނެއެވެ. 1954 ވަނަ އަހަރު ކައިވެނިކޮށް5ދަރިން ބަލައި ބޮޑު ކޮށްފައިވާއިރު، އެދުވަސްތަކުގައި ވެސް ޖިހާދު ދިޔައީ ކިޔަވަމުންނެވެ. އެކި ގޮތްގޮތުން ފޮތްތައް ހޯދައިދީގެން އެކި އިންސްޓިއުޓްތަކަށް ގޮސް އެކި ކޯސްތައް ފުރިހަމަ ކޮށްފައިވެއެވެ. އަދި މީހުންނަށް މަސައްކަތް ކޮށްދީގެން ފައިސާ ހޯދައިގެން ކުރިއަށް ދިއުމުގެ މަގުކޮށާފައިވަނީ ވަރަށް ވެސް ބުރަ މަސައްކަތުންނެވެ. ކިޔެވުމަށް ހުރި ޝައުގުވެރިކަމެއްގެ ބޮޑުކަމުން ޢަރަބި، އިނގިރޭސި އަދި ހިބްރޫ ބަސް ދަސްކޮށް، އެކި ކޯސްތައް ފުރިހަމަ ކޮށްފައިވެއެވެ. އޭގެ 73 އަހަރަށްފަހު އުމުރުން 85 އަހަރުގައި ޖިހާދް ވަނީ އިސްލީމީ ޝަރީއަތާއި ގާނޫނުގެ ރޮނގުން އިލްމު ހާސިލްކޮށް ގްރެޖުއޭޓް ވެފައެވެ.\nމީޑިއާތަކުގައި ރިޕޯޓުކޮށްފައިވާ ގޮތުގައި އޭނާއަކީ ކުޑަ އިރުއްސުރެ ޚާއްސަކޮށް އިސްލާމީ ތައުލީމަށް ލޯބި ކުރި މީހެކެވެ. އެގޮތުން ކުޑައިރުއްސުރެ އެދާއިރާއިން މަތީ ތައުލީމު ހާސިލްކޮށް އުނގަންނައިދިނުމުގެ ދާއިރާގައި މަސައްކަތް ކުރަން ބޭނުންވިއެވެ. އެގޮތުން ޖިހާދު ހުރީ އޭނައަށް ލިބިފައިވާ ތައުލީމު އެހެން ކުދި ބަޔަކަށް ދަސްކޮށްދިނުމަށް ކެތް މަދުވެފައެވެ. އުމުރުން ދުވަސްވީ ކަމުގައި ވީ ނަމަވެސް އިލްމު އުގަންނައިދިނުމުގެ އަޒުމް ވަރަށް ވަރުގަދައެވެ.\nޖިހާދް ގްރެޖުއޭޓްވުމާއެކު، ގިނަ ބައެއްގެ ސަމާލު ކަމަށް މިހާރު އޭނާ ވަނީ އައިސްފައިވެއެވެ. ޖިހާދު މިސާލަކަށް ބަލައި ކިޔެވުމަށް ގިނަ ބަޔަކު ގޮވާލާފައިވެއެވެ. އަދި ތައުލީމަކީ ވަކި އުުމުރުފުރަކަށް އޮތް އެއްޗެއް ނޫންކަން ޖިހާދު ސާބިތުކޮށްދީފައިވާ ކަމަށް ވެސް ބައެއް މީހުން ބުނެފައިވެއެވެ. ތައުލީމު ހާސިލްކުރުމާއި ބެހޭ ގޮތުން ޖިހާދު ބުނެފައިވަނީ ތައުލީމް ހާސިލް ކުރުމަކީ ވަރަށް މުހިންމު ކަމެއް ކަމަށާއި، އެހެން ބަޔަކަށް އެތައުލީމު އުގަންނައިދިނުމަކީ ހިތަށް ފިނިކަމާއި ހިތްހަމަ ޖެހުން ވަރަށް ބޮޑަށް ލިބޭ ކަމެއް ކަމަށެވެ. އަދި ދުނިޔޭގެ ހުރިހާ އެއްޗެއް ގެއްލިގެން ދިޔަ ނަމަވެސް ގެއްލިގެން ނުދާނެ އެއްޗަކީ ތައުލީމު ކަމުގައި އޭނާ ބުނެފައިވެއެވެ.\nތެދެކެވެ! ޖިހާދު އެބުނި ބީދައިން ތައުލީމަކީ ގެއްލިގެން ދާނެ އެއްޗެއް ނޫނެއެވެ. މަންމަގެ އުނގުން ފެށިގެން ކައްވަޅަށް ދަންދެން ތައުލީމް ހާސިލްކޮށް ތައުލީމު ފޯރުކޮށް ދިނުމަކީ އެކަމުގެ މަންފާ ތިމާއަށް އަބަދުވެސް ކުރާނެ ކަމެކެވެ!\nއިސްރާއީލުން ފަލަސްތީނުގެ ތިން ސަރަހައްދެއްގައި ދިން ހަމަލާތަކެއްގައި ތިން މީހުން ޝަހީދުކޮށްލައިފި\nފަލަސްތީނުގެ ޝުކުރު ރާއްޖެއަށް\nއިސްރާއީލްގެ ޖަލުން ފިލި ފަލަސްތީނުގެ ހަ މީހުންގެ ތެރެއިން ދެ މީހުން ހައްޔަރުކޮށްފި


"Tanhaji: The Unsung Warrior" aharuge hama ekani blockbuster\nއަޖޭ ދޭވްގަންގެ "ތާނާޖީ: ދި އަންސަންގް ވޮރިއާ" ރިލީޒްކުރީ މި އަހަރުގެ ޖެނުއަރީ މަހު އެވެ. އަދި ފިލްމު ބޮކްސް އޮފީހުގައި ވަރަށް ރަނގަޅު ކާމިޔާބެއް ހޯދައި އަހަރުގެ ފުރަތަމަ ބްލޮކްބަސްޓާގެ މަގާމު ހޯދި އެވެ. އަދި މިހާރު ލަފާ ކުރެވޭ ގޮތުން މި އަހަރުގެ ހަމައެކަނި ބްލޮކްބަސްޓާ އަކަށް ވެސް ވާނީ މި ފިލްމު އެކަންޏެވެ.\nމި އަހަރު ވެފައިވަނީ ހިންދީ ފިލްމު އިންޑަސްޓްރީގެ ހަޔާތުގައި ވެސް އެންމެ ބަނަ އަހަރަށެވެ. ފިލްމު އުފައްދަން ފެށީއްސުރެ މިހާތަނަށް ދުވަހަކު ވެސް ފިލްމެއްގެ މަސައްކަތް ނުކޮށް އަށް މަސް ދުވަސް ފާއިތުވެފައެއް ނެތެވެ. އިންޑަސްޓްރީގެ ހާލަތު ދުވަހަކު ނުދާހާ ދަށަށް ގޮސްފައިވާއިރު "ބްލޮކްބަސްޓާ"އަކީ މިހާރު ބޮލީވުޑްގެ ޑިކްޝަނަރީގައި ނެތް ބަހަކަށް ވަނީ ވެފަ އެވެ.\nދުނިޔެއަށް ބްލޮކްބަސްޓާ ފިލްމެއްގެ އުންމީދު މިހާރު ކުރެވޭނެ އެއްވެސް ގޮތެއް ނެތެވެ. ސަބަބަކީ ތިއޭޓަރަށް ފިލްމެއް ބަލަން މަދު މީސްކޮޅެއް ވަނަސް އެއީ މިހާޜު ލައްކަ ބޮޑު ވަރު ކަމަށް ބެލެވޭތީ އެވެ.\nއެހެންކަމުން ބޮލީވުޑަށް ވެސް މިއަހަރު ދެން ޖެހޭނީ "ތާނާޖީ" އަށް ލިބުނު ބްލޮކްބަސްޓާ ދަރަޖައިން އުފާވެފައި ތިބޭށެވެ. ޖެނުއަރީގައި އެ ފިލްމު ރިލީޒްކޮށް 279.55 ކްރޯޑު ރުޕީސް ލިބިފައި ވެއެވެ.\nމިއަހަރު ބްލޮކްބަސްޓާގެ ދަރަޖަ ލިބޭނެކަމަށް ޓްރޭޑް އެނަލިސްޓުން ބުނަމުންދިޔަ އިތުރު ފިލްމުތައް ކަން ދިމާކުރި ގޮތުން މިއަހަރު ރިލީޒް ކުރެވޭ ގޮތް ނުވީ އެވެ. އޭގެ ތެރޭގައި ރަންވީރު ސިންގްގެ "83" އާއި އަކްޝޭ ކުމާރުގެ "ސޫރިޔަވަންޝީ" ހިމެނެ އެވެ.\nމި ދެ ފިލްމުގެ ތެރެއިން "83" އަންނަ ޑިސެމްބަރު ފަހުކޮޅު ރިލީޒްކުރުމުގެ ވިސްނުމެއް ޕްރޮޑިއުސަރުން ގެންގުޅުނެވެ. ނަމަވެސް ފިލްމު ރިލީޒްކުރިޔަސް ދެން އެ ފިލްމަށް ވެސް ބްލޮކްބަސްޓާއެއްގެ ދަރަޖަ ލިބޭނެކަމުގެ އެއްވެސް އުންމީދެއް ނެތުމުން އަންނަ އަހަރުގެ ޖެނުއަރީ އަށް ފިލްމު ރިލީޒްކުރުމަށް މަޑުޖައްސާލައިފި ކަމަށް ބޮލީވުޑް ޚަބަރުތައް ބުނެ އެވެ.\nސަބަބަކީ ފިލްމު ބަލަން ސިނަމާތަކަށް ވައްދަނީ އެ ސިނަމާއެއްގެ ކެޕޭސިޓީގެ ދެބައިކުޅަ އެއްބައި މީހުންނަށް ވާތީ ކޮންމެ ގޮތެއް ވިޔަސް ފިލްމަށް މާ ރަނގަޅު ފައިދާއެއް އަދި ނުލިބޭނެކަން ޔަގީން ކުރެވޭތީ އެވެ.\nއަށް މަސް ދުވަހު އިންޑިޔާގެ ސިނަމާތައް ބަންދުކޮށްފައި އޮތުމަށްފަހު ހުޅުވުމުގެ ހުއްދަ ލިބުނުފަހުން ފުރަތަމަ އަލަށް ރިލީޒްކުރި ފިލްމަކީ "ސޫރަޖް ޕޭ މަންގަލް ބާރީ" އެވެ. ނަމަވެސް މި ފިލްމަށް ވެސް އެކަށީގެންވާ ތަރުހީބެއް ލިބެމުން ނުދާ ކަމަށް ޚަބަރުތައް ބުނެ އެވެ.\nމިއީ ކުރިން ވެސް ޓްރޭޑް އެނަލިސްޓުން ލަފާ ކުރި ކަމެކެވެ. އިންޑިޔާގައި ކޮވިޑް ބަލީގެ ކަންކަން އަދިވެސް ހަމައަކަށް އެޅިފައި ނުވާތީ ފިލްމު ބަލަން ސިނަމާތަކަށް ދާކަށް މީހުން އަދިވެސް އެހާ ހިތްހަމައެއް ނުޖެހެ އެވެ. މިފަހަރު ރިލީޒްކުރި ފުރަތަމަ ފިލްމުގެ ބޮކްސް އޮފީސް ނަތީޖާ އިން މި ފެންނަނީ އޭގެ ހެއްކެވެ.\n"ގަންގޫބާއީ"ގައި އަޖޭ އާއި އިމްރާން ހާޝިމީ


OCA In Fun Run Ge Namugai Maadhamaa Dhuvumeh Baavvany - Vaguthu\nއޯސީއޭ އިން ފަން ރަންގެ ނަމުގައި މާދަމާ ދުވުމެއް ބާއްވަނީ\nއޮލިމްޕިކް ކޮމިޓީގެ އޮފީހުގައި ބޭއްވި ރަސްމިއްޔާތުގެ ތެރެއިން - ވަގުތު އިމޭޖެސް: މުހައްމަދު ޖިމީ\nއޯއޭސީ އިން އިސްނަގައިގެން މޯލްޑިވްސް އޮލިމްޕިކް ކޮމިޓީ އާއި ގުޅިގެން ފަންރަންގެ ނަމުގައި މާދަމާ ހާއްސަ ދުވުމެއް ބޭއްވުމަށް ނިންމައިފިއެވެ.\nމޯލްޑިވްސް އޮލިމްޕިކް ކޮމިޓީ އޮފީހުގައި ނޫސްވެރިންނާ ބައްދަލުކުރައްވާ ވާހަކަ ދައްކަވަމުން އޯސީއޭ މީޑިއާ މެނޭޖަރު ޖިންސް ޖައުޖެން ވިދާޅުވި ގޮތުގައި މި ފަންރަން އަކީ 18 ވަނަ އޭޝިއަން ގޭމްސް ފެށުމަށް ހަމަޖެހިފަިވާތީ އެކަމާ ގުޅިގެން ކުރިޔަށް ގެންދިޔުމަށް ނިންމާފައިވާ ހަރަކާތެއް ކަމަށެވެ.\nއަދި މާދަމާ ބޭއްވޭ ފަން ރަން އިވެންޓް އަކީ އެ ހަރަކާތުގެ އެންމެ ފަހުގެ ރަން ކަމަށް އޭނާ ވިދާޅުވިއެވެ.\n" ފާއިތުވި މަސްތަކުގައި އޭޝިއާގެ 31 ސިޓީއެއްގައި މާލެ ހިމެނޭ ގޮތަށް މި ހަރަކާތް ވަނީ ބޭއްވިފަ.. ފަން ރަން އިވެންޓު އޭޝިޔާގެ 31 ސިޓީ އެއްގަ ބޭއްވުނު އިރު ސާޅީސް ހާހަށްވުރެ ގިނަ ބައިވެރިން މިހާތަނަށް ވަނީ މި އިވެންޓުގައި ބައިވެރި ވެފައި" ޖިންސް ޖައުޖެން ވިދާޅުވިއެވެ.\nފަންރަން އިވެންޓު ފެށުމަށް ހަމަޖެހިފައި ވަނީ ރަސްފަނުން މާދަމާ ހެނދުނު 7:00 ގައެވެ. މިހަރަކާތުގައި ގިނަ އަދަދެއްގެ ސުކޫލު ދަރިވަރުން ބައިވެރިވާއިރު މި ދުވުމުގެ ސަބަބުން ކުޅިވަރަށް ދިވެހިންގެ ތެރޭގައި އޮންނަ ލޯބި ފެނިގެން ދާނެކަމަށް އޮލިްޕިކް ކޮމިޓީއިން މައުލޫމާތު ދެއެވެ.\nމިއީ ރާއްޖެ އިން އޭޝިއަން ގޭމްސްގައި ބައިވެރިވާ ނުވަ ވަނަ ފަހަރެވެ. މި ފަހަރުގެ މުބާރާތުގައި ޖުމްލަ ނުވަ ކުޅިވަރައެއްގައި ރާއްޖެ އިން ބައިވެރިވާއިރު 27 އެތުލީޓަކު އެކުޅިވަރުތަކުގައި ރާޢްޖެ ތަމްސީލުކުރާނެއެވެ. މިފަހަރުގެ އިވެންޓުތަކުގައި ބައިވެރިވާ އެތުލީޓުންގެ 45 އިންސައްތަ އަކީ އަންހެނުން ކަމަށް އޮލިމްޕިކް ކޮމިޓީ އިން މައުލޫމާތު ދެއެވެ.\n18 ވަނަ އޭޝިއަން ގޭމްސް އިންޑޮނޭޝިއާގައި މި އަހަރު ބޭއްވުމަށް ހަމަޖެހިފައިވާއިރު އޭޝިއަން ގޭމްސްގެ ކުޅިވަރުތަކުގައި މިފަހަރު ފިރިހެން ފުޓްބޯޅަ ޓީމް ބައިވެރިއެއް ނުވެއެވެ. ފިރިހެން ފުޓުބޯޅަ ޓީމުގެ ބަދަލުގައި މިފަހަރު ފުޓްބޯޅަ އިވެންޓުގައި ވާދަކުރަނީ އަންހެން ފުޓްބޯޅަ ޓީމެވެ.


ގެނެވޭ އިސްލާހުން ނޭނގި ޕާޓީއަކަށް ވެއްދުން ހުއްޓުވޭނެ: ޝަރީފް – DhiDaily\nގެނެވޭ އިސްލާހުން ނޭނގި ޕާޓީއަކަށް ވެއްދުން ހުއްޓުވޭނެ: ޝަރީފް\nސިޔާސީ ޕާޓީތަކުގެ ޤާނޫނަށް ގެނެވޭ އެންމެ މުހިންމު އިސްލާހުތަކުގެތެރޭގައި ނޭނގި ޕާޓީއަކަށް ވެއްދުން ހުއްޓުވޭނެކަމަށް އިލެކްޝަން ކޮމިޝަން(އީސީ) ގެ ރައީސް އަޙްމަދު ޝަރީފް ވިދާޅުވެއްޖެއެވެ.\nއީސީން ވަނީ ސިޔާސީ ޕާޓީތަކުގެ ޤާނޫނަށް އެ ކޮމިޝަނުން ގެންނަން ބޭނުންވާ އިސްލާހުތަކަށް ޚިޔާލު ހޯދުމަށްޓަކައި މަޝްވަރާ ކޮޕީއެއް ސިޔާސީ ޕާޓީތަކަށް ފޮނުވާފައެވެ.\nމީގެ އިތުރުން އީސީން ވަނީ ސިޔާސީ ޕާޓީތަކުގެ ޤާނޫނަށް ގެންނަން ފެންނަ އިސްލާހުތަކާއި ގުޅޭގޮތުން އަންނަ އަންގާރަދުވަހު ސިޔާސީ ޕާޓީތަކާއެކު މަޝްވަރާ ބައްދަލުވުމެއްް ބާއްވަން ވެސް ނިންމާފައެވެ.\nސިޔާސީ ޕާޓީތަކުގެ ޤާނޫނަށް ގެންނަން އީސީން ހުށަހެޅި އިސްލާހުތަކާއި ގުޅޭގޮތުން ޝަރީފް ކުރެއްވި ޓްވީޓެއްގައި ވަނީ އެ ޤާނޫނަށް ގެނެވޭ އެންމެ މުހިންމު އިސްލާހުތަކުގެތެރޭގައި ނޭނގި ޕާޓީއަކަށް ވެއްދުން ހުއްޓުވޭނެކަމަށް ވިދާޅުވެފައެވެ.\nއޭގެ އިތުރުން މުހިންމު އިސްލާހުތަކުގެތެރޭގައި ދަޢުލަތުން ސިޔާސީ ޕާޓީތަކަށް ދޭ ފައިސާގެ އެހީއަށް ޕާޓީތަކުން ޒިންމާދާރުވުން ހަރުދަނާވާނެކަމަށް ވެސް ޝަރީފް ވަނީ ވިދާޅުވެފައެވެ.\nސިޔާސީ ޕާޓީތަކުގެ ޤާނުނުގައިވާ ގޮތުން ޕާޓީތަކަށް ދޫކުރާނީ ަޢުލަތުގެ އަހަރީ ބަޖެޓުގެ 0.1 އިންސައްތައާއި 0.2 އިންސައްތައާއި ދެމެދުގެ ޢަދަދެކެވެ. ނަމަވެސް އީސީން ހުށަހެޅި އިސްލާހުގައި އެކަން ބަދަލުކޮށް ޕާޓީތަކަށް ދޭން ހަމަޖައްސާފައިވަނީ 0.1 އިންސައްތައެވެ.\nސިޔާސީ ޕާޓީތަކުގެ ޤާނޫނަށް އީސީން ގެންނަން ބޭނުންވާ އިސްލާހުތަކަށް ޚިޔާލު ހޯދުމަށްޓަކައި މަޝްވަރާ ކޮޕީއެއް ސިޔާސީ ޕާޓީތަކަށް ފޮނުވާފައިވާއިރު ބައެއް ޕާޓީތަކުން ވަނީ އެ ޕާޓީތަކުގެ މެންބަރުންނަށް ޚިޔާލު ހޯދުމުގެ ފުރުސަތު ހުޅުވައިލާފައެވެ.


vnews - Ebbaivantha vumah Palestine jamaa'ai thakun ebbas vejje\nދެކޮޅުވެރިކަން އެއްފަރާތްކޮށް އެއްބައިވަންތަވުމަށް ފަލަސްތީނުގެ ޖަމާއަތްތަކުން އެއްބަސްވެއްޖެ\nހަމާސް ޖަމާއަތުގެ ލީޑަރު އިސްމާއިލް ހަނިއްޔާ (މ) - ފޮޓޯ: އޭ.އެފް.ޕީ\nދެކޮޅުވެރިކަމާއި ދުޝްމަންކަން އެއްފަރާތްކޮށް އެއްބައިވަންތަވުމަށް ފަލަސްތީނުގެ އެންމެބޮޑު ދެ ޖަމާއަތުން އެއްބަސްވެއްޖެއެވެ.\nހުޅަނގު އައްސޭރީގައި ވެރިކަންކުރާ ފަތުހު ޖަމާއަތާއި، ޣައްޒާގައި ވެރިކަންކުރާ ހަމާސް ޖަމާއަތުން އެއްބައިވަންތަ ވުމަށް އެއްބަސްމިވީ، މިސްރު މެދުވެރިވެގެން ގާހިރާގައި ބޭއްވި މަޝްވަރާތަކަށް ފަހުގައެވެ.\nދެފަރާތުގެ ދެމެދުގައި ވެވުނު އެއްބަސްވުމުގައި ހިމެނޭ ކަންތައްތަކުގެ ފުރިހަމަ ތަފްސީލް އަދި ހާމަ ނުކުރެވުނު ނަމަވެސް، ފަލަސްތީނުގެ ރައީސް މަހްމޫދު އައްބާސްވަނީ އެއްބަސްވުމަށް މަރްހަބާ ވިދާޅުވެ ވަރަށް ބޮޑަށް ތައުރީފް ކުރައްވައި ވާހަކަފުޅު ދައްކަވާފައެވެ.\nއޭއެފްޕީއާ ވާހަކަފުޅު ދައްކަވަމުން، ގާހިރާގައި ފަތުހު އާއި ހަމާސްއާ ދެމެދު ވެވުނު އެއްބަސްވުން އައްބާސް ސިފަކުރައްވާފައިވަނީ ދެކޮޅުވެރިކަމަށް ނިމުން ގެނެސް އެއްބައިވަންތަވުމުގެ "އެންމެފަހު" އެއްބަސްވުމުގެ ގޮތުގައެވެ.\nމިދިޔަ އަންގާރަ ދުވަހުން ފެށިގެން ގާހިރާގައި ކުރިއަށްދާ މަޝްވަރާތަކަށްފަހު ވެވުނު އެއްބަސްވުމުގެ ތަފްސީލް މީޑިއާއަށް ހާމަކުރުމަށް މިއަދުގެ ވަގުތެއްގައި ނޫސް ކޮންފަރެންސެއް ބޭއްވުމަށް ވަނީ ހަމަޖެހިފައެވެ.\nހަމާސް ޖަމާއަތުގެ ލީޑަރު އިސްމާއިލް ހަނިއްޔާގެ އޮފީހުން ނެރުނު ބަޔާނެއްގައި ހަމައެކަނި ބުނެފައިވަނީ ހަމާސްއާއި ފަތުހުއާ ދެމެދު އެއްބަސްވުމަކާ ހަމައަށް އަތުވެއްޖެ ކަމަށެވެ. އިތުރު ތަފްސީލެއް ދީފައެއް ނުވެއެވެ.\nފަތުހު ޖަމާއަތުގެ އޮފިޝަލަކު ވިދާޅުވީ، ފަލަސްތީނުގެ ރައީސް މަހްމޫދު އައްބާސްވެސް ވަރަށް އަވަހަށް ޣައްޒާއަށް ދަތުރުފުޅެއް ކުރައްވާނޭ ކަމަށެވެ. އަދި ހަމާސްއާ ދެކޮޅަށް އައްބާސް އަޅުއްވާފައިވާ ދަތިކުރުމުގެ ފިޔަވަޅުތައްވެސް ވަރަށް އަވަހަށް އުވާލައްވާނެ ކަމަށް އޭނާ ވިދާޅުވިއެވެ.\nފަތުހުއާއި ހަމާސްއާ ދެމެދު ވެވުނު އެއްބަސްވުމަކީ ޣައްޒާގެ ހިންގުން ފަލަސްތީނު ސަރުކާރުގެ ކޮންޓްރޯލްގެ ދަށަށް ދޫކޮށްލުމާ ގުޅޭގޮތުން ވެވުނު އެއްބަސްވުމެކެވެ. މި އެއްބަސްވުމުގައި ހިމެނިގެން ހުޅަނގު އައްސޭރީގައި ގާއިމްވެފައިވާ ފަލަސްތީނިއަން އޮތޯރިޓީއަށް ނިސްބަތްވާ 3،000 ފުލުހުންގެ ފައުޖެއްވެސް ޣައްޒާގައި ގާއިމް ކުރުމަށް ހަމަޖެހިފައިވާކަމަށް ޚަބަރު ލިބެއެވެ.\nޕީއޭއަށް ނިސްބަތްވާ 3،000 ފުލުހުން ޣައްޒާގައި ގާއިމް ކޮށްފައިވާއިރު ހަމާސްއިން ގާއިމްކޮށްފައިވާ 20،000 ފުލުހުން މިހާރުވެސް ޣައްޒާގައި ހަރަކާތްތެރިވެއެވެ.\nޚަބަރު ލިބޭގޮތުގައި މިސްރާއި ޣައްޒާ ވަކިކުރާ އިމުގެ ހުރަސްތަކުގެ ކޮންޓްރޯލްވެސް ފަލަސްތީނު ސަރުކާރުގެ ފުލުހުންގެ އަތްމައްޗަށް ދޫކޮށްލުމަށް ވަނީހަމަޖެހިފައެވެ.\nމީގެއިތުރުން، ފަލަސްތީނުގައި ގުޅިފައިވާ ސަރުކާރެއް އެކުލަވާލުމުގެ މަޝްވަރާތައްވެސް ފަލަސްތީނުގެ ޖަމާއަތްތަކުން ވަރަށް އަވަހަށް ފަށާނޭ ކަމަށް ޚަބަރު ލިބެއެވެ.


Gasim maraali meehun hoadhai maruge adhabudheyn govaalaifi | Mihaaru\nހުޅުމާލޭގައި ދެ ޓެކްސީއެއް މަޑުކޮށްލައިގެން: ގާސިމް މަރާލުން ޑްރައިވަރުންގެ ޖަމިއްޔާ އިން ވަނީ ކުށްވެރިކޮށްފައި. --ފޮޓޯ/މިހާރު\nގާސިމް މަރާލި މީހުން ހޯދައި މަރުގެ އަދަބު ދޭން ގޮވާލައިފި\n05 ޑިސެމްބަރ 2019 - 19:02 38 comments\nޓެކްސީ ކުރަން އުޅޭ ގާސިމްގެ ގަޔަށް ތޫނު އެއްޗަކުން ހަމަލާދީ މަރާލުން އެ ޖަމިއްޔާ އިން ވަނީ ކުށްވެރިކޮށްފަ އެވެ. ގާސިމާ މެދު ލާއިންސާނީ އަނިޔާވެރި އަމަލު ހިންގި މީހުން ހޯދަން ވެސް އެ ބަޔާނުގައި ގޮވާލާފައިވެ އެވެ.\nގާސިމްގެ މަރާލި މީހުން ހޯދަން ފުލުހުން އަންނަނީ ތަހުގީގު ކުރަމުންނެވެ. މިހާތަނަށް އެއްވެސް މީހަކު ހައްޔަރުކުރި ކަމަކަށް ފުލުހުން ނުބުނެ އެވެ.\nގާސިމް މަރުވެފައި އޮއްވައި މަގުމަތިން ފެނުނުއިރު އޮތީ ލޭ ކޯރެއް ދެމިފަ އެވެ. މާލެ އިން ހުޅުމާލެ އަށް އޭނާ ދަތުރުކުރި ޓެކްސީ ވެސް އެ ސަރަހައްދުގައި އޮތެވެ. ޓެކްސީ ތެރޭގައި ވެސް ލޭ ހުރުމުން، އެއް ބަޔަކު ލަފާކުރަނީ ފުރަތަމަ ހަމަލާދޭން ފެށީ އޭގެ ތެރޭގައި ކަަމަށެވެ. އޭނާ ބަންޑުން ބިންމައްޗަށް ވެއްޓިފައި އޮއްވާ ފެނުނީ އޭގެ ފަހުންނެވެ.\nއާމްދަނީ ހޯދަން ޓެކްސީ ދުއްވާތާ 15 ވަރަކަށް އަހަރުވެފައިވާ ގާސިމަށް ހަމަލާދީ މަރާލަން ޖެހޭ ސަބަބެއް ނެތް ކަމަށް އޭނާގެ ރަހުމަތްތެރިން ބުނެ އެވެ. އާދައިގެ ދިރިއުޅުމެއް އުޅޭ ގާސިމަކީ އެއްވެސް ބަޔަކާ މެދު ހިތްހަމަނުޖެހުމެއް ނުވަތަ ރުޅިވެރިކަން އޮންނަ މީހެއް ނޫން ކަމަށް ވެސް އޭނާގެ ގާތް މީހުން ބުނެ އެވެ.\nހުޅުމާލެ އަށް ރޭ ދިޔައީ، އާދައިގެ މަތިން ރަހުމަތްތެރިންނާ އެކު ސައި ހޮޓަލުން ބައްދަލުވުމަށް ފަހު ކަމަށް ވެ އެވެ. އެކުވެރިން ގަބޫލުކުރަނީ ގާސިމަށް ހަމަލާދީ މަރާލީ ފޭރުމުގެ ބޭނުމުގައި ކަމަށް ވެދާނެ ކަމަށެވެ.\nއެ ނޫން ސަބަބެއް އޮވެދާނެ ކަމަކަށް އޭނާ ދަންނަ މީހުން ގަބޫލެއް ނުކުރެ އެވެ.\nއިތުރު ލިޔުންތައް ކުށްކުރުން ޕޮލިސް ހުޅުމާލެ މީހުން މެރުން ޓެކްސީ ޑްރައިވަރުން ގާސިމް ހަސަންގެ މަރު


SunOnline: Kaamiyaabu5aharah fahu Nizaambe TC ah alvadhaau kiyaifi\nކާމިޔާބު ފަސް އަހަރަށް ފަހު ނިޒާމްބެ ޓީސީއަށް އަލްވަދާއުކިޔައިފި\nޢަބްދުﷲ އައިމަން 15 Jan 2019, 17:00\nކާމިޔާބު ފަސް އަހަރަށް ފަހު މުޙައްމަދު ނިޒާމް (ނިޒާންބެ) ޓީސީގެ ކޯޗުކަމުން ވަކިވާން ނިންމައިފިއެވެ.\nޓީސީއާ ވަކިވާން އުޅޭކަން ނިޒާންބެ ވަނީ އޭނާގެ ފޭސްބުކް އަދި ޓުވިޓާ އެކައުންޓު މެދުވެރިކޮށް އާންމު ކޮށްފައެވެ. ވޭތުވެ ދިޔަ ފަސް އަހަރު ތެރޭގައި ޓީސީއާއެކު ބޮޑެތި ކާމިޔާބު ތަކެއް ހޯދުމަށް ފަހު ނިޒާންބެ އެ ކްބަލުގެ ކޯޗުކަން ދޫކޮށްލުމަކީ ގިނަ ބަޔަކަށް ސިހުން ލިބޭނެ ކަމެކެވެ.\n01 އޯގަސްޓް 2018: ސަރުކާރުގެ ސްޕޯޓްސް އެރީނާ މަޝްރޫއުގެ ދަށުން ގާއިމްކޮށްފައިވާ 50 ފުޓްސަލް ދަނޑެއް ހުޅުވުމަށް ބޭއްވި ރަސްމިއްޔާތުގެ ތެރެއިން---ސަން ފޮޓޯ/ މުހައްމަދު އަފްރާހް\nވޭތުވެ ދިޔަ އަހަރުގެ ދިރާގު ދިވެހި ޕްރިމިއަރ ލީގު ޗެމްޕިއަން ޓީސީ ސްޕޯރޓްސް ކުލަބު ދޫކޮށްލަން ނިންމި ސަބަބެއް ކަމަށް ނިޒާމްބެ ބުނީ، އޭނާއާ ޓީސީއާ ދެމެދު ދެކެވުނެ ވާހަކަތަކުން، ޓީސީއާއެކު އިތުރަށް ކުރިއަށް ދިއުމަށް އެއްބަސް ނުވެވުމުން ކަމަށެވެ.\nނިޒާމްބެ ޓީސީގެ ކޯޗު ކަމާ ހަވާލު ވެފައި ވަނީ 2014 ވަނަ އަހަރުއެވެ. އޭގެ ފަހުން ވޭތުވެ ދިޔަ ފަސް އަހަރު ތެރޭ ނިޒާންބެގެ އިރުޝާދުގެ ދަށުން ޓީސީއިން ދިޔައީ ދިވެހި ފުޓްބޯޅައިގެ ޖައްވުގައި ނުހަނު ބާރަށް އުދުހެމުންނެވެ. ކުޑަ ދުވަސް ކޮޅެއްގެ ތެރޭގައި އެންމެންގެ ލޯތްބާއި އިތުބާރު ހޯދާފައިވާ ނިޒާމްބެއަކީ ދިވެހި މުޅި ފުޓުބޯޅައިގެ ވެސް ލާމަސީލު ޝަހުސިއްޔަތެކެވެ.\nފަސް އަހަރު ތެރޭގައި ޓީސީން ހޯދި ގިނަ ކާމިޔާބީ ތަކުގެ މޭސްތިރިޔާ އެޓީމާ ވަކިވެގެން ދިއުމަކީ ޓީމުގެ ސަޕޯޓަރުންނަށް ވަރަށް ބޮޑު ސިހުމެއް ލިބިގެން ދިޔަ ކަމެކެވެ. ސަބަބަކީ ނިޒާމްބެ ޓީސީއަށް ކޮށްދިން ހިދުމަތް ތަކަކީ އެ ޓީމުގެ ތާރީހުގައި ރަން އަކުރުން ފަވާލެވޭނެ އަގުހުރި ޚިދުމަތްތަކަކަށް ވާތީއެވެ.\nނިޒާމްބެާ މާލޭ ލީގުގެ ޗެމްޕިއަން ޝީލްޑް ހިފައިގެން -- ނިޒާމްބެ ފޭސްބުކް ޕްރޮފައިލް\nޓީސީއާ އެކު ނިޒާމްބެ ހޭދަކުރި މުއްދަލުގައި އޭނާއަކީ ރާއްޖޭގެ ފުޓުބޯޅައިގެ އެންމެ ކާމިޔާބު ކޯޗުކަމަށް ގިނަ ބަޔަކު ގަބޫލުކުރެއެވެ. އެގޮތުން ރާއްޖޭގައި ބޭއްވޭ ބޮޑެތި މުބާރާތްތަކާއި ސަރަހައްދީ ފެންވަރުގެ މުބާރާތްތަކުގައި ނިޒާމްބެ ހޯދާފައިވާ ކާމިޔާބީތައް ފާހަގަކޮށްލެވެއެވެ.\nނިޒާމްބެ ޓީސީއާ ހަވާލުވީ ދެވަނަ ޑީވިޜަންގައި އެޓީމު އޮތްއިރުއެވެ. އޭރު ޓީސީއަކީ ދިވެހި ފުޓްބޯޅައަށް މުޅިން އާ ނަމެކެވެ. ނަމަވެސް ފަސް އަހަރު ތެރޭ މާލޭ ލީގުގެ ރަނަރަޕްކަން ހަތަރު ފަހަރު ހޯދައި ވޭތުވެ ދިޔަ އަހަރުގެ ޗެމްޕިއަންކަން ހޯދުމުން އެކަން ވަނީ މުޅިން ބަދަލުވެގެން ގޮސްފައެވެ.\nގައުމީ ފެންވަރުގެ މުބާރާތްތަކުން ހޯދި މި ކާމިޔާބު ތަކުގެ އިތުރުން ބަންގްލަދޭޝްގައި ބޭއްވުނު ޝެއިޙް ކަމާލް ކަޕުގެ ޗެމްޕިއަންކަން ހޯދުމުން ނިޒާމްބެ އަދި ޓީސީއަށް ވެސް ވަނީ ދިވެހި ފުޓްބޯޅައިގެ ތާރީހުގެ ތެރެއަށް ވަދެގެން ގޮސްފައެވެ. މިވަގުތު ޓީސީ ސްޕޯރޓްސް އޭ ބުނުމުން ރާއްޖޭގެ ގިނަ ބަޔަކަށް އެ ޓީމުގެ ފެންވަރު އެނގޭނެއެވެ.\nދިވެހި ފުޓްބޯޅަޔަށް ފާހަގަ ކޮށްލެވޭ ގިނަ ކުޅުންތެރިން ތަކެއް އުފައްދައި ނެރެދީފައިވާ ނިޒާމްބެއަކީ ކޯޗުކަމުގައި ކުރިއަރަމުން އަންނަ އެހެން ކޯޗުންނަށްވެސް ހުރި ނަމޫނާއެކެވެ. ނިޒާމްބެ ދިވެހި ފުޓްބޯޅަ، ހާއްސަ ގޮތެއްގައި ޓީސީ ސްޕޯރޓްސް ކުލަބަށް ކޮށްދީފައި ވާ މަސައްކަތްތަކަކީ ފުޓުބޯޅައަށް ލޯބި ކުރާ ގިނަ ބަޔަކު ބަލައި ގަންނަ މަސައްކަތް ތަކެކެވެ.\nނިޒާމްބެ އަހަރުގެ މޮޅު ކޯޗު ކަމުގެ އިނާމް ހިފައިގެން -- ނިޒާމްބެ ފޭސްބުކް ޕްރޮފައިލް\n"ފަސް އަހަރުގެ ކާމިޔާބު ދުވަސް ތަކަކަށް ފަހު ޓީސީ ސްޕޯޓްސް ކުލަބު ދޫކޮށްލަން އަހަރެން ގަސްތު ކޮށްފިން. ކުލަބުގެ އުންމީދުތަށް ހަގީގަތަކަށް ހަދައިދެވިއްޖެ ކަމަށް އަހަރެން ގަބޫލު ކުރާ ހާލު ޓީމުގެ މެނޭޖުމެންޓާއި ކުޅުންތެރިންގެ އިތުރުން ސަޕޯޓަރުން ހިންހަމަޖެހޭފަދަ މަސައްކަތެއް ކުރެވުން ކަމަށް ހީކުރަން،" ނިޒާމްބެ އޭނާގެ ފޭސްބުކުގައި ކޮށްފައިވާ ޕޯސްޓެއްގައި ބުނެފައިވެއެވެ.\n"އަހަރެން އެދެނީ ކުލަބުގެ އޮފިޝަލުންނާއި ކުޅުންތެރިން އަދި ސަޕޯޓަރުންނަށް އުފާ ފާގަތި ދުވަސްތަކެއް މިނވަރު ކޮށްދިނުމަށް."


ޔާރު މިވަނީ ލޯތްބޭ ޙަޤީގީ (އެގާރަވަނަ ބައި) | Esfiya - Dhivehi Vaahaka Site\n“ކަރީމްބެ ގޯއްޗާ އުޅެއެއްނު ނިކަން ދޮން ސޮރެއް…. އެ ސޮރު ދުއްވާ ސައިކަލު ހުއްޓޯ އެތާ ތަންކޮޅެއް ދުރުގައި…. އެކަމަކު، އަނދިރިކަމުން ޔާނީ ކައިރީ އިނީ ކޮން ސޮރެއްކަމެއް ނޭނގެއޯ” ހުސްނާ އޮޅުންފިލުވައިދިނެވެ.\n“ހޫމް އެނގިއްޖެ އެސޮރަށް ކިޔަނީ އަފްލާކް….. އޭނައަށްވެސް އެނގުނީ މިއޮށްބޮޑު ރަށުން މަގޭ ދަރި ދޯ އަތުއަޅުވާލަން….. ހުސްނާ، ހިނގާބަލަ އެޖޯލިފަތިތަކާ ދިމާއަށް….. ފަރީޝާ އެބުނީ ތެދަކަށްވެއްޖެއްޔާ މިރޭ އަޔާނީއަށް ކުޅި ދައްކާލާނަން……” މިހެން ބުނެފައި އަމްހާ ސޯފާއިން ތެދުވެގެން ބޭރަށް ދާން ހިނގައިގަތުމުން ހުސްނާވެސް އޭނާގެ ފަހަތުން ދިޔައެވެ.\nއަމްހާމެން މިސްރާބު ޖަހާފައިވަނީ ރަށުގެ ދެކުނުފަރާތުގައި ހުންނަ ޖޯލިފަތިތަކާއި ދިމާއަށެވެ. ރެއަކީ ހަނދުމަހުން ފަހުދިހައިގެ ކުރީކޮޅުގެ ރެއަކަށްވުމުން، ކޮންމެވެސް ވަރަކަށް ހަނދުގެ އަލިކަން ހުއްޓެވެ. ރަށްގިރުމުން ސަލާމަތްކުރުމަށް ޖަހާފައިވާ ހިލަތޮށިގަނޑާއި މާ ދުރުނޫން ހިސާބެއްގައި ހުރި ހޮޅިބުރިތަކުން، ފަނޑު އަލިކަމެއް ވެރިވެފައިވެއެވެ. ފުދޭވަރަކަށް ވައިގަދަކަމުން ބުރުގާ ވަޔާ އުދުހޭތީ ދެމީހުންވެސް ތިބީ ބުރުގަލުގެ ކަނުގައި ހިފަހައްޓާލައިގެންނެވެ.\n“އެހެންވީމަ އެ ފަރީޝާ އެކީ ހަމަ ރަނގަޅު އެއްޗެކޭ….. ބަލާބަލަ….. އެހުރީނު އެ އަފްލާކްގެ ސައިކަލު….. ޖޯލީގައިވެސް ބަޔަކު އެބަތިބި….. އެކަމަކު، އަނދިރިކަމުން ކޮންބައެއްކަމެއް ނޭނގެ ދޯ….” އަމްހާމެނަށް ފުގަސްވާގޮތަށް ޖޯލީގައިތިބި ދެމީހުން ދައްކާލަމުން ހުސްނާ މިހެން ބުނުމުން އަމްހާވެސް ރީތިކޮށް ބަލާލިއެވެ. އެއާއިއެކު އަޔާނީދެކެ އައިރުޅިން އޭނާއަށް ދަތްވިކާލެވުނެވެ.\n“ރޭގަވެސް އެހާ ރީތިކޮށް އެހީމަ ހެދީ ދޮގު….. ހުރެބަލަ ކުޅި ދައްކާލާނަން…..” އަމްހާ ބާރުގަންނަވާފައި އެދިމާއަށް ދިއުމަށް ހިނގައިގަތެވެ. އަމްހާގެ ފަހަތުން ހުސްނާވެސް ދިޔައެވެ.\n“އަޔާނީ…” އެ ދިޔަ ބާރުމިނުގައި ގޮސް، ޖޯލީގެ ފުރަގަހުގައި މަޑުކޮށްލަމުން އަޑުގެ ކޮޅަށް އަޔާނީއަށް ގޮވައިގަތެވެ.\n“މަންމާ…..” ދުރުން އަޔާނީގެ އަޑު އިވުމުން އަމްހާއަށް އަޑުއައި ދިމާއަށް ބަލާލެވުނެވެ. ޖޯލިފައްޗާ މާދުރުނޫން ހިސާބެއްގައި ހަދާފައިވާ ހަޓުން ނުކުމެގެން އައި އަޔާނީ ފެނުމުން އަމްހާގެ ދެލޯ ބޮޑުވިއެވެ. އަޔާނީގެ ފަހަތުން ޝިއުރީއާއި ޔަލްވީވެސް ނުކުތެވެ.\n“ޔާނީ އެހުރީ…. އެހެންވެއްޖެއްޔާ ޖޯލިފަތީގައި އިނީ ކާކު….” ހުސްނާ ކިތަންމެ މަޑުން ބުނެލިކަމުގައިވިޔަސް އަމްހާއަށް އަޑުއިވުނެވެ. ހުސްނާގެ އިތުރުން އަމްހާއަށްވެސް ޖޯއްޔާއި ދިމާއަށް ނަޒަރު ހިންގާލެވުނީ ޖޯލީގައި އިނީކާކުތޯ ބަލާލުމުގެ ބޭނުމުގައެވެ. އޭރު އަމްހާގެ ބާރު އަޑަށް ސިހުނުވަރުން، ޖޯލީގައިތިބި މިޝްޔާއާއި ޒިކާންވެސް ތިބީ ކޮޅަށް ތެދުވެގެންނެވެ. ޖޯލި ކައިރީގައިހުރި މިޝްޔާ ފެނުމުން އަމްހާއަށް ހަމަޖެހުމުގެ ނޭވާއެއް ދޫކޮށްލެވުނެވެ. ދެވަނަ ސިކުންތުގައި އަމިއްލަ ދަރިފުޅަށް ޝައްކުކޮށް އެހިސާބަށް ދެވުނީތީ ލަދުވެސްގަތެވެ.\n“މަންމާ މިތާ ކީއްކުރަނީ….؟؟؟؟” އަމްހާމެންގެ ގާތަށްގޮސް، ދެފަހަރު ދެމީހުންގެ މޫނަށް ބަލާލަމުން އަޔާނީ ސުވާލުކޮށްލިއެވެ. އަމްހާއަށް ބަލާލެވުނީ ހުސްނާއާއި ދިމާއަށެވެ.\n“މިތާ…. މިތާ ކަމެއް ނުކުރަން…… ވާދީ ފިހާރައަށް އައިއްސަ، ވައިޖައްސާލަން މިތަނަށް އައިތަނާ ދައްތައަށް އަޔާނީ ފެނުނީމަ ގޮވާލީ….. ދޯ ދައްތާ…….” ހުސްނާ އަވަސް އަވަހަށް ބުނެލިއެވެ. ހުސްނާގެ ބަހަށް އާނއެކޭ ބުނުމުގެ ގޮތުން އަމްހާ ބޯޖަހާލިއެވެ.\n“އެކަމަކު ހާދަ ބާރަށޭ ގޮވީ…. އަހަރެން ހީކުރީ ބޮޑު ކަމެއްވީކަމަށް……” އަޔާނީގެ ގާތުގައި ހުރި ޝިއުރީ ބުނެލިއެވެ.\n“ދެފަހަރަކު ގޮވާލާފަ އަޑު ނީވުނީމައޭ ބާރަށް ގޮވާލީ…..” ހަމަޖެހޭގޮތް ދައްކަމުން އަމްހާ ބުނެލިއެވެ.\n“އެއީ ކާކު ސައިކަލެއް….؟؟؟” އަފްލާކްގެ ސައިކަލު ދައްކާލަމުން ހުސްނާ ސުވާލުކޮށްލިއެވެ.\n“އެއީ އަފޫގެ…. އަހަރެން އައީ އޭގަ….” މިޝްޔާގެ ގާތުގައި ހުރި ޒިކާން ބުނެލިއެވެ.\n“ޔާނީ ކޮންއިރަކުން ގެއަށްދަނީ….. މަންމަމެން މިދަނީ ގެއަށްދާން….” ކުރެވުނު ކަންތަކާ ލަދުގަތްނަމަވެސް، އެކަން ނުދައްކާވޭތޯ އަމްހާ މަސައްކަތް ކުރިއެވެ.\n“މަންމަމެން ދޭ…. އަހަރެން ދާނީ އިރުކޮޅަކުން…. އަނބު ކާން ފެށިތަނާވިއްޔަ މަންމަ ތިގޮވީ….. ދެން ދެވޭނީ ކައިގެންނު…..” އަތުގައި އޮތް ހުތް އަނބު ދައްކާލަމުން އަޔާނީ ބުނެލިއެވެ.\nހުސްނާ ގާތުގައި ދާން ހިނގާށޭ ބުނެފައި، އަމްހާ އަނެއްކާވެސް މިޝްޔާމެންނަށް ބަލާލިއެވެ. އަދި އެމީހުންނަށް ހިނިތުންވެލުމަށްފަހު، ހުސްނާއާއިއެކު ގެއަށް ދިއުމަށް ހިނގައިގަތެވެ.\n“ނޭނގުނަސް އެފަރީޝާ ޖެހޭނެ ކޮންމެވެސް އެއްޗެކޭ ކިޔާފައި ވާހަކަ ފަތުރަން…… ކާކުކަން ނޭނގެންޏާ އެވާހަކަ ނުދައްކާ ހުރީމަ ނިމުނީނު…. މަގޭ ދަރި ފަޟީހަތް ކުރަމުން ދުވަން ޖެހޭތަ…..” ދަމުން އަމްހާ ފަރީޝާއަށް ކުދިކިޔާލިއެވެ. އަޔާނީއާއި، މިޝްޔާ އެއްކޮށް އުޅޭތީ، ފަރީޝާއަށް އޮޅުނީކަމަށް ވެދާނެއޭ ހުސްނާ ބުނުމުން އަމްހާ އެކަމަށް އެއްބަސްވެ ބޯޖަހާލިއެވެ.\nއަމްހާމެން ދާތަން ބަލަންހުރި އަޔާނީ، އެމީހުން މަގުން ލަނބާލުމުން ފުން ނޭވާއެއް ބޭރުކޮށްލާ ހަމަޖެހިލިއެވެ. ދެން ތިބި މީހުންވެސް ތިބީ އެފަދަ ހާލެއްގައެވެ.\n“އާހް….. ކިރިޔާއެއްނު ޔާނީގެ މަންމައަށް ބަސްޓްނުވީ……” ޖޯއްޔަށް ވެއްޓިގަންނަމުން މިޝްޔާ ބުނެލިއެވެ.\n“އަހަރެން މިހިތަށް އަރަނީ ޒީކްއަށް ކިހިނެއްބާއޭ އަހަރެންގެ މަންމަ މިތަނަށް އަންނަކަން އެނގުނީ…… އައި ނައި ތަނެއް ނޭނގި އަފޫއާއި ދެމީހުން ޖޯލީގަ ތިއްބަ އައިގޮތަށް އައިސް އަފޫ ފޮނުވާލައިފިވިއްޔަ…. ދެން އަހަރެން ޝިއުމެންނާއިއެކު ހަޓަށް ފޮނުވާލާފަ، މިޝް ގޮވައިގެން ޒީކް ތީނީ ޖޯލީގަ….. އަހަންނަކަށް ނޭނގެ ޒީކްއަށް ޝުކުރު އަދާކުރާނެ ގޮތެއްވެސް…. ޒީކްގެ ސަބަބުން މިރޭ މި ސަލާމަތްވީ….. މަންމައަށް ބަސްޓްވީނަމަ ނޭނގެވާނެ ގޮތެއްވެސް…… މަންމައަށް އެހުންނަނީ ފާޑަކަށް ޝައްކުވެފައި…..” މިޝްޔާގެ ގާތުގައި ޖޯލީގައި އިށީންނަމުން އަޔާނީ ހުރިހާ ވާހަކައެއް އެއްފައްޗަކަށް އަމުނާލިއެވެ.\n“އަސްލުވެސް….. އަހަރެންވެސް މިހިތަށް އަރަނީ ތިހެން…. މިރޭ މަސްބާނަން ދާން ކިޔާފައި ކުއްލިއަކަށް އަންގާވެސް ނުލާ ޒީކް މިތަނަށް އައީމަ އަހަރެންވެސް ހުރީ ވާނުވާގަ… ކޮންމެއަކަސް މިރޭ ޒީކްގެ ސަބަބުން ޔާނީ ސަލާމަތްވީ….” ޝުކުރުގެ ނަޒަރަކުން ޒިކާނަށް ބަލާލަމުން މިޝްޔާ އިތުރުކޮށްލިއެވެ.\n“ތިކަމުގެ ޝުކުރު ޙައްޤުވަނީ އަހަންނަކަށް ނޫން….. އެހެން މީހަކަށް…..” ހަމަޖެހިލައިގެންހުރެ، ދެޖީބަށް އަތް ޖަހާލަމުން ޒިކާން ބުނެލިއެވެ.\n“ކާކަށް….” ހަތަރު ކުދިންނަށް އެކުއެކީކަހަލަ ގޮތަކަށް އަހާލެވުނެވެ.\n“މިހިރަ ލާނެއް ސޮރަށް…..” ފަހަތުން އަފްލާކްގެ އަޑު އިވުމުން އެންމެން އެކީ ފަހަތް ބަލާލިއެވެ. އަފްލާކްގެ ގާތުގައި ހުރި އިޔާޒް ފެނުމުން ޖޯލީގައި ތިބި އަޔާނީމެންވެސް ކޮޅަށް ތެދުވިއެވެ. އަފްލާކްމެން އައިސް އަޔާނީމެންގެ ގާތުގައި މަޑުކޮށްލިއެވެ. އެމީހުންގެ ފަހަތުން މިޝަލާއި ނަހީކްވެސް އައެވެ.\n“މިރޭ އަހަރެމެން ބަސްޓުނުވެ ސަލާމަތްވީ އިޔާގެ ސަބަބުން….” އަފްލާކް މިހެން ބުނުމުން އިޔާޒް އޭނާގެ ގަމީހުގެ ގިރުވާނުގެ ކޮޅުގައި ހިފާލަމުން އަމިއްލައަށް ފަޚުރުވެރިވެލިއެވެ. އަދި ފޮނިވެލަމުން މޫނަށް ޖައްސާލި ވައްތަރު ފެނި، އަޔާނީމެންގެ ގާތުގައި ތިބި މިޝްޔާއާއި ޔަލްވީ ހޭންފެށިއެވެ. އަޔާނީ ހުރީ ދެކެވެމުންދާ ވާހަކަ ޤަބޫލުކުރަން ދަތިވެ، އަނގަހުޅުވިފައެވެ.\n“ޔާނީއަށް އެހީވީ، ހަމަ މި އިޔާޒްތަ….؟؟؟؟ ޤަބޫލުކުރަން ވަރަށް ދަތި…..” ލިބުނު ހައިރާންކަމުގައި ދެލޯ ބޮޑުކޮށްލައިގެންހުރެ، އިޔާޒާއި ދިމާއަށް އިނގިލި ދިއްކޮށްލަމުން ޝިއުރީއަށްވެސް އަހާލެވުނެވެ. ވާނީވެސް އެހެންތާއެވެ.؟ އިޔާޒް، އަޔާނީއަށް ކުރާ ޖެއްސުން އެންމެ ގާތުން ދެކޭ އެކަކީ އޭނާއެވެ. ކަމެއް ކޮށްދޭނީވެސް އޭގެ އަގު ދިނުމުން، ނޫނީ، ބަދަލުގައި އަޔާނީ ކަމެއް ކޮށްދިނުމުންނެވެ. އޭނާ، އަޔާނީ ‘ ބްލެކްމެއިލް ‘ ކުރާކަންވެސް ޝިއުރީއަށްވަނީ އެނގިފައެވެ. ވީމާ، އެފަދަ މީހަކު އަޔާނީއަށް އެހީވެދާނެކަމަށް، އެހާ ފަސޭހައިން އޭނާއަށް ޤަބޫލުކުރެވޭނީވެސް، ފަހެ ކިހިނަކުން ހެއްޔެވެ.؟\n“ތަންކޮޅެއް ސާފުކޮށް ވީގޮތް ކިޔައިދީބަލަ…. އިޔާއަށް ކިހިނެއްތަ އެނގުނީ އަމްހާއްތަމެން މިތަނަށް އަންނަ ކަމެއް…..؟؟؟؟” މޭމަތީ ދެ އަތް ހުރަސްކޮށްލަމުން، މިޝްޔާ ސުވާލުކޮށްލިއެވެ. އިޔާޒް ކަންވީގޮތް ކިޔައިދޭންފެށިއެވެ.\n“މަސްބާނަން ދާން ހުރިހާ ކަމެއް ރެޑީކޮށްފައި، އަހަރެން ގެޔަށް ދިޔައީ އެއްޗެހި ބަދަލުކުރަން…. އެއްޗެހި ބަދަލުކޮށްގެން ނުކުންނަން ދަނިކޮށް އަހަންނަށް އިވުނީ މަންމައާއި، ބޮޑުމަންމައާއި ދެމީހުން އަފޫގެ ވާހަކަ ދައްކާ އަޑު… އެހެންވެ އަޑު އަހާލަން މަޑުކޮށްލީ…. އެއުޅޭ އަނގަބޮޑު ފަރީޝާއްތައަށް ފެނުނީއޯ ސިސީއާއި އަފޫއާއި މިތާ ތިއްބަ…. އެހެންވެ އެކަމުގެ ތެދު ދޮގު ބަލަން މަންމަމެން މިތަނަށް އަންނަން އުޅޭކަން އެނގިގެން، އަހަރެން އަވަހަށް ޒީކަށް ގުޅާފައި ކުރުގޮތަކަށް އެވާހަކަ ކިޔައިދިނީ….. ދެން އޭނާ ގާތުގައި ބުނީ އަފޫ ފޮނުވާލާފައި، މިޝީ ގޮވައިގެން އޭނަ އިންނާށޭ ޖޯލީގައި….”\n“އޯހް…. އިޔާ….. ޔޫ އާރ ސޯ ސްވީޓް…..” އިޔާޒް ކަންވީގޮތް ކިޔައިދީ ނިމުމުން، ޝިއުރީ އިޔާޒްގެ ކޮލުގައި ހިފާލަމުން ބުނެލިއެވެ. އިޔާޒް ދެކޮނޑު އަރުވާލަމުން ފޮނިވެލިއެވެ.\n“އިޔާ…. އިޔާ…. އިޔާ….. ތޭންކްސް…. ތޭންކް ޔޫ ސޯ މަޗް……” މިއޮއްހުރިހާއިރު ހައިރާންވެ އާޝޯހުވެފައިހުރި، އަޔާނީ އިޔާޒްގެ ވާހަކަ އަޑުއެހުމަށްފަހު، އޭނާގެ ގައިގައި އޮޅުލައިގަންނަމުން ތޫލިއަޑަކުން ހަޅޭލަވައިގަތެވެ. އިޔާޒްގެ ފަރާތުން އެފަދަ އެހީތެރިކަމެއް ލިބުމުން އަޔާނީއަށް ބުނެދޭން ދަތި އުފަލެއް ލިބިގެން ދިޔައެވެ.\n“ސިސީގަނޑާ….. ދޫކޮށްބަލަ…. މަ ވެއްޓިދާނެ…..” ގަދަކަމުންކަހަލަ ގޮތަކަށް އަޔާނީ ދުރުކޮށްލަމުން އިޔާޒް މިހެން ބުނުމުން އެންމެން އެކީ ހޭން ފެށިއެވެ.\n“ހީނުކުރައްޗޭ އަހަރެން މި ކޮށްދިން ކަމަކީ ހިލޭ ސާބަހަށް ކޮށްދިން ކަމެކޭ….. އޭގެ ބަދަލު އަދި އަތުލާނަން…..” އިޔާޒު އޭނާގެ އާދައިގެ ލާނެއް ރާގުގައި މިހެން ބުނުމުން “ދުވަހަކު ބަދަލެއް ނުވާނެއޭ” ބުނެ އަޔާނީ، އޭނާގެ ގައިގައި ބޮނޑިއެއް އަޅުވާލިއެވެ.\n“ލަވް ބާރޑްސް…. މިރޭ ދެން މާގިނައިރު، ވާހަކަ ދައްކަން ތިބޭކަށް ވަގުތެއް ނެތް…. ދެން އަވަހަށް ބައްދަލެއްވެސް ނުވާނެ…. އެހެންވީމަ ދައްކަން އޮތް ވާހަކައެއްވިއްޔާ ވަގުތު ބޭކާރުނުކޮށް، އަވަހަށް ދައްކާލާ….. މަސްބޭނުންވެސް ކެންސަލްކޮށްފަ އަހަރެމެންތިބޭނީ ސެކިއުރިޓީގަ… މިރޭ ކަންތައް މި ވީގޮތުން ސެކިއުރިޓީ ވަރުގަދަ ކުރަންވެސް އެބަޖެހޭ……” އަޔާނީމެނަށް އިޝާރާތްކޮށް، މިހެން ބުނެފައި ޒިކާން ހިގައިގަތުމުން، ދެންތިބި މީހުންވެސް އަޔާނީމެންނަށް ފުރުސަތު ދީފައި އެއްފަރާތަށް ޖެހިލިއެވެ.\nއަޔާނީއާއި، އަފްލާކް، ދިގު މުއްދަތަކަށް އެކަކު އަނެކަކަށް ނުފެންނަ ހިސާބުގައި އުޅެންޖެހޭނެތީވެ، އެކަމާ ދެރަވެ ކަރުނަ އޮއްސިއެވެ. އަދި ދެން ދެމީހުނަށް ބައްދަލު ވެވޭންދެން އެކަކު އަނެކަކަށް ވަފާތެރިކަންމަތީ، ތިބުމަށް ވަޢުދުތަކާއި އަހުދުތައްވިއެވެ.\nމެންދުރުގެ އަވިގަދަ ވަގުތެވެ. ޓިއުޝަން ނިންމާލުމަށްފަހު، ހޫނުގަދަކަމުން އަޔާނީމެން މިސްރާބު ޖަހާފައިވަނީ، ލޮލީ ވިއްކާ ގެއާއި ދިމާއަށެވެ. އިރުގެ ދިލަހޫނުން ހަންގަނޑު ހީވަނީ ފިއްސާލަފާނެހެންނެވެ. އަތްވަށް ލޯ ދީލައިލަން ކެތްވަނީއެއް ނޫނެވެ. މޫނުތަކުގައި މުތީ ތަކެއްހެން ދާތިކިތައް ވިދާ ބަބުޅަމުން ދެއެވެ.\n“ހާދަހާ ހޫނުގަދައޭ…. ހިތަށް އަރަނީ ދާގޮތަށްގޮސް ގަޔަށް ފެންއެއްޗެއް އޮއްސާލަފާނަމޭ……” ދާހިއްލާ ފޯވުމުގެ ސަބަބުން ގައިގައި ތަތްވެފައި އޮތް ނޫކުލައިގެ ހެދުން، ގަޔާއި ދުރުކޮށްލަމުން، ޝިއުރީ ބުނެލިއެވެ.\n“އަހަރެން ބޭނުމީ ވަޅަށް ފުންމާލަން….” ޝިއުރީއާއި ވިއްދާފައި މިޝްޔާ މިހެން ބުނުމުން ޔަލްވީގެ އިތުރުން ޝިއުރީވެސް ހޭންފެށިއެވެ. އަޔާނީގެ ފަރާތުން އިޝާރާތެއް ނުވުމުން ތިން އެކުވެރީންނަށް އަޔާނީއާއި ދިމާއަށް ބަލާލެވުނެވެ.\n“ދެން ޔާނީ ތިހާ މޫޑީވެފައި ނުހުރެބަލަ….. އިނގޭ އަފޫ މަތިން ޔާނީ މިސްވާނެވަރު…. އަހަރެންވެސް ޒީކް ލަންކާގައި ހުންނައިރު ހާދަ މިސްވެއޭ…. އެކަމަކުވެސް ކެތްކޮށްލައިގެން ހުންނަނީ…. އެހެން ގިނަ ދުވަހު ނުފެނި ހުރެފަ ދެން ފެނުނީމަ އެލިބޭ އުފާ ނޭނގެ ބަޔާންކޮށްދޭންވެސް….. އެހެންނޫނަސް އަފޫ އެ މަސައްކަތް ކުރަނީ އަމިއްލަ ފައި މައްޗަށް ތެދުވެވޭތޯ…. އެހެންވީމަ، ތިގޮތަށް ދެރަވެފައި ހުރުމުގެ ބަދަލުގައި ޔާނީ ވީ އެކަމާ އުފާކުރާކަންނު……” މިޝްޔާ ވަރަށް ވާހަކަ ދެއްކުމުން އަޔާނީ ހިނިތުންވެލަމުން ބޯޖަހާލިއެވެ.\n“އޯ ޝިއްޓޫ….. އަހަރެން މިހުރީ އަދި ވާހަކައެއް ކިޔައިދޭން ހަނދާން ނެތިފައޭ….” ކުއްލިއަކަށް ހަނދާންވުމުން ޝިއުރީ އަމިއްލަ ބޮލުގައި ޖަހާލަމުން ބުނެލިއެވެ.\n“މިޝޫ…. މިޝްއަށް ފަހަރިއެއް ލިބެން އުޅެނީނު…..” މަޖާވެލާފައި ޝިއުރީ މިހެން ބުނުމުން މިޝްޔާ އެވާހަކައާއި ވަރަށް ގަޔާވެލަމުން ކާކުތޯ އަހާލިއެވެ. ޝިއުރީ ޖަވާބު ދިނުމުގެ ބަދަލުގައި ލޮލުން އިޝާރާތްކޮށްލީ ޔަލްވީއަށެވެ. އެއާއިއެކު، ޔަލްވީގެ އިތުރުން މިޝްޔާއާއި، އަޔާނީގެ ދެލޯވެސް ބޮޑުވެގެން ދިޔައެވެ.\n“ޝިއުގަނޑާ….. ކީކޭ ކިޔާނަމޭ ހިތާތަ ތިއުޅެނީ….؟؟؟ ޝިއުރީގެ ގައިގައި ބޮނޑިއެއް އަޅުވާލަމުން ޔަލްވީ ބުނެލިއެވެ. މިޝްޔާއާއި، އަޔާނީ ތަފްސީލަށް އެދުމުން ޝިއުރީ، ނަހީކް އޭނާއަށް ކިޔައިދިން ވާހަކަ އެކުވެރިންނާއި ޚިއްސާކޮށްލިއެވެ.\n“ދެން ނޫން….. އަހަންނާ މިޝަލްއާ ދެމެދު ތިމީހުން ތިހުކާރާކަހަލަ ގުޅުމެއް ނެތޭ… އިއްޔެ އަހަރެން އެކަނި ގެއަށް ދާތަން ފެނިގެން އޭނަ ކިޔަން ފެށީމަ އަހަރެން ސައިކަލް ފަހަތަށް އެރީ… ނަހީކްވެސް ހާދަ ގޯހޭ…..” ޔަލްވީ ތުން ދަމާލިއެވެ.\n“އައްދޭ….. ޔާލް ދެރަވެއްޖެ……. ދެން އަހަރެމެންނަށްވެސް އެނގޭ އެކަހަލަ ގުޅުމެއް ނޯންނާނެކަން…. އެކަމަކު ޝިއު އެވާހަކަ ދެއްކީމަ، އަހަރެން ހިތަށް އެރީ ޔާލްއާއި، ދޮންބެއާއި ވަރަށް ގުޅެއޭ……” ޔަލްވީގެ ކޮލުގައި ހިފާލަމުން މިޝްޔާ މިހެން ބުނުމުން އޭނާ ލޯއަޅާލިއެވެ.\n“އޭ އަނެއްކާ ދެމީހުންވެސް ތިބީ ހުސްކޮށް….. ތަތްކުރުވަމާ…..” މިޝްޔާގެ ވާހަކައަށް ތާއީދު ކުރަމުން އަޔާނީ ބުނެލިއެވެ. ޔަލްވީ ނޫނެކޭ ބުނެ އަޔާނީގެ އަތުގައި ވިކައިގަތެވެ. އެކުވެރިން ދިމާކުރަންފެށުމުން ޔަލްވީ ރަކިވީވަރުން، ދެކޯތާފަތަށް ޖަންބުކުލަ ވެރިވިއެވެ. އޭރު އެމީހުނަށް ތިބެވުނީ ލޮލީ ވިއްކާ ގެއާއި ހަމައިގައެވެ.\nއެކުވެރިންނާއިއެކު، ލޮލީ ބޮމުން އެ ގެއިން ނުކުތް ޔަލްވީގެ ފިޔަވަޅުތަކަށް ހުއްޓުންއެރީ، ޖެހިގެން ހުރި ފިހާރައިން ނުކުތް އީޝާއާއި، ޝަހްނާ ފެނުމުންނެވެ. އޭރު އެމީހުނަށްވެސް ޔަލްވީމެން ފެނިގެން އެދިމާއަށް އަންނަނީއެވެ. އީޝާމެން ފެނުމުން އަޔާނީމެންގެ މޫނުމަތިންވެސް ފޫހިކަން ފާޅުވާން މަދުސިކުންތުކޮޅެއްވެސް ނުނެގިއެވެ. ޔަލްވީވެސް ފޫހިވީނަމަވެސް، އޭނާހުރީ އާދައިގެމަތިން ކުޑަކޮށް ޖެހިލުންވެފައެވެ. އީޝާމެން އައިސް މަޑުކޮށްލީ ޔަލްވީމެންގެ ކުރިމަތީގައެވެ.\n“ތިމާ މީހާއަށް ދެން ރީތިކަމެއް ލިބުނީމަ ތި ހިތަށް އަރަނީ އަހަރެންގެ ކޮއްކޮ ޖަހައިގަނެވިދާނެކަމަށްތަ……؟؟؟؟؟؟” ޝަހްނާގެ ކަންފަތްދޮށުގައި އީޝާ ސިއްރުން ބުނެލި ވާހަކައަކުން، ރުންކުރުގޮތަކަށް ޝަހްނާ ޔަލްވީއާއި މުޚާތަބު ކުރިއެވެ. ބޭނުން ނުވިޔަސް ޝަހްނާއަށް ޔަލްވީގެ ރީތިކަމަށް ނަފްރަތުގެ ސިފައިގައިނަމަވެސް ތަޢުރީފް ކޮށްލެވުނެވެ. ޝަހްނާ ކޮއްކޮއޭ ބުނުމުން ޔަލްވީ ހުރީ ވާނުވާ ނޭނގިފައެވެ. ޔަލްވީއަށް ވީގޮތް މިޝްޔާއަށް ނަގައިގަނެވުމުން ޝަހްނާއެއީ ޝައުންގެ ދައްތަކަމުގައި ބުނެލިއެވެ.\n“ޖަހައިގަންނަން ބޭނުންވެގެން އުޅޭ މީހާ އެހުރީނު ވަކިހިއްޕާލާފަ…. ގެއްލިދާނެތީވެސް ނިކަން ބިރުގަނެއޭ ދޯ…..” އަޔާނީ ޔަލްވީގެ އަތުގައި ހިފާލަމުން، އީޝާއަށް އިޝާރާތްކޮށް، މިހެން ބުނެލީ މަލާމާތުގެ ރާގަކަށެވެ. އީޝާ، އަޔާނީއަށް ބަލާލަމުން ލޯއަޅާލިގޮތުން، ހީވީ އެދެލޮލުން އަޔާނީ އަންދާލަފާނެހެންނެވެ. އީޝާ ހުރިގޮތުން، އަޔާނީ ލާނެއް ގޮތަކަށް ހީލިއެވެ.\n“އަމުދަކުން ޔާލް ނޫޅެއޭ ޝައުން ބޭނުންވެގެންނެއް….. ޝައުން އެކަނިތަ މިރަށުގަ ފިރިހެނަކަށް އުޅެނީ، އޭނަވަރެއް ނެތިގެން ދެމީހުން ތިއުޅެނީ…..؟؟؟” އަޔާނީއާއި އެއްބައިވެލަމުން ޝިއުރީވެސް ބުނެލިއެވެ.\n“އެކަމެއް ނޭނގެ…. ޝައުން ފެންނައިރަށް ހުއްޓުން އަރާފަ އޭނައަށް ބަލަހައްޓައިގެން ނޫނީ ނުހުރެވޭ…..” އީޝާ އައިރުޅިން، ދަތްވިކާލަމުން ނިއްކުރިމަތީ ކުރުކޮށް ކޮށާފައި ހުރި އިސްތަށިތައް އެއްފަރާތްކޮށްލިއެވެ.\n“ދެން ޖޭ ވިޔަސް ތީ ބޮޑުވަރު…. ޝައުން ގެއްލިދާނެތީ ހަމައެހާ ބިރުގަނޭތަ….؟؟؟؟ އަމިއްލައަށްވެސް އެނގެއޭ ދޯ ޔާލްކަހަލަ ރީތި ކުއްޖަކު ފެނުނީމަ، ޝައުންގެ ހިތްވެސް ބަދަލުވެދާނެކަން……” އަޔާނީ މިހެން ބުނުމުން ޝިއުރީއާއި މިޝްޔާ ހޭންފެށިއެވެ. ޔަލްވީ ހުރީ އަދިވެސް ޖެހިލުންވެފައެވެ.\n“ޔާލް ބޭނުމިއްޔާ ޝައުންވެސް ހޯދިދާނެ…. އެކަމަކު އޭނަ އުޅެނީ އަހަރެންގެ ދޮންބެއާއި ރައްޓެހިވެގެން….. އެހެންވީމަ، ކީއްކުރާ ޝައުންއެއް….” މިޝްޔާގެ ޖުމްލައާއިއެކު ޔަލްވީ ސިހުނެވެ. ދެލޯ ބޮޑުކޮށްލަމުން އޭނާ މިޝްޔާގެ އަތުގައި ހިފާލިއެވެ. މިޝްޔާ ލޮލުގެ އިޝާރާތުން ހަމަޖެހުމަށް ބުނެލިއެވެ. މަޖަލަކަށް ނަމަވެސް މިޝްޔާ އެކަހަލަ ދޮގެއް ހެދުމުން ޔަލްވީއަށް ކަމަކު ނުދިޔައެވެ. ޝަހްނާއަށް މިޝްޔާގެ ޖުމްލަ އިވުނީ ހޮނު ގުގުރިއެއްގެ އަޑުހެންނެވެ. ދެލޯ ބޮޑުކޮށްލައިގެން ޔަލްވީއަށް ބަލަން ހުރިއިރު، އޭނާގެ މޫނުމަތީގައި ދެންމެއަކާއި ޖެހެންދެން ހުރި އާރޯކަން ފިލާ މުޅި މީހާއެކީ މޯޅިވިއެވެ. ވާނީވެސް އެހެން ނޫންހެއްޔެވެ.؟ ފުރާވަރަށް އެރީއްސުރެ ޝަހްނާ އެހުންނަނީ މިޝަލާއިހެދި މޮޔަވެފައެވެ. އޭނާ ގާތު ރައްޓެހިވާން އެހިވަރު އަދަދުކުރަންވެސް ނޭނގެއެވެ. ނަމަވެސް ޝަހްނާދެކެ މިޝަލް އަންނަނީ އަމަށަކު ރުޅިއެއް ނޫނެވެ. އޭނާ ހިތުން ރުހުމުން ޝަހްނާއާއި ދިމާއަށް ބަލާވެސް ނުލައެވެ.\n“އެންމެފަހުން ހުރެފަ ކޮށް ޖަހަން އެނގުނީ މަގޭ ކަނޑުގުރުވައަށް ދޯ….. އަހަންނަށް ނުވި ކަމެއް ކަލެޔަށްވެސް ކާމިޔާބުވިޔަކަ ނުދޭނަން….” ލިބުނު ކުއްލި ޝޮކް ފިލައި ދިޔުމުން ޝަހްނާ ޔަލްވީއަށް ކަޅިއަޅާލި ގޮތުން ޔަލްވީގެ މެޔަށް ހޫނުވެގެން ދިޔައެވެ. އެވަގުތު ބިން ފަޅާލާފައި އަޑިއަށް ދެވޭނެ ނަމައޭ އޭނާގެ ހިތަށް އެރިއެވެ. ޔަލްވީއާއި މިޝަލްގެ ގުޅުމުގެ ޚަބަރުވީ އީޝާގެ ހިތަށް ހަމަޖެހުންގެނުވި ޚަބަރަކަށެވެ. ޔަލްވީގެ ސަބަބުން އޭނާއަކަށް މިހާރު އެއްވެސް ބިރުވެރިކަމެއް ނެތެވެ. އެ ގުޅުމުގެ ސަބަބުން ޝަހްނާއަށް ކޮންމެފަދަ ދެރައެއް ލިބުނަސް އޭނާއަށް ހެވެވެ. އަމިއްލަ އެދުމުން ފޯވެފައިވާ ހާލު އީޝާ މޫނަށް ދެއްކުންތެރިކަމުގެ ކުލަވަރު ފާޅުކޮށް، ޝަހްނާއަށް ހަމްދަރުދީވާކަމަށް ހެދިލަމުން ޝަހްނާގެ އަތުގައި ހިފާލިއެވެ. ޝަހްނާ އީޝާގެ އަތްފޮޅުވާލިއެވެ. އަދި ދަތްވިކާލަމުން ޔަލްވީއަށް ބަލާލީ އިންޒާރުދޭ ފަދައަކުންނެވެ. އެއަށްފަހު އޭނާ އެތަނުން ދިއުމަށްޓަކައި ހިނގައިގަތުމުން އީޝާވެސް އޭނާގެ ފަހަތުން ދިޔައެވެ.\nގެއަށް އައިގޮތަށް ފޮތްތައް ކިޔަވާ މޭޒުމަތީ ބެހެއްޓުމަށްފަހު، މިޝްޔާ މިސްރާބު ޖެހީ މިޝަލްގެ ކޮޓަރިއާއި ދިމާއަށެވެ. “ދޮންބޭ” އޭ ކިޔާ ގޮވަމުން މިޝަލް ކޮޓަރީގެ ދޮރުހުޅުވާލިއެވެ. މިޝަލް ފެންނަން ނެތުމުން ދޮރު ލައްޕާލުމަށްފަހު، އެނބުރުނު ވަގުތު ގޭގެ މައިދޮރުން ވަދެގެން އައި މިޝަލާއި ޒިކާން މިޝްޔާގެ ލޮލުގައި އަޅައިގަތެވެ.\n“ދޮންބޭ ކޮންތާކުންތަ ތިއައީ…..؟؟؟؟ ކޮން އިރެއް މިޝް ދޮންބެ ހޯދާތާ….؟؟؟؟ ދެއުކުޅުގައި އަތް ވިއްދާލަމުން މިޝްޔާ ބުނެލިއެވެ.\n“ހޯދާކަން އެނގެއޭ…. މަގު މައްޗަށްވެސް އެބަ އިވޭ މިޝް ދޮންބެއަށް ގޮވާއަޑު….. މިއަދު ކޮންކަމަކާތަ ދޮންބެއަށް މާ ވަރަކަށް ތި ގޮވަނީ….؟؟؟؟ ކަމެއް ބޭނުންވީދޯ….. ނޫނީ އެއްޗެއް ބޭނުންވީތަ……؟؟؟؟” މިޝްޔާ އާންމުގޮތެއްގައި އެގޮތަށް އަޑުހަރުކޮށް ގޮވާނީ ކަމެއް ބޭނުންވީމާކަން މިޝަލަށް ވަރަށް ރަނަގަޅަށް އެނގެއެވެ. މިޝަލް މިހެން ބުނުމުން މިޝްޔާ މޫނު ކުނިކޮށްލިއެވެ. އޭނާ މިޝަލާއި ދިމާއަށް ޖައްސާލި ވައްތަރު ފެނުމުން ޒިކާން ހޭންފެށިއެވެ.\n“ހުއް….. ވަރަށް ފޫހިވޭ…. އަހަރެން ކަމެއް ބޭނުވެގެން ނޫނީ ދޮންބެއަށް ގޮވައިގެން ނުވަނީތަ…..؟؟؟؟؟” އެހުރިގޮތަށް ހުރެ މޭމަތީ ދެ އަތް ހުރަސްކޮށްލަމުން މިޝްޔާ ބުނެލިއެވެ. މިޝަލް ސޯފާއަށް ވެއްޓިގަންނަމުން ހޯދީ ކީއްކުރަންތޯ އަހާލިއެވެ. ޒިކާންވެސް ވަކިން އިން ސޯފާގައި އިށީންނަމުން ސޯފާތަކުގެ މެދުގައިހުރި، ކުޑަ މޭޒުމަތީގައި އޮތް ރިމޯޓް ނަގާ ޓީވީ ހުޅުވާލިއެވެ.\n“ދޮންބެ ފަހަރިއެއް ހޯދައިދޭން އުޅޭ ވާހަކަ އަޑުއިވިގެން މިއުޅެނީ…..” މިޝްޔާ ވަރަށް ސިއްރުން އެހެން މީހަކު ފެންނަން ހުރިތޯ، ދެފަރާތް ބަލާލަމަށްފަހު، މިޝަލް އޮތް ސޯފާގެ އެއްކޮޅުގައި އިށީންނަމުން ވައި އަޑުން ބުނެލިއެވެ. މިޝްޔާ ބުނި ވާހަކައަކުން ހައިރާންވީވަރުން އޮށޯވެލައިގެން އޮތް މިޝަލަށް ތެދުވެވުނު ގޮތްވެސް ނޭނގުނެވެ. ޓީވީއަށް ނަޒަރު ހުއްޓާލައިގެން އިން ޒިކާނަށްވެސް ވީ އެކަހަލަ ގޮތެކެވެ. ދެލޯ ބޮޑުކޮށްލަމުން މިޝްޔާއާއި ދިމާއަށް އެނބުރުނުވަގުތު އަތުގައި އޮތް ރިމޯޓުވެސް ނުވެއްޓުނީ ކިރިޔާއެވެ. ކަންފަތަށް އިވުނު ވާހަކަ ޤަބޫލުކުރަން ދަތިވެފައި އިނދެ، ދެފަހަރު ދެމީހުންގެ މޫނަށް ބަލަމުންދިޔައީ ސުވާލުގެ ނަޒަރަކުންނެވެ. އަދި އެއީ ކާކު ދެއްކި ވާހަކައެއްހޭ މިޝްޔާގެ ގާތު އަހާލެވުނެވެ.\n“ކިކިކި….. އެންމެ ގާތުގައި އުޅޭއިރު ދޮންބެ ޒީކަށްވެސް އަންގާނުލާ ދޯ…..” ޒިކާނަށް ވީގޮތް ފެނިފައި ލާނެއް ގޮތަކަށް ހީލަމުން މިޝްޔާ ބުނެލިއެވެ. ޒިކާނަށް ބަލާލެވުނީ މިޝަލާ ދިމާއަށެވެ. މިޝްޔާ އެކިޔަނީ ކީކޭތޯ އަހާލާފަދައިންނެވެ. މިޝަލް ކޮނޑު އަރުވާލަމުން ތުންކޮޅަށް ހަދާލި ގޮތަކުން، މިޝްޔާ ކިޔާ އެއްޗެއް މިޝަލަށްވެސް ނޭނގޭކަން ޒިކާނަށް ވިސްނުނެވެ. އެހެންކަމުން، ތަންކޮޅެއް ސާފުކޮށް ކިޔައިދިނުމަށް އޭނާ އެދުނެވެ. މިޝްޔާ ހަލުވިކަމާއިއެކު، ޝިއުރީ ކިޔައިދިންގޮތަށް، އެ ވާހަކަ ޒިކާނަށް ކިޔައިދިނެވެ. ކަންވީގޮތް އެނގުމުން މިޝަލްގެގާތަށް ހިނިއައެވެ.\n“ކޮބާ ކޮބާ ދޮންބެ ގާތަށް ހިނިއައީނު…. އަހަރެން އޭރުވެސް ބުނީމެއްނު ދޮންބެ ފަހަރިއެއް ގެނެސްދެނީއޭ…. ޔޭ…..” މިޝްޔާ އުފާވީވަރުން ކޮޅަށް ތެދުވެ ކުޑަކޮށް ނަށާލަމުން ހަޅޭލަވައިގަތެވެ.\n“ޕިސް… ޕިސް… އަހަރެން ދެން އޭނަ ގެއަށް ލައިދިނީމަ އޭގެ މާނައަކީ އެއީ އަހަރެންގެ ގާރލްފްރެންޑޭތަ….؟؟؟؟ އޭނަ އެކަނި ގެއަށް ދާތީއޭ، އަހަރެން އޭނަ ގެއަށް ލައިދޭން ދިޔައީ….” މިޝްޔާގެ އަތުގައި ހިފައި ސޯފާގައި ބައިންދަމުން މިޝަލް ބުނެލިއެވެ. އަދި އޭނާއާއި ޔަލްވީއާއި ދެމެދު އެކުވެރިކަން ފިޔަވައި އިތުރު ގުޅުމެއް ނެތޭވެސް ބުނެލިއެވެ. އެއާއިއެކު އުފަލުން ފޮޅިފައި އިން މިޝްޔާ މަލެއްހެން މިލާ މޯޅިވިއެވެ.\n“ދެން ދޮންބޭ، ޕްލީޒް….. އަހަރެން ހާދަ ބޭނުމޭ ޔާލް އަހަރެންގެ ފަހަރިއަކަށް ހަދަން… އަހަރެންގެ ކްލޯޒް ފްރެންޑެއް އަހަރެންގެ ފަހަރިއަކަށްވީމަ ކިހާ މަޖާވާނެ…. އަހަރެން އަދި އެ ޝަހްނާގަނޑު ގާތުވެސް ބުނެފިން ޔާލް އުޅެނީ ދޮންބެއާއި ރައްޓެހިވެގެންނޭ….” ބުނެވުނު އެއްޗަކާއިމެދު މިޝްޔާއަށް ވިސްނާލެވުނީ މާފަހުންނެވެ. އޭނާ ކުށްވެރިއެއްފަދައިން ޒިކާނަށް ބަލާލިއެވެ. ޝަހްނާއަކީ ޒިކާންގެ ދެބެންގެ ދެދަރި ކުއްޖެއްކަމުން، ޒިކާންގެ ކުރިމަތީގައި އެފަދަ އެއްޗެއް ބުނެވުމުން އޭނާ ޖެހިލުންވިއެވެ. ނަމަވެސް ޒިކާންގެ މޫނުމަތިން އެއްވެސް އަސަރެއް ފެންނާން ނެތުމުން އޭނާވެސް ހަމަޖެހިލިއެވެ. މިޝްޔާގެ ވާހަކައިން މިޝަލް ބާރަށް ހޭންފެށިއެވެ. މިޝްޔާ އެހެން ބުނި ވަގުތު ޝަހްނާގެ މޫނުމައްޗަށް އަރައި ފައިބައިގެން ދާނެ ކުލަވަރު އޭނާއަށް ސިފަކޮށްލެވުމުންނެވެ.\n“މިޝް ބޭނުމީ ހަމައެކަނި ޔާލް މިޝްގެ ފަހަރިއަކަށް ވާންތަ….؟؟؟ ނޫނީ މިޝްގެ އެހެން ކްލޯޒް ފްރެންޑްއެއްވިޔަސް މިޝްއަށް އޯކޭ ވާނެތަ…..” މިޝްޔާއަށް ފުން ނަޒަރަކުން ބަލާލަމުން މިޝަލް ސުވާލުކޮށްލިއެވެ. މިޝަލްގެ ސުވާލުން އޭނާ އޮޅުންފިލުވަން ބޭނުންވެގެން އެއުޅެނީ ކޮންކަމެއްކަން ޒިކާނަށް ވަރަށް ރަނަގަޅަށް ވިސްނުނެވެ. އެހެންކަމުން އޭނާވެސް އިނީ މިޝްޔާ ދޭނެ ޖަވާބެއް އަޑުއަހާލާ ހިތުންނެވެ.\nHai Alll.. 🙂\nHeekuran mi baives kamudhaane kamah\nKuhthah faahaga kohlaidhinun edhen\nHaveanice day… tgc all 🙂 🙂 🙂\nHmmmm v reethi mipartves gud luck…❤❤❤❤❤❤\nThanks Ilha ?\nVvv reethi mi part ves ? navy first tha?\nThanks Navya ?\nMi faharu second hehe\nYayyy… v v salhi.. yaany bust eh nyvi… ??\nHehe naseebu dw ☺\nMasha allah v rythi v furihama when nxt prt plx up soon ly???❤❤❤??????\nMishalge fahariyakah ma nuhadhahchay anehka\nEnmen maa varakahevaahaka dhakkanyaaedhekudhin like nuvaane kameh ves neygeynu dw ?\nMi part v reethi.. ??? Keep it up.. Waiting for the next part..\nThanks Jin ?\nStory is so nice yaal ge story reminds me of my self my crush dosnt know I like him n he hasagf n his gf acts just like eesha\nThanks Coco ?\nDhn koba mihaaru crush n his gf??\nNeygumakun viyas coco ge life aa ves mivaahaka gulhu vifa dw mi othy ??\nSong joong ki mihaaru Korea in vaahaka nudhakanytha..?\nthank got..yaany slaamai vehje…e iyaaz alah heyokameh kohdheefi..Kiki.?☺\nheheh dhn korean in hama vaahaka nudhahkany. 😀 n beyond that i’mamaldivian dhw. heheh 😉 😉 dhn thakolheh free velyma anehka vx korean in vaahaka dhehkeynee, now mind numbing scl days made me go to banana. 😀 😉 🙂\nHaha naseebehnu alah viyas ekan kohdhinkan\nDw click ?\nSong rangalhah kiyavahchey ☺\nyess kiyavaanan eem. 🙂 🙂 thanks\nThanks Mai ?\nVvvvvvv rythi adhivess than kolheh kuriii ??????\nOww kurutha mi part ves meenee ehn part thah inna varah page in n words in belyma\nScene madhuvefa scene thah dhigu v ma heevany kanne kuruhen dw ☺\nYaany that wasanarrow escape… ? alhey mishal nd shiury gulhuvaba.. Naheek fonuvaalaa moon ah ? Thn yalvy nd shaun ???\nHehe lets see Aif beynunvaaa goiy veytho dw ?\nHaha naheek moon ah dhaasho Aif bunee hehe k tha Aif ?\nNaseebennu ….. Afooo hama kiriyaaeslaamai v…easha gandu haadha amilla edhun bodey dhww..hama Aif bunihen moon ah fonuvaalanv…goibodu kamuge laamaseelu misaaleh…naseebu zish ah easha nufenna kan ves..ehen noon nama neyge vaane gotheh ves…emme kurinves moon ah kanneyge fovaa leveyny….hihihihiihhii…story is beautiful as always…\nHama kiriyaa ey dwesalaamai v\nOwww asluves naseebu Zish ah eesha nufennakan hehe ?\nEhn nuny efakeeru onnaany moon ga thoache dw. ?\nThanks alottt Zish ?\nAaaah! Kiriyaa dw! Hehe.. ekam mihaaru miohgen vaagotheh balaaba.. boy group nd girls group veseulheny yaal nd mishal gulhuvan.. so sad?…..\nBtw varah reethi mi part ves..\nHaaaan dw ?\nHehe thanks Adha ?\nThnk god naseebeh bust nuvi kan..v v nice mi part ves….waiting4next…\nThanks shu ?\nSalhi❤❤❤ enehka kon kujjehge namehba bunaani\nThanks Shin ?\nKon kujjeh hen heevany ?? ?\nMaahy comment nukuriyas gavaaidhun story kiyamey..\nAnyways mi part Vx v salhi??\nNext Part ge Inthixaar ga ?\nLoads of love to yuh Eem ❤❤\nHappy to knw tht ❤❤\nWow nice keep it up and love it\nThanks Roman Regins ?\nVarah salhi waiting for next part….?\nThanks ilsha ?


ﷲ އުފެއްދެވި އެންމެ މާތް ފެނަކީ ޒަމްޒަމް ފެން: ޝައިޚް އިލްޔާސް\nމާތްﷲ އުފެއްދެވި ހުރިހައި ފެންތަކުގެ ތެރެއިން އެންމެ މާތް ފެނަކީ ޒަމްޒަމް ފެން ކަމަށް ދީނީ އިލްމުވެރިޔާ ފަޟީލަތުއްޝައިޚް އިލްޔާސް ޙުސައިން ވިދާޅުވެއްޖެއެވެ.\nޝައިޚް އިލްޔާސް ވިދާޅުވީ މާތްﷲ އުޑުން މަލާއިކަތް ބޭކަލުން ބިމަށް ފޮނުއްވަވައިގެން ކައުއިތުރު ރަސޫލާގެ މޭމަތިފުޅު އިރުއްވަވައި ހިތްޕުޅު ޠާހިރު ކުރެއްވެވި އިރު މަލާއިކަތް ބޭކަލުން ބޭނުންފުޅުކުރެއްވެވީ ޒަމްޒަމް ފެން ކަމަށެވެ.\nއެހެންކަމުން ޝައިޚް އިލްޔާސް ޤަބޫލުފުޅު ކުރައްވަވާ ގޮތުގައި ޒަމްޒަމް ފެނަކީ އުޑުގައި ﷲ ލެއްވެވި ފެންތަކަށްވުރެ މާތް ފެނެކެވެ.\nޝައިިޚް އިލްޔާސް ވިދާޅުވީ ޒަމްޒަމް ފެނަކީ ހުރިހައި ބަލިތަކެއްގެ ޝިފާ ކަމަށާއި ބޭނުންވަނީ ﷲއަށް އިތުބާރުކޮށް، އީމާންކަން ވަރުގަދަ ކުރުން ކަަމަށެވެ.\nދުނިޔަވީ އުޞޫލުތަކުގެމަތިން ޑޮކްޓަރުން ދޭ ބޭސްވެސް ބޭނުންކުރަންޖެހޭނެ ކަމަށާއި ނަމަވެސް ބަލިތަކުން ސަލާމަތްކޮށް ދެނީ ބޭސްގުޅަ ނޫން ކަމާއި ބަލިތަކުން ސަލާމަތްކޮށްދެއްވަވަނީ ﷲކަން އަބަދުވެސް ޔަޤީންކުރަންޖެހޭނެކަމަށެވެ.\nޝައިޚް އިލްޔާސް ވިދާޅުވީ ހައްޖަށާއި އުމުރާއަށްދާ މީހުންނަށް ނުހަނު ފަސޭހަކަމާއިއެކު ޒަމްޒަމް ފެން، އެމީހަކު ބޭނުންވަރަކަށް ބޯން ލިބޭނެ އިންތިޒާމު ދެ ހަރަމްފުޅުގައިވެސް ހަމަޖެހިފައިވާކަމަށެވެ. އެހެންކަމުން ވީހައި ގިނައަކުން ޒަމްޒަމްފެން ބުއިމަށް އެދިވަޑައިގަންނަވާ ކަމަށެވެ.\n"ހަމަ ވީހައި ގިނައަކުން ޒަމްޒަމް ފެން ބޯންވީ. ފެން ބޯންވީ ތިމާއަށް ޖެހިފައިވާ ބަލިމަޑުކަމުން ސަލާމަތް ކުރެއްވެވުމަށް ﷲގެ ޙަފްރަތުގައި އެދެމުން."\nޒަމްޒަމް ފެނަކީ، ހައިހޫނުކަން ފިލުމާއި ބަލިތަކަށް ޝިފާލިބުމާއި އަދި އެނޫންވެސް އެތައް ގިނަ ފައިދާތަކެއް ލިބިގެންދާ ފެނެކެވެ.\n6 ޖުލައި 2015


Ganna Komme Coke Fulhi Akah, Ooredoo Ge m-Faisaa Ge Ithurun Gina Inaamuthah! - Vaguthu\nގަންނަ ކޮންމެ ކޯކުފުޅި އަކަށް އުރީދޫގެ އެމް ފައިސާގެ އިތުރުން ގިނަ އިނާމުތައް!\nގަންނަ ކޮންމެ ކޯކު ފުޅިއަކަށް އުރީދޫގެ އީފައިސާ އާއި އެހެނިހެން އިނާމު ލިބޭ ބޮޑު ޕްރޮމޯޝަނެއް ކޮކާކޯލާ އިން އުރީދޫއާއި ގުޅިގެން ފަށައިފި އެވެ.\nރޭ އަލިމަސް ކާނިވަލުގައި އޮތް ހާއްސަ މިއުޒިކް ޝޯއެއްގައި މި ޕްރޮމޯޝަން ވަނީ ލޯންޗު ކޮށްފައެވެ.\n"ކޮކާ ކޯލާ އުރީދޫ އެމްފައިސާ ކޭޝްބެކް ޕްރޮމޯޝަން" ގެ ނަމުގައި ފެށި މި ޕްރޮމޯޝަން ކުރިއަށް ދާނީ މި ހިނގާ ޑިސެމްބަރު 1 އިން ފެށިގެން އަންނަ ޖެނުއަރީ މަހުގެ 14 ވަނަ ދުވަހާ ހަމައަށެވެ.\nމީގެ ކުރިން މިފަދަ ޕްރޮމޯޝަންތަކުގައި އިނާމު ލިބިގެން ދަނީ ގުރަވަތުން ގޮވޭ ދެތިން މީހަކަށެވެ. އެހެން ނަމަވެސް ކޮކާ ކޯލާއިން ބުނާ ގޮތުގައި މި ޕްރޮމޯޝަންގައި ބައިވެރިވާ ކޮންމެ މީހަކަށް ވެސް އިނާމު ލިބިގެން ދާނެ އެވެ.\nމި ޕްރޮމޯޝަންގައި ބައިވެރިވާން ހަދަން ޖެހޭ ގޮތަކީ، ކޮކާ ކޯލާ، 300 އެމްއެލް، 500 އެމްއެލް އަދި 1250 އެމްއެލްގެ ރަން މަތިގަނޑު ޖެހި ފުޅީގެ މަތިގަނޑުގެ އެތެރޭގައި ޕްރިންޓުކޮށްފައިވާ ކޯޑް އުރީދޫ އެމްފައިސާ އެޕް މެދުވެރިކޮށް އެކަމަށް ހާއްސަކޮށްފައި ހުންނަ އޮޕްޝަން "ކޮކާ ކޯލާ ރިޑީމް ޕްރޮމޯ ކޯޑު" މި ތަނުގައި ޖައްސަވާނީ އެވެ.\nމި ކޯޑު ޖެހުމާއެކު އުރީދޫގެ ހާއްސަ އޮފާތަކެއް ލިބިގެންދާނެ އެވެ. އެގޮތުން ހިލޭ އެމްފައިސާ ލިބުން އަދި އެހެނިހެން އިނާމު ލިބުން ވެސް ހިމެނެ އެވެ. ކޮންމެ ކޯކު ފުޅިއަކުން ވެސް ކޮންމެވެސް އެއް އިނާމު ލިބިގެންދާނެ އެވެ.\nމީގެ އިތުރުން އެމްފައިސާ އެޕް އަލަށް ރެޖިސްޓާރ ކުރާ ފަރާތްތަކަށް ހިލޭ 20 ރުފިޔާގެ އެމްފައިސާ ލިބިގެންދާނެ އެވެ.\nއެމް ފައިސާ އަކީ މޮބައިލް މަނީ ސާވިސް އެކެވެ. އުރީދޫ އެމްފައިސާ ހިދުމަތަކީ ވޮލެޓްގައި ހުންނަ ރުފިޔާ ވޮލެޓްގައި ގެންގުޅުމުގެ ބަދަލުގައި، ފޯނުގައި ހިދުމަތް ރަޖިސްޓާ ކޮށްގެން، އެކައުންޓަކަށް ރުފިޔާ ޖަމާކޮށް، މޮބައިލް ފޯނު މެދުވެރިކޮށް އެކި ވިޔަފާރީގެ މުއާމަލާތްތަކަށް ފައިސާ ދެއްކޭނެ ނިޒާމެކެވެ. މި އެމްފައިސާ، ރުފިޔާއަށް ވެސް ބަދަލު ކުރެވޭނެ އެވެ.\nޑިސެމްބަރު 7, 2017 - 11:31\nރާއްޖޭގައި ގައިންގައަށް ނާރާބަލިތަށް އިންތިހާ ވަނީ ގިނަވެފައި ، ރިސްކް ފެކްޓަރ ގައި އެނެޖީ ޑްރިންކާއި ހަކުރު ގިނައިން ހުންނަ ކޯކްފަދަ ޑްރިންކްތަށް އެންމެމަތީގައި ހިމެނޭ ، ވީއިރު ޒުވާނުން ގެ ސިއްޙަތަށް އެއްވެސް ބެލުމެއްނެތި ފައިސާ ހޯދަން މިފަދަ ބޮޑެތި ސިއްޙަތާއި ދެކޮޅު ކަންތައްކުރުން ހެޔޮވާނީ ކިހިނެއް ، ސަރުކާރުންވެސް މިފަދަ ޕްރޮމޯޝަންތައް އެބަޖެހޭ ހުއްޓުވަން ، ބަޔަކަށް މިލިއަނުން ފައިދާ ވާއިރު އެތެއް ޒުވާނުން ނެއްގެ ސިއްހަތު މިގުރުބާން ކުރެވެނީ\nޑިސެމްބަރު 7, 2017 - 11:15\nމިހާރު ޓޭސްޓު ވަރަށް ނުބައި....\nޑިސެމްބަރު 7, 2017 - 11:13\nރަހަ މިހާރު ވ ސަކަރާތް...އަރަބި ގައުމު ތަކުގެ ކޯކު މީރީ...


10 Dhuvas Therey Ekeh Faraathun 50,000 Meehunnah Ves Bali Jehidhaane - Vaguthu\n3 ހަފްތާ ކުރިން ( މެއި 11, 2020 )\nކޮރޯނާ ވައިރަސް ނުވަތަ ކޮވިޑް-19 އަށް ފައްސި ވެފައިވާ އެންމެ މީހެއްގެ ފަރާތުން ދިހަ ދުވަސް ތެރޭ ބައިލައްކަ މީހުންނަށް ވެސް ބަލި ޖެހުމުގެ ފުރުސަތު އޮންނަ ކަމަށް އިނގިރޭސިވިލާތުގެ ތަޖުރިބާކާރު ޑޮކްޓަރަކު ބުނެފިއެވެ.\nޔުނިވާސިޓޯ ކޮލެޖް ލަންޑަންގެ އިންޓެންސިވް ކެއާ މެޑިސިން ޕްރޮފެސަރެއް ކަމަށްވާ، ޑރ. ހާގް މޮންޓޮމެރީ ބުނެފައިވާ ގޮތުގައި ދުނިޔޭގައި މިހާރު ހަލުވިކަމާއެކު ފެތުރެމުންދާ ކޮވިޑް-19 އަކީ، އާންމުކޮށް ފެތުރޭ އެނޫން ވައިރަސް ތަކާއި ބަލާއިރު ތިންގުނަ ނުރައްކާ އިތުރު ވައިރަސްއެއް ކަމަށެވެ.\n"އާންމު ގޮތެއްގައި ގައިންގަޔަށް ފެތުރޭ ބަލިތައް އެކެއްގެ ގައިން އަނެކެއްގެ ގަޔަށް ފެތުރޭ މިންވަރު ކޮވިޑް-19 އާއި އަޅާބަލާއިރު ވަރަށް ދަށް. އެގޮތުން އެފަދަ ވައިރަސްއެއް ޖެހިފައިވާ މީހެއްގެ ގައިން އާންމު ގޮތެއްގައި އެންމެ ފުރަތަމަ ވައިރަސް އަރާނީ އެކެއް ނުވަތަ ދެމީހުންގެ ގަޔަށް. އެއަށްފަހު އެމީހުންގެ ގައިން އިތުރު މީހުންގެ ގަޔަށް. ވައިރަސް ފެތުރިދަނީ މިގޮތަށް،" ޑރ. ހާގް ބުންޏެވެ.\nކޮވިޑް-19 އާއި ގުޅޭގޮތުން ޑރ. ހާގް ހެދި ދިރާސާތަކަށް ފަހު އޭނާ ބުނެފައިވަނީ، މި ވައިރަސް އެކެއްގެ ގައިން އެންމެ ފުރަތަމަ ވެސް ތިން މީހެއްގެ ގަޔަށް އެރުމުގެ ފުރުސަތު ވަރަށް ބޮޑު ކަމަށެވެ. އަދި އިތުރަށް ވައިރަސް ޖެހޭ ތިން މީހުންގެ ފަރާތުން ވެސް އިތުރު9މީހެއްގެ ގަޔަށް ބަލި ފެތުރުމުގެ ފުރުސަތު އޮންނައިރު، ދިހަ ދުވަސް ތެރޭ އެ އަދަދު 50000 އަށްވުރެ އިތުރުވެގެންދިއުމުގެ ފުރުސަތު އޮންނާނެ ކަމަށް އޭނާ ބުންޏެވެ.\nމިހާތަނަށް އަދި ފަރުވާއެއް ހޯދިފައި ނެތް ކޮވިޑް-19 އަކީ މިހައި ނުރައްކާތެރި ވައިރަސް އަކަށް ވާއިރު، މިވަގުތު އޮތް ހަމަ އެކަނި ހައްލަކީ ބޭރުތެރެއަށް ގޮސް ނޫޅުން ކަމަށް ޑރ. ހާގް ބުންޏެވެ. އަދި މުޅި ދުނިޔޭގައި ވެސް މި ވައިރަސް ފެތުރެމުންދާ ދިއުން ކޮންޓްރޯލް ކުރެވެން އޮތް ހަމަ އެކަނި ގޮތަކީވެސް އެއީ ކަމަށާއި، އެފަދަ ފިޔަވަޅުތަކެއް އަވަހަށް ނޭޅިއްޖެ ނަމަ ދުނިޔެއަށް އަރައި ނުގަނެވޭ ވަރުގެ ނުރައްކަލަކަށް ކޮވިޑް-19 ވެގެން ގޮސްދާނެ ކަމަށް އޭނާ ބުނެފައި ވެއެވެ.\nކޮވިޑް-19 ގެ ނުރައްކާތެރިކަން ހާމަކޮށް ޑރ. ހާގް އިތުރަށް ބުނެފައިވަނީ، މި ވައިރަސް ހިފެހެއްޓުމެއް ނެތި ފެތުރެން ފަށައިފި ނަމަ މިވަގުތު ދެމުންދާ ފަރުވާތަކަށް ވެސް ބުރޫ އަރާނެއެވެ. އެގޮތުން ހޮސްޕިޓަލްތައް ފުރި ބާރުވުމާއެކު ފަރުވާ ހޯދަންދާ އެތައް ބަޔަކަށް ފަރުވާ ނުލިބި މަރާއި ކުރިމަތިވުމުގެ ފުރުސަތު ބޮޑުވާނެ ކަމުގެ އިންޒާރު އޭނާ ވަނީ ދީފައެވެ.\nޑރ. ހާގް ނިސްބަތްވާ އިނގިރޭސިވިލާތަކީ ދުނިޔޭގައި ތިންވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެފައިވާ ޤައުމެވެ. އެޤައުމުން މިހާތަނަށް 219,183 އަށްވުރެ ގިނަ މީހުންނަށް މި ބަލި ޖެހިފައިވާއިރު 31,855 އަށްވުރެ ގިނަ މީހުން ވަނީ މަރުވެފައެވެ.\nމިހާތަނަށް ދުނިޔޭގެ އެކި ކަންކޮޅުތަކުން ބައިމިލިއަނެއްހައި މީހުންނަށް މި ވައިރަސް ޖެހިފައިވާއިރު، މިހާތަނަށް އެންމެ ގިނަ ބަޔަކު މަރުވެފައިވަނީ އެމެރިކާއިންނެވެ. އެޤައުމަކީ މިހާތަނަށް ދުނިޔެއިން އެންމެ ގިނަ ބަޔަކު ކޮވިޑް-19 އަށް ފައްސިވި ޤައުމުވެސް މެއެވެ.\nކޮވިޑް-19 އަކީ ފަހުގެ ތާރީޚެއްގައި ވެސް ދުނިޔެއަށް ކުރިމަތިވެފައިވާ އެންމެ ބޮޑު ބަލިމަޑުކަމެވެ. މި ބަލި ކޮންޓްރޯލް ނުވެ ހަލުވިކަމާއެކު ދުނިޔޭގައި ފެތުރެމުންދާއިރު، މިހާތަނަށް 212 ޤައުމަކަށް ނުވަތަ ސަރަޙައްދަކުން ބަލި ފެނިފައި ވެއެވެ. މި ވައިރަސްގެ ނުރައްކަލާއި ގުޅިގެން ދުނިޔޭގެ ސިއްޙަތު ޖަމިއްޔާއިން ވަނީ މުޅި ދުނިޔެއަށް ސިއްޙީ ކުއްލި ނުރައްކަލުގެ ހާލަތު އިއުލާނުކޮށްފައެވެ.